
ΕΙΣΑΓΩΓΉ

ΕΝΟΤΗΤΑ ΠΡΏΤΗ: Η ΑΝΑΖΗΤΗΣΗ ΤΟΥ ΕΠΙΓΟΝΟΥ 

1 Η Λίντα και ο Βαρθολομαίος Μπαίνουν στη 

Ζωή μου 

2 Τα Μαθήματα Ξεκινούν 

3 Οι Μηχανισμοί Ενέργειας

ΕΝΟΤΗΤΑ ΔΕΥΤΕΡΗ: ΣΥΝΕΧΙΣΗ ΑΠΟ ΤΟ

«THE CUSTODIANS» 

4 Οι Παραλειπόμενες Απομαγνητοφωνήσεις της 

Τζάνις

5 Ο Πλανήτης – Αποθετήριο Γνώσης

ΕΝΟΤΗΤΑ ΤΡΙΤΗ: ΜΥΣΤΗΡΙΑ ΤΗΣ ΓΗΣ 

6 Ατλαντίδα

7 Το Μυστήριο των Πυραμίδων

8 Ανεξήγητα Μυστήρια 

ΕΝΟΤΗΤΑ ΤΕΤΑΡΤΗ: ΔΟΝΗΣΕΙΣ, ΣΥΧΝΟΤΗΤΕΣ

ΚΑΙ ΕΠΙΠΕΔΑ

9 Η Αφύπνιση

10 Ο τόπος που αποκαλούν «Σπίτι»

ΕΝΟΤΗΤΑ ΠΕΜΠΤΗ: ΜΕΤΑΦΥΣΙΚΗ Ή ΚΒΑΝΤΙΚΗ 

ΦΥΣΙΚΗ;

11 Παράλληλα σύμπαντα

12 Η Ενέργεια και οι Βοηθοί

13 Η Χρήση και ο Χειρισμός της Ενεργειακής

Δύναμης

14 Η Μεταμόρφωση του Ανθρώπινου Σώματος

15 Ο Μηχανικός Άνθρωπος

16 Η Θεία Πηγή;

ΣΧΕΤΙΚΑ ΜΕ ΤΗ ΣΥΓΓΡΑΦΕΑ 

Το 99,999 % όσων επηρεάζουν την πραγματικότητά μας δεν γίνεται αντιληπτό από τις αισθήσεις μας. Ο άνθρωπος πρέπει να μάθει να σκέφτεται μόνος του, αντί να ακολουθεί τυφλά ό,τι του έχουν μάθει.

Μπάκμινστερ Φούλερ

Ο μόνος τρόπος να ορίσουμε τα όρια του εφικτού είναι να τα υπερβούμε, περνώντας έτσι στη σφαίρα του ανέφικτου.

Άρθουρ Κλαρκ

ΕΙΣΑΓΩΓΗ

Σας συνιστώ ανεπιφύλακτα να διαβάσετε πρώτα το The Custodians, προτού καταπιαστείτε με τις πληροφορίες του παρόντος βιβλίου. Πρόκειται για τη συνέχεια ή σίκουελ εκείνου του βιβλίου. Το The Custodians αποτελεί μια καταγραφή της δουλειάς μου πάνω σε υποθέσεις ΑΤΙΑ/απαγωγών από το 1986, αποτυπώνοντας την πορεία μου από το απλό στο εξαιρετικά πολύπλοκο. Ανακάλυψα ότι οι απαγωγές και οι θεάσεις ήταν απλώς η κορυφή του παγόβουνου. Καθώς η εργασία μου προχωρούσε, οι πληροφορίες που λάμβανα γίνονταν όλο και πιο περίπλοκες. Όταν πλέον είχε συγκεντρωθεί όλο το υλικό εκείνου του βιβλίου, συνειδητοποίησα ότι ήταν υπερβολικά εκτενές και περιείχε πληροφορίες που παρέκκλιναν από τα ΑΤΙΑ και υπεισέρχονταν σε εξαιρετικά πολύπλοκες μεταφυσικές έννοιες. Αποφάσισα, λοιπόν, να αφαιρέσω ορισμένες πληροφορίες από εκείνο το βιβλίο, ώστε να τις συμπεριλάβω σε ένα νέο βιβλίο που θα πραγματευόταν πιο περίπλοκες θεωρίες. Αυτό εδώ είναι το βιβλίο που προέκυψε. 

Υποθέτω (ίσως λανθασμένα) ότι ο αναγνώστης που έχει παρακολουθήσει τη δουλειά μου μέχρι σήμερα είναι ήδη εξοικειωμένος με το υπόβαθρό μου ως ερευνήτρια του παραφυσικού μέσω της χρήσης ύπνωσης. Η ενασχόλησή μου με την ύπνωση ανάγεται στη δεκαετία του 1960, όταν ξεκίνησα να δουλεύω με την ύπνωση χρησιμοποιώντας τις παλαιότερες μεθόδους. Αφού δημιούργησα οικογένεια και μεγάλωσα τα παιδιά μου, επανήλθα στον χώρο της ύπνωσης το 1979. Τότε, ήθελα να επικεντρωθώ στην αναδρομή σε προηγούμενες ζωές και στην αναδρομική θεραπεία, οπότε μελέτησα τις νέες μεθόδους επαγωγής που ήταν πιο σύντομες και χρησιμοποιούσαν απεικόνιση και οραματισμό. Μετά από χρόνια θεραπείας και έρευνας, ανέπτυξα τη δική μου τεχνική, η οποία στηρίζεται αποκλειστικά στην αξιοποίηση της υπνοβατικής κατάστασης που συναντάται σε βαθιά ύπνωση. Μέσω αυτής της μεθόδου, μου δίνεται η δυνατότητα να αποκτήσω πρόσβαση σε ένα ανεξάντλητο απόθεμα πληροφοριών, επικοινωνώντας απευθείας με τον υποσυνείδητο νου.

Καθώς η εργασία μου προχωρούσε, διάφορες οντότητες επωφελούνταν συχνά από την κατάσταση βαθιάς ύπνωσης, για να επικοινωνήσουν μέσω των υποκειμένων μου. Αυτό εξακολουθεί να συμβαίνει ακόμη και σήμερα, πάνω από 20 χρόνια μετά, με νέες πληροφορίες να έρχονται συνεχώς στο φως. Αυτές θα περιληφθούν σε επόμενα βιβλία. Μου είπαν ότι είχα περάσει με επιτυχία τις δοκιμασίες και ότι θα μου επέτρεπαν να λάβω απαντήσεις σε οποιεσδήποτε ερωτήσεις ήθελα να κάνω. Και αυτό, γιατί είχα παραμείνει πιστή στο υλικό, χωρίς να το λογοκρίνω ή να το παραποιώ. Θεωρώ τον εαυτό μου ρεπόρτερ, ντετέκτιβ του υπερφυσικού και ερευνήτρια της «χαμένης» γνώσης. Συνεπώς, η αναζήτηση είναι αέναη. 

Ο αναγνώστης θα παρατηρήσει στο έργο μου ότι οι διάφορες οντότητες αξιοποιούν το λεξιλόγιο του υποκειμένου και το χρησιμοποιούν πολλές φορές για να προσφέρουν αναλογίες, προσπαθώντας να εξηγήσουν τα ανεξήγητα με τρόπο κατανοητό στους ανθρώπους. Έτσι, συχνά χρησιμοποιούν λέξεις που δεν είναι γραμματικά σωστές. Δημιουργούν λέξεις από τα πλησιέστερα ουσιαστικά και ρήματα που μπορούν να βρουν μέσα στο μυαλό του υποκειμένου. Όπως κι αν το κάνουν, έχει αποτέλεσμα και μπορούμε να κατανοήσουμε αυτό που προσπαθούν να μεταδώσουν.

––––––––

[image: ]


Ντολόρες Κάννον

ΕΝΟΤΗΤΑ ΠΡΩΤΗ


Η Αναζήτηση του Επίγονου

ΚΕΦΑΛΑΙΟ ΕΝΑ

Η ΛΙΝΤΑ ΚΑΙ Ο ΒΑΡΘΟΛΟΜΑΙΟΣ ΜΠΑΙΝΟΥΝ ΣΤΗ ΖΩΗ ΜΟΥ

Αρχικά, σκόπευα να συμπεριλάβω την ιστορία της Λίντας στο The Custodians, αλλά το βιβλίο εκείνο πήρε τέτοια έκταση που αναγκάστηκα να αφαιρέσω αυτή την ενότητα. Υπήρξαν πολλά περίεργα και ασυνήθιστα σημάδια που μαρτυρούσαν ότι ήταν γραφτό να συναντήσω τη Λίντα και αργότερα να δουλέψω μαζί της. Η αρχική μας συνάντηση έγινε στην πρώτη μου διάλεξη στο Λιτλ Ροκ του Άρκανσο, το καλοκαίρι του 1989. Ο πρώτος τόμος του Conversations with Nostradamus είχε εκδοθεί και εγώ ξεκινούσα την προώθησή του, δίνοντας διαλέξεις και υπογράφοντας βιβλία στην ίδια μου τη γειτονιά, τρόπον τινά.  Μετά τη διάλεξή μου, πολλοί άνθρωποι αγόρασαν το βιβλίο και στάθηκαν στην ουρά για να πάρουν ένα αυτόγραφο, ανάμεσα τους και η Λίντα. Καθώς υπέγραφα το αντίτυπό της, μου έδωσε την επαγγελματική της κάρτα και μου είπε ότι, αν ποτέ ήθελα κάποιον για να δουλέψω μαζί του, εκείνη θα ήταν διαθέσιμη. Φαινόταν ντροπαλή και δεν είπε τίποτα παραπάνω εκείνη τη στιγμή. Και άλλοι άνθρωποι μου έδωσαν τις κάρτες τους ή έγραψαν το όνομα και τα στοιχεία επικοινωνίας τους σε κάποιο χαρτί. Ορισμένοι από αυτούς εξέφρασαν την υποψία ότι είχαν έρθει σε επαφή με ΑΤΙΑ. Πρόσθεσα μια υποσημείωση στις κάρτες τους, δεσμευόμενη να επικοινωνήσω πρώτα μαζί τους, γιατί εκείνη την περίοδο διεξήγαγα έρευνες για τα ΑΤΙΑ με τον Λου Φάρις στο Άρκανσο. Σύντομα, συνειδητοποίησα ότι θα ήταν αδύνατον να συναντηθώ με όλους τους υπόλοιπους.

Στο παρελθόν, πάντα προσπαθούσα να δουλέψω με οποιονδήποτε ήθελε να κάνει υπνωτική αναδρομή σε προηγούμενη ζωή, γιατί δεν ήξερα πόση σημασία μπορεί να είχε για εκείνον. Μετά την έκδοση του πρώτου μου βιβλίου, ξεκίνησε ο βομβαρδισμός και σύντομα συνειδητοποίησα ότι τα πράγματα δεν θα ήταν ποτέ πια τόσο απλά. Η ζωή μου δεν θα επέστρεφε ποτέ ξανά στον πιο αργό, φυσιολογικό ρυθμό της. Δεν υπήρχε περίπτωση να συναντηθώ και να μιλήσω με όλους αυτούς τους ανθρώπους, πόσο μάλλον να τους κάνω αναδρομή. Υπέθεσα πως οι περισσότεροι από αυτούς ήταν απλώς φιλοπερίεργοι, που αναζητούσαν περισσότερο την εμπειρία παρά απαντήσεις στα προβλήματα της ζωής τους. Βάζοντας τις κάρτες και τα χαρτάκια στην τσάντα μου, ήμουν αποφασισμένη να κάνω μια φιλότιμη προσπάθεια να έρθω σε επαφή μαζί τους. Η κάρτα της Λίντας βρισκόταν ανάμεσά τους. Πολύ σύντομα, όμως, βρέθηκα να συμμετέχω σε τόσο πολλές εκδηλώσεις, που δεν κατάφερα να επικοινωνήσω με τη Λίντα και τους υπόλοιπους. Εκείνη τη στιγμή, η Λίντα δεν ήταν ένα συγκεκριμένο άτομο, αλλά ένα θολό πρόσωπο στο πλήθος, ένα από τα πολλά. 

Λίγους μήνες αργότερα, επέστρεψα στο Λιτλ Ροκ για μια ακόμη διάλεξη και έκανα την πρώτη μου συνεδρία με την Τζάνις. Κατέβαλα ιδιαίτερη προσπάθεια να τη συναντήσω, επειδή υποπτευόταν ότι είχε μια εμπειρία με ΑΤΙΑ, και δεν άργησα να ανακαλύψω ότι η περίπτωσή της απαιτούσε περαιτέρω διερεύνηση. Προγραμμάτισα να κάνω συνεδρίες μαζί της κάθε φορά που θα έκανα εκείνο το μακρύ τετράωρο ταξίδι μέχρι το Λιτλ Ροκ. (Όλα τα εκπληκτικά πράγματα που ανακαλύψαμε παρουσιάζονται στο The Custodians και στη δεύτερη ενότητα αυτού του βιβλίου).

Κατά τύχη, ανακάλυψα ότι η Λίντα ήταν φίλη της Τζάνις και η Τζάνις μου είπε πως η Λίντα είχε απογοητευτεί που δεν επικοινώνησα ποτέ μαζί της. Της εξήγησα την κατάσταση: ότι δεχόμουν καταιγισμό αιτημάτων, τα οποία πλέον κατέφθαναν τόσο τηλεφωνικώς όσο και ταχυδρομικώς. Πλέον, είχα γίνει πολύ επιλεκτική ως προς το σε ποιους θα αφιέρωνα χρόνο για να δουλέψω μαζί τους. Επειδή η Τζάνις μου είπε ότι η Λίντα ήθελε πάρα πολύ να με συναντήσει, έκλεισα διστακτικά ένα ραντεβού μαζί της κατά τη διάρκεια του επόμενου ταξιδιού μου στο Λιτλ Ροκ, τον χειμώνα του 1989.  Ήμουν διστακτική γιατί ήξερα πως θα ήμουν πολύ απασχολημένη. Εκτός από τη διάλεξη, είχα προγραμματίσει αρκετές συνεδρίες και γνώριζα, από προηγούμενη εμπειρία, ότι θα υπήρχαν και άνθρωποι που θα ήθελαν να περάσουμε όλη τη νύχτα κουβεντιάζοντας. Παρότι ανησυχούσα μήπως υπερφορτωθώ με ένα σωρό φιλοπερίεργους, από σεβασμό προς την Τζάνις, συμφώνησα να δω τη Λίντα. Δεν περίμενα σε καμιά περίπτωση να προκύψει κάτι το ιδιαίτερο από τη συνεδρία, πόσο μάλλον μια συνεχής συνεργασία.

Κάθε φορά που ταξίδευα στο Λιτλ Ροκ, έμενα με τη φίλη μου, την Πάτσυ, η οποία με άφηνε να πραγματοποιώ τις συνεδρίες μου στο σπίτι της. Είχαμε πάντοτε τον προσωπικό μας χώρο, αφού η Πάτσυ ήταν στη δουλειά. Όταν έφτασε η Λίντα, καθίσαμε στο σαλόνι της Πάτσυ και μιλήσαμε. Ήταν μια ελκυστική γυναίκα, πιθανότατα γύρω στα 40. Καλοντυμένη, με καλοχτενισμένα μαλλιά, δεν έμοιαζε με τον τύπο του ανθρώπου (αν υπάρχει τέτοιος τύπος) που θα ήθελε να εξερευνήσει τις προηγούμενες ζωές του μέσα από μια αναδρομή. Ήταν επιχειρηματίας και διατηρούσε  το δικό της κατάστημα μικρών ζώων. Τα περισσότερα από τα παιδιά της είχαν μεγαλώσει και είχαν φύγει από το σπίτι, για να ακολουθήσουν τον δικό τους δρόμο. Ήσυχη και γλυκομίλητη, δεν ήταν ο τύπος που θα επιδιδόταν σε ονειροπολήσεις ή φαντασιώσεις, καθώς η ζωή της ήταν γεμάτη και πολυάσχολη.

Όταν άκουσε για την πρώτη μου διάλεξη, ένιωσε μια ακατανίκητη παρόρμηση να την παρακολουθήσει, παρόλο που δεν την ενδιέφερε ιδιαίτερα ο Νοστράδαμος. Είπε ότι ένιωθε ενθουσιασμένη τη νύχτα της διάλεξης, έχοντας μια έντονη αίσθηση προσμονής, αν και δεν μπορούσε να καταλάβει το γιατί. Καθώς καθόταν στο ακροατήριο, κατά τη διάρκεια της ομιλίας, είπε στον άντρα της ότι ένιωθε μια ανεξέλεγκτη επιθυμία να μιλήσει μαζί μου. Παρόλο που η επιθυμία της ήταν σχεδόν ακατανίκητη, δίσταζε να με προσεγγίσει. Μετά τη διάλεξη, στάθηκε στην ουρά μαζί με τους ανθρώπους που περίμεναν για αυτόγραφα, αναλογιζόμενη αν έπρεπε να πει κάτι ή όχι. Φοβόταν για το πώς θα ακούγονταν τα λόγια της. Ο σύζυγός της την ενθάρρυνε· λέγοντάς της ότι, αν το ένιωθε τόσο έντονα, θα έπρεπε να το κάνει. Αλλά, όταν ήρθε η στιγμή, το μόνο που κατάφερε να κάνει ήταν να μου δώσει την κάρτα της και να μου πει ότι θα ήθελε να δουλέψει μαζί μου. Φυσικά, δεν μπορούσε να γνωρίζει τότε πόσες φορές είχα ακούσει την ίδια πρόταση εκείνη τη μέρα. Η συνομιλία μας ήταν πολύ σύντομη και, όταν έφυγε από την αίθουσα, έβαλα την κάρτα της μαζί με τις άλλες στην τσάντα μου. Ξέχασα το περιστατικό, μέχρι που η μοίρα μας έφερε ξανά μαζί στο σαλόνι της Πάτσυ.

Όταν ρώτησα τη Λίντα για ποιους λόγους ήθελε να κάνει την υπνωτική αναδρομή, δεν ήξερε τι να μου πει. Δεν αναζητούσε την απάντηση σε κάποιο πρόβλημα, ούτε ήταν περίεργη για τις προηγούμενες ζωές. Ήταν μια παρόρμηση που δεν την άφηνε σε ησυχία και ένιωθε πως είχε κάτι να μου δώσει, αλλά δεν είχε την παραμικρή ιδέα τι ήταν αυτό. Επειδή το έργο μου αφορούσε τον Νοστράδαμο, είχε μια γενική αίσθηση ότι ίσως να είχε κάποια σχέση με εκείνον. Συνεργαζόμουν ήδη με αρκετούς ανθρώπους για την ολοκλήρωση εκείνου του έργου, κάτι που οδήγησε σε άλλους δύο τόμους του Conversations With Nostradamus. Ειλικρινά, δεν χρειαζόμουν κάποιον καινούργιο, ειδικά κάποιον που ζούσε τέσσερις ώρες μακριά. Δεν είχε καμία γνώση για τα υπόλοιπα εγχειρήματά μου, οπότε δεν είχε την παραμικρή ιδέα γιατί βρισκόταν εκεί.

Αναστέναξα στη σκέψη ότι η αναδρομή θα κατέληγε πιθανότατα να είναι μια απλή, κοινότοπη προηγούμενη ζωή, χωρίς ιδιαίτερη σημασία για κανέναν άλλον πέρα από την ίδια. Είχα πραγματοποιήσει πολλές τέτοιες συνεδρίες τις τελευταίες μέρες και, ειλικρινά, δεν είχα καμία όρεξη για ακόμη μία. Ανάρρωνα από έναν πονόλαιμο και είχα μειωμένη ενέργεια καθ’ όλη τη διάρκεια του ταξιδιού. Αν και ήμουν κουρασμένη, ήξερα ότι έπρεπε να κάνω τη συνεδρία για χάρη της. Καθώς ξεκινούσαμε, δεν περίμενα απολύτως τίποτα και σύντομα εξεπλάγην ευχάριστα και αιφνιδιάστηκα πλήρως. Ήταν ακόμη μία περίπτωση όπου ξεκινούσα κάτι χωρίς προσδοκίες και ανακάλυπτα ότι τη σκηνή την έστηναν δυνάμεις πέρα από τον έλεγχο μου.

Χρησιμοποίησα τη συνηθισμένη μου μέθοδο επαγωγής, που θα μετέφερε τη Λίντα σε μια προηγούμενη ζωή. Όταν εισήλθε στη σκηνή, η φωνή της ήταν τόσο ήρεμη και χαμηλή που την άκουγα με δυσκολία. Ήξερα εκ πείρας ότι η φωνή της θα γινόταν πιο δυνατή καθώς μιλούσαμε. Είδε φύλλα στο έδαφος και κατάλαβε ότι βρισκόταν σε ένα δάσος, αλλά έκπληκτη διαπίστωσε ότι το σώμα της ήταν αντρικό. Φορούσε μπότες μέχρι το γόνατο και μια μακρυμάνικη μπλούζα. Περιέγραψε τον εαυτό της ως νεαρό άνδρα, γύρω στα είκοσι, με μακριά καστανά κατσαρά μαλλιά, γενειάδα και μουστάκι. Είχε διαπεραστικά μπλε μάτια. Έκοβε ξύλα στο δάσος, κοντά στο μέρος που ζούσε. Αυτό φάνηκε να παραξενεύει τη Λίντα. «Έχω την αίσθηση ότι δεν χρειάζεται να το κάνω αυτό. Θα μπορούσαν άλλοι να το κάνουν για μένα. Αλλά μου αρέσει να το κάνω, γιατί είμαι μόνος και μου αρέσει η αίσθηση και η ικανοποίηση που παίρνω από τη δουλειά».

Της ζήτησα να δει το μέρος όπου ζούσε. «Είναι ένα κάστρο, με κινητή γέφυρα και σημαίες που κυματίζουν στην κορυφή των τειχών. Ο πατέρας μου είναι ο βασιλιάς».

Ντ: Άρα, ουσιαστικά δεν χρειάζεται να κόβεις ξύλα, έτσι δεν είναι;

Λ: Όχι, αλλά έχει πλάκα. Με κάνει να νιώθω καλά. (Χαμηλόφωνα) Οι άνθρωποι πιστεύουν πως είμαι τρελός.

Ντ: Γιατί το πιστεύουν αυτό;

Λ: Επειδή μ’ αρέσει να δουλεύω. Δεν μ’ αρέσει η ζωή της αυλής. Είναι τόσο επιφανειακή. Όταν δουλεύεις με τα χέρια σου, νιώθεις μια αίσθηση ολοκλήρωσης που τίποτα άλλο δεν μπορεί να σου τη δώσει.

Το όνομά του ήταν Βαρθολομαίος και ζούσε στο κάστρο με την οικογένειά του και πάρα πολλούς άλλους ανθρώπους, μεταξύ αυτών και υπηρέτες. «Είναι μια αρκετά μεγάλη κοινότητα. Όλοι ζουν μέσα στα τείχη». 

Ντ: Τουλάχιστον δεν νιώθεις μοναξιά, έτσι δεν είναι;

Λ: Α, ναι. Δεν νοιάζονται για μένα. Δεν γνωρίζουν το ενδιαφέρον μου για τη μάθηση. Δεν τους νοιάζει η γνώση. Είμαι ευτυχισμένος με τον τρόπο μου.

Η κατάσταση στη χώρα του δεν ήταν ειρηνική. Ήταν επικίνδυνα και έπρεπε να παραμένουν κοντά στα τείχη του κάστρου. 

Λ: Οι χωρικοί θέλουν να εξεγερθούν. Δεν τους φέρονται πολύ καλά. Κι έτσι, δεν μπορείς να βγεις έξω χωρίς συνοδεία.

Ντ: Τι γνώμη έχει ο πατέρας σου για τον τρόπο που συμπεριφέρονται οι άνθρωποι;

Λ: Αυτός φταίει. Δεν είναι και πολύ καλός. Δεν προσπαθεί να τους βοηθήσει. Τους χρησιμοποιεί μόνο προς όφελός του.

Ντ: Είπες ότι σ’ ενδιέφερε η γνώση. Σ’ αρέσει να μελετάς κάποιο συγκεκριμένο είδος γνώσης;

Λ: Ναι. Μ’ αρέσει να μελετώ τ’ άστρα. Το σύμπαν. Και γι’ αυτό ο κόσμος πιστεύει πως είμαι τρελός.

Φυσικά, υπέθεσα πως εννοούσε την αστρονομία ή την αστρολογία.

Ντ: Πώς αντιλαμβάνονται οι άλλοι τ’ άστρα στην εποχή σου;

Λ: Σαν μικρά κομματάκια του φεγγαριού που λαμπυρίζουν.

Ντ: Δεν υπάρχουν άλλοι άνθρωποι στην εποχή σου που να τους αρέσει να μελετούν τ’ άστρα;

Λ: Μόνο ένας. Είναι φίλος μου.

Ντ: Είναι αυτός που σε βοήθησε να μάθεις αυτά τα πράγματα;

Λ: Ναι. Γνωρίζει. Δεν είναι από ’δώ. Αλλά είναι πολύ μεγάλος σε ηλικία και σύντομα θα μ’ αφήσει.

Ντ: Μα ίσως να μπορέσει να σου μεταδώσει τη γνώση του.

Λ: Ναι, αυτό κάνει τώρα. Κι είναι μια πολύ μεγάλη ευθύνη που, όταν εκείνος φύγει, θα πρέπει να την αναλάβω εγώ. Τότε, θα ’ναι δική μου. Πρέπει να μάθω και να μεταδώσω αυτή τη γνώση σ’ άλλους, έτσι ώστε να μην πεθάνει και να μη χαθεί. Δεν πρέπει να χαθεί.

Ντ: Αυτή η γνώση για τ’ άστρα, τι  ακριβώς είναι;

Λ: Είναι η γνώση του σύμπαντος. Όλης της Θείας Πλάσης, όχι μόνο της Γης. Αλλά πάρα πολλών συμπάντων κι άστρων που βρίσκονται τόσο μακριά, που εμείς οι άνθρωποι δεν μπορούμε καν να συλλάβουμε το πού βρίσκονται. Αυτός ο άνθρωπος, με τον οποίο μελετάω, έχει επισκεφτεί πολλά μέρη κι ήρθε εδώ για να μου δωρίσει αυτή τη γνώση, με την ελπίδα ότι ο νους μου θα την προωθήσει στις μελλοντικές γενιές, ώστε ν’ απαλλαγούν απ’ τον φόβο.

Ντ: Είπες ότι ο ηλικιωμένος άνδρας ήρθε από κάπου αλλού;

Λ: Ναι, ήρθε απ’ τις Πλειάδες.

Ντ: Ναι, ε;

Τώρα είχε κεντρίσει το ενδιαφέρον μου. Αυτή δεν ήταν μια απλή αναδρομή. 

Ντ: Πού είναι αυτές;

Ήξερα ότι ήταν ένας αστερισμός, αλλά ήθελα να δω τι θα έλεγε εκείνος.

Λ: Είναι... στον Γαλαξία μας. Πολύ μακριά από ’δώ.

Ντ: Δεν ακούγεται αυτό κάπως απίθανο;

Λ: Όχι. Ήρθε εδώ με μια δέσμη φωτός ... (μπερδεμένος) μου ’ναι πολύ δύσκολο να το καταλάβω αυτό.

Ντ: Λογικό. Όταν πρωτογνώρισες αυτόν τον άνδρα, σου φάνηκαν αυτές οι ιδέες εξωπραγματικές;

Λ: Όχι. Το ’ξερα πως ήταν αληθινές. Υπάρχουν πολλά πράγματα στην πλάση που εμείς οι άνθρωποι δεν τα κατανοούμε. Μπορούμε μόνο να διαισθανθούμε ότι είναι αληθινά, μέσα στην καρδιά μας.

Ντ: Πώς είναι αυτός ο άνδρας;

Λ: Είναι πολύ μεγάλος σε ηλικία. Είναι καμπουριασμένος, έχει λευκά μαλλιά και φοράει χιτώνα. Ένας πολύ απλός, ηλικιωμένος άνδρας. 

Ντ: Πού μένει;

Λ: Δεν ξέρω. Απλώς έρχεται σ’ εμένα. Όπου κι αν βρίσκομαι, απλώς έρχεται σ’ εμένα.

Ντ: Πώς το καταφέρνει αυτό;

Λ: Δεν ξέρω. Στην αρχή, νόμιζα ότι χρησιμοποιούσε μαγεία, αλλά δεν νομίζω ότι αυτό ισχύει. Νομίζω πως έχει δυνάμεις που δεν μπορώ καν να διανοηθώ αυτή τη στιγμή, επειδή ο νους μου δεν είναι αρκετά ανεπτυγμένος για να τις καταλάβω.

Ντ: Πώς αντιλαμβάνεται τη μαγεία ο μέσος άνθρωπος στην εποχή σου;

Λ: Είναι τρόπος ζωής εδώ. Υπάρχουν μάγοι, αλλά είναι απατεώνες. Ο πατέρας μου τους έχει σε μεγάλη υπόληψη αυτούς τους ανθρώπους. Δεν είναι αυτοί που ισχυρίζονται ότι είναι.

Ντ: Λογικά, ο φίλος σου θα του κέντριζε το ενδιαφέρον.

Λ: Όχι, επειδή δεν μπορώ να του μιλήσω γι’ αυτόν τον άνδρα. Θα έθετα σε κίνδυνο την ύπαρξή του.

Ντ: Μελετάς πολύ καιρό μ’ αυτόν τον άνδρα;

Λ: Μελετάω εδώ και πέντε χρόνια. Ήμουν... είκοσι.

Ντ: Τι σκέφτηκες όταν πρωτοήρθε σ’ εσένα;

Λ: Αχ! Σκέφτηκα: «Γιατί σ’ εμένα; Χρειάζομαι ηρεμία. Να μου λείπει αυτό». (Αναπολώντας) Καθόμουν στο δάσος, κάτω από ένα δέντρο, και στοχαζόμουν τη ζωή μου. Κι όταν άνοιξα τα μάτια μου, τον είδα να στέκεται ακριβώς μπροστά μου. Τον ρώτησα ποιος ήταν. Και μου ’πε: «Έχω έρθει από πολύ μακριά, για να σου διδάξω πράγματα που δεν μπορείς καν να διανοηθείς». Έτσι, του ’πα: «Τι σε κάνει να πιστεύεις πως θέλω να τα μάθω;» Και μου ’πε: «Επειδή έτσι είναι γραφτό να γίνει. Και γι’ αυτό θα τα μάθεις». 

Ντ: Σαν να μην είχες επιλογή.

Λ: Αυτό του ’πα. «Θα κάνω ό,τι στα κομμάτια μ’ αρέσει». Και μου ’πε: «Ναι, θα σ’ αρέσει που θα τα μαθαίνεις».

Ντ: Ακούγεται ενδιαφέρων άνθρωπος. (Χαχάνισε) Του πήρε πολύ καιρό να σε πείσει;

Λ: Όχι. Το’ ξερα μέσα μου ότι έτσι έπρεπε να γίνει.

Ντ: Κι ας ήταν παράξενο. Και συνεχίζει να ’ρχεται εδώ και πέντε χρόνια τώρα, όπου κι αν είσαι;

Λ: Ναι. Σχεδόν κάθε μέρα. Σπάνια μ’ αφήνει να ξεκουραστώ, γιατί υπάρχουν τόσα που πρέπει να μάθω. Μου ’πε πως, όταν με αφήσει, θα πρέπει να βρω έναν επίγονο που να ’ναι πολύ πιο νέος από μένα. Κι έτσι, η γνώση δεν θα χαθεί. Δεν μπορώ να καταγράψω αυτό το υλικό.

Ντ: Γιατί όχι;

Λ: Για να μην υπάρξει κίνδυνος να καταστραφεί. Πρέπει να ’ναι μια ζωντανή γνώση που μεταδίδεται από γενιά σε γενιά. Και μόνο οι εκλεκτοί έχουν το δικαίωμα να κατέχουν αυτή τη γνώση. Νιώθω πολύ ευγνώμων και τυχερός που ’μαι ο εκλεκτός στην εποχή μου.

Ντ: Είναι μεγάλη ευθύνη.

Λ: Είναι μεγάλη τιμή, όμως νιώθω το βάρος αυτής της τιμής να πιέζει ασφυκτικά την ψυχή μου.

Ντ: Άρα, πρέπει να θυμάσαι όσα σου λέει και να μην τα καταγράφεις;

Λ: Όχι, δεν μπορώ να τα καταγράψω. Θ’ αποθηκευτούν στον νου μου και, όταν βρω τον επίγονό μου, θ’ ανακληθούν ξανά στη μνήμη μου ως διά μαγείας. Θα εμφανιστούν με τη σωστή σειρά, έτσι ώστε ο επίγονος να κατανοήσει ακριβώς τη γνώση που πρέπει ν’ αποκτήσει. Κι έπειτα, θα την αποθηκεύσει, όπως έκανα κι εγώ. Δεν επιτρέπεται να καταγραφεί.

Ντ: Δεν πιστεύεις ότι υπάρχει κίνδυνος να ξεχάσεις κάποια απ’ αυτά;

Λ: Όχι. Ο νους είναι απέραντος. Οι άνθρωποι δεν κατανοούν τον νου.

Ντ: Δεν υπάρχει ο κίνδυνος, καθώς περνάνε από γενιά σε γενιά, να διαστρεβλωθούν;

Λ: Όχι, γιατί υπάρχει κάτι που τα διατηρεί άθικτα μέσα στον νου.

Ντ: Σκέφτομαι το πώς είναι οι άνθρωποι. Μεταβάλλουν τις πληροφορίες με την πάροδο του χρόνου.

Λ: Όμως, αυτά αποθηκεύονται σ’ ένα πολύ ξεχωριστό μέρος και μπορούν ν’ ανασυρθούν μόνο την κατάλληλη στιγμή. Δεν μπορώ να μιλήσω γι’ αυτά σε κανέναν άλλον, ακόμα κι αν το θελήσω. Θα μπορέσω να μιλήσω γι’ αυτά, μόνο όταν έρθει η ώρα, και τότε θ’ αποκτήσω πρόσβαση σ’ αυτό το τμήμα του νου για ν’ ανακτήσω τις πληροφορίες.

Ντ: Αλλά δεν πειράζει που μιλάς σ’ εμένα για αυτά τα πράγματα; (Ναι) Επειδή δεν αποτελώ απειλή για σένα;

Λ: Σωστά.

Ντ: Ήρθε συγκεκριμένα για να δει εσένα ή ζούσε ήδη στη Γη;

Λ: Ήρθε μόνο για μένα. Δεν νομίζω πως οι άλλοι μπορούν να τον δουν. Οι άλλοι μ’ ακούνε να μιλάω μαζί του και γι’ αυτό με θεωρούν τρελό. Δεν τον βλέπουν.

Ντ: Αυτό είναι κάτι που θα μπορούσε να προκαλέσει σύγχυση, έτσι δεν είναι;

Λ: Ναι, αλλά δεν πειράζει. Το ξέρω ότι δεν είμαι τρελός. Είμαστε πολύ απομονωμένοι εδώ που ζω. Δεν υπάρχουν πολλοί άνθρωποι σ’ αυτή την περιοχή. Ζούμε πολύ μακριά απ’ τα περισσότερα βασίλεια.

Ντ: Έχεις διδαχθεί κάποια θρησκευτική πίστη;

Λ: Εμείς πιστεύουμε... Μόνο στη μαγεία. Στη φωτιά. Ο Θεός της φωτιάς είναι πολύ ισχυρός.

Ντ: Αποτελεί αυτό μέρος των όσων διδάσκουν οι μάγοι; (Ναι) Γι’ αυτό ο πατέρας σου πιστεύει σ’ αυτά τα πράγματα;

Λ: Ναι. Πλανάται οικτρά.

Ντ: Επομένως, αυτές οι πληροφορίες δεν είναι γι’ αυτόν, έτσι δεν είναι;

Λ: Όχι. Δεν θα μπορούσε να τα συλλάβει με το μυαλό του όλα αυτά. Δεν θα μπορούσε να τ’ αποδεχτεί. Πρέπει να ταξιδέψω πολύ μακριά.

Ντ: Στο είπε κάποιος αυτό;

Λ: Ναι. Όταν ολοκληρωθεί η μαθητεία μου, θα πρέπει να ταξιδέψω πάρα πολύ μακριά, για να βρω έναν επίγονο και να του μεταδώσω αυτή τη γνώση. Δεν θα επιστρέψω ποτέ στο δάσος μου. Γι’ αυτό πρέπει να το χαρώ τώρα που μπορώ.

Ντ: Δεν θα μπορούσες να βρεις κάποιον κατάλληλο εκεί που ζεις; (Όχι) Πώς νιώθεις που θα φύγεις;

Λ: Πολύ λυπημένος.

Ντ: Είσαι ο διάδοχος του βασιλείου;

Λ: Όχι, είμαι ο μικρότερος. Αν ήμουν ο διάδοχος, δεν θα μ’ είχαν επιλέξει γι’ αυτή την αποστολή.

Ντ: Θα ’χες άλλες υποχρεώσεις.

Λ: Ναι. Κι αφού δεν έχω καμία, μπορώ να φύγω.

Ντ: Βρίσκω πολύ ενδιαφέρουσες τις πληροφορίες που σου δίνονται. Αλλά ας αφήσουμε αυτή τη σκηνή και θέλω να μετακινηθείς μπροστά στον χρόνο, σε μια σημαντική μέρα. Σε μια μέρα, όπου συμβαίνει κάτι που θεωρείς σημαντικό.

Τα προηγούμενα ήταν ήδη αρκετά παράξενα και είχαν κεντρίσει το ενδιαφέρον μου, αλλά δεν ήμουν προετοιμασμένη γι’ αυτό που ακολούθησε. 

Ντ: (Μεγάλη παύση) Τι συμβαίνει; Τι βλέπεις;

Λ: (Με έμφαση) Είμαι στο σύμπαν. Ταξιδεύω. Είμαι σε μια αποστολή εξερεύνησης.

Ντ: Πώς προέκυψε αυτό;

Λ: Μου ζητήθηκε να πάω σ’ αυτή την αποστολή, ώστε να μεταφέρω τις απόψεις μου σ’ άλλους, σ’ έναν τόπο πολύ μακρινό. Ταξιδεύω με τεράστια ταχύτητα, αλλά δεν το καταλαβαίνω. Είναι λες και δεν κινούμαι καθόλου.

Ντ: Πώς ταξιδεύεις;

Λ: Είμαι σε μια... κάψουλα.

Ντ: Τι εννοείς μ’ αυτό;

Λ: Είναι ένα στρογγυλό πράγμα.

Ντ: Είναι πολύ μεγάλο;

Λ: Όχι. Είναι ένα πολύ μικρό οβάλ δωμάτιο. Όχι, ένα μικρό οβάλ κομμάτι φωτός. Και δεν υπάρχει κανείς εδώ μέσα, εκτός από μένα. Εγώ δεν... δεν το οδηγώ εγώ. Απλώς κινείται μόνο του.

Ντ: Κάθεσαι εκεί μέσα;

Λ: Στέκομαι όρθιος, αλλά θα μπορούσα να καθίσω αν ήθελα.

Ντ: Επομένως, είναι αρκετά μεγάλο ώστε να μπορείς να σταθείς όρθιος σ’ αυτό;

Λ: Ναι. Έχει ένα παράθυρο. Ένα άνοιγμα, αλλά δεν μπορείς να βγάλεις το χέρι σου έξω απ’ αυτό.

Ντ: Γιατί όχι;

Λ: Γιατί υπάρχει κάτι σαν κάλυμμα που δεν σου επιτρέπει να το διαπεράσεις. Αλλά σου επιτρέπει να δεις τι υπάρχει έξω. 

Το έχω δει αυτό να συμβαίνει επανειλημμένως, σε περιπτώσεις που κάποιος, κατά τη διάρκεια μιας αναδρομής, μεταφέρεται στην εποχή του Μεσαίωνα. Δεν ξέρει τι είναι το γυαλί. Πρέπει να ήταν σπάνιο εκείνη την εποχή, γιατί το μοτίβο αυτό επαναλαμβάνεται. Όταν επαναλαμβάνονται τέτοια σχόλια, τότε αποκτούν εγκυρότητα, επειδή το υποκείμενο δεν γνωρίζει τι έχουν αναφέρει οι άλλοι. Έχω μάθει να δίνω προσοχή σε κάτι τέτοιες μικρές λεπτομέρειες. 

Ντ: Τι βλέπεις μέσα απ’ το άνοιγμα;

Λ: Βλέπω ότι είναι πολύ σκοτεινά εκεί έξω. Πολύ σκοτεινά πράγματι, πολύ μαύρα, πολύ γαλήνια. Και κατά διαστήματα, βλέπω πράγματα να αιωρούνται γύρω μου. Δεν υπάρχει πολύ χρώμα εδώ, όπως υπάρχει στη Γη. Πολύ μαύρο και γκρι. Σχεδόν καθόλου χρώμα.

Ντ: Τι είδους πράγματα βλέπεις να αιωρούνται τριγύρω;

Λ: Να, κάπου κάπου βλέπω σχηματισμούς από... μαύρο βράχο.

Ντ: Πως βρέθηκες σ’ αυτό το μικρό μέρος;

Λ: Κοιμόμουν και κάποιος με ξύπνησε και με ρώτησε αν ήθελα να πάω. Κι είπα: «Φυσικά». Και μετά ξανακοιμήθηκα. Και μετά αντιλήφθηκα ότι βρισκόμουν σ’ αυτό το μικρό δωμάτιο. Δεν ξέρω πώς βρέθηκα εδώ. Το μόνο που ξέρω είναι ότι συναίνεσα να ’ρθω και μετά βρέθηκα εδώ.

Ντ: Ο φίλος σου ήταν αυτός που σε ρώτησε;

Λ: Όχι. Είπε ότι γνώριζε τον φίλο μου, αλλά ήταν από ένα άλλο μέρος του σύμπαντος. Όχι απ’ τις Πλειάδες. Απ’ την άλλη πλευρά των Πλειάδων. Ήταν από έναν πλανήτη που λεγόταν (κατά προσέγγιση προφορά) Μάικον. Μάικον; Δεν το ’χα ξανακούσει αυτό το μέρος.

Ντ: Πώς ήταν αυτό το άτομο;

Λ: Ήταν μικρόσωμος, πολύ μικρόσωμος. Δεν είχε μαλλιά. Είχε ένα πολύ μεγάλο στρογγυλό κεφάλι.

Ντ: Μπόρεσες να δεις πώς ήταν το πρόσωπό του;

Λ: Δεν θυμάμαι αν είχε πρόσωπο. Το μόνο που θυμάμαι είναι ότι το κεφάλι του ήταν τεράστιο κι ολοστρόγγυλο. Κι ότι το σώμα του ήταν μικροσκοπικό. Κι αναρωτήθηκα εκείνη τη στιγμή πώς κρατούσε την ισορροπία του, με τόσο μεγάλο κεφάλι.

Ντ: Φυσικά, ήταν νύχτα κι θα ’ταν δύσκολο να διακρίνεις τα χαρακτηριστικά του, έτσι κι αλλιώς. Σωστά;

Λ: Όχι. Γιατί ήταν... ασημένιος. Λαμπερός! Το χρώμα του ήταν ασημί κι ήταν λαμπερός.

Ντ: (Έκπληκτη) Θες να πεις ότι έφεγγε;

Λ: Ναι. Γι’ αυτό δεν μπορούσα να δω το πρόσωπό του, επειδή ήταν τόσο λαμπερό. Και νύσταζα και δεν έβλεπα καλά. (Η Λίντα κοίταξε προς τα κάτω.) Φοράω μια φαρδιά ζώνη. (Κούνησε τα χέρια της.) Μια φαρδιά ζώνη στη μέση μου. Είναι πολύ χοντρή και πολύ ζεστή κι είναι κι αυτή ασημένια. Έχει θήκες περιμετρικά στο μπροστινό μέρος, σαν τσεπάκια. Αναρωτιέμαι γιατί φοράω αυτή τη ζώνη και ποιον σκοπό εξυπηρετεί. Δεν είναι δερμάτινη όμως. Είναι πολύ απαλή, δεν είναι σκληρή. Δεν έχω ξανασυναντήσει κάτι τέτοιο. (Κάνοντας κινήσεις με τα χέρια, έδειχνε να την περιεργάζεται.) Δεν έχει αρχή αυτή η ζώνη, ούτε κούμπωμα. Και δεν θυμάμαι να την φοράω. Αυτό με προβληματίζει κάπως.

Ντ: Υπάρχει κάτι μέσα στα τσεπάκια;

Λ: Νιώθω σαν να ’χουν κάτι μέσα, αλλά δεν υπάρχει κάποιο άνοιγμα, οπότε δεν μπορώ να κοιτάξω μέσα. (Έδειχνε να τον απασχολεί η ζώνη.) Υποθέτω πως θα μου πουν σύντομα γιατί φοράω αυτή τη ζώνη.

Όλη αυτή την ώρα, η φωνή ακουγόταν πιο γερασμένη και είχε μια έντονη προφορά, πολύ διαφορετική από αυτή που είχε η Λίντα κανονικά.

Ντ: Δεν θα σ’ ενοχλήσει. Είναι απλώς ένα ασυνήθιστο αντικείμενο.

Λ: Ναι, είναι. Είναι πολύ παράξενη, αυτή η αίσθηση. Νιώθω λες και το στομάχι μου τεντώνεται κάτω απ’ τη ζώνη.

Ντ: Αλλά δεν νιώθεις άβολα.

Λ: Όχι. Νιώθω πολύ ελαφρύς, πολύ ελαφρύς.

Ντ: Φοράς τα κανονικά σου ρούχα κάτω απ’ τη ζώνη;

Λ: Όχι, όχι, όχι. Μου ’παν να τ’ αφήσω στο δωμάτιό μου. Φοράω... (Έδειχνε να τα περιεργάζεται.) Είναι κι αυτά αστραφτερά. Δεν ξέρω τι είναι αυτό το πράγμα. Το ύφασμα είναι πολύ ελαφρύ και τυλίγει ολόκληρο το σώμα μου. Φοράω κάτι παπούτσια. Δεν είναι μπότες, είναι παπούτσια. Κι είναι όλα μαζί. Είναι όλα ένα ενιαίο πράγμα. Με καλύπτει απ’ την κορφή ως τα νύχια. Αλλά δεν φοράω καπέλο.

Ντ: Υπάρχει κάτι στους τοίχους ή είναι γυμνό το δωμάτιο;

Λ: Για να δω. (Μεγάλη παύση) Υπάρχει ένα τεράστιο παράθυρο.

Ντ: Αυτό είναι διαφορετικό απ’ το μικρό άνοιγμα;

Λ: Όχι. Αυτό είναι το άνοιγμα. Είναι πολύ μεγάλο. (Παύση) Αναρωτιέμαι πού να ’ναι η πόρτα. Δεν βλέπω καμία.

Ντ: Γίνεται όλο και πιο παράξενο, έτσι δεν είναι;

Λ: Ναι, όντως. Αναρωτιέμαι πού πηγαίνω.

Δεν πρόλαβε να αναρωτηθεί και οι απαντήσεις άρχισαν να έρχονται. Έδειχναν να προέρχονται από κάπου αλλού, γιατί ήταν σαν να επαναλάμβανε αυτά που άκουγε. Ήταν πληροφορίες που άκουγε για πρώτη φορά.

Λ: Μου λένε ότι δεν αργούμε. Θα επισκεφθώ ένα νέο μέρος, όπου έχουν πάει διάφοροι για να ξεκινήσουν μια καινούργια ζωή. Κι ο λόγος που πηγαίνω εκεί είναι για... (έκπληκτος) να βρω τον επίγονό μου! (Με ενθουσιασμό) Θα βρω τον επίγονό μου. Τον έψαχνα τόσο καιρό.

Ντ: Δεν τον βρήκες στη Γη;

Λ: Όοοχι! Έψαξα παντού κι είμαι πολύ μεγάλος τώρα. Και φοβόμουν τόσο πολύ ότι δεν θα τον έβρισκα εγκαίρως. (Με ενθουσιασμό και χαρά.) Ώστε εκεί πηγαίνω. Πηγαίνω σ’ αυτό το νέο μέρος για να βρω τον επίγονό μου. 

Ξαφνικά μου ήρθε μια ιδέα. Η ευκαιρία ήταν πολύ καλή για να την αφήσω να πάει χαμένη. 

Ντ: Θα ’σουν πρόθυμος να μοιραστείς αυτή τη γνώση που ’χεις διδαχθεί, όχι μόνο με τον επίγονό σου αλλά και μαζί μου;

Λ: Θα πρέπει να ρωτήσω πρώτα. Δεν μπορώ να το κάνω αν δεν ρωτήσω.

Έλεγξα το μαγνητόφωνο και είδα ότι ο χρόνος μας είχε σχεδόν τελειώσει.

Ντ: Εντάξει. Αν ξανάρθω κάποια άλλη στιγμή να μιλήσουμε, θα ’χεις τον χρόνο να ρωτήσεις και να πάρεις την άδεια;

Λ: Ναι, θα ρωτήσω.

Ντ: Ίσως έτσι να μπορέσεις να τη μοιραστείς με δύο επιγόνους, γιατί κι εγώ είμαι πολύ περίεργη.

Λ: (Ενθουσιασμός) Ω, δεν θα ’ταν υπέροχο; (Σχεδόν εκστατικά) Ω, αυτό θα ’ταν διττό. Δεν θα ’ταν θαυμάσιο;

Ντ: Θα το εκτιμούσα αν ζητούσες την άδεια και μετά θα μπορούσα να ξανάρθω και να τα συζητήσουμε.

Λ: Θα μου άρεσε πολύ αυτό. Ανησυχούσα τρομερά μήπως χαθεί αυτή η γνώση. Και χάρηκα τόσο που θα ’βρισκα τον επίγονό μου. Αλλά μου προκαλούσε μεγάλη αναστάτωση το γεγονός ότι η γνώση μου θα εξαφανιζόταν απ’ τη Γη. Κι αυτό θα ’ταν κρίμα, γιατί παρόλο που οι άνθρωποι εδώ είναι πολύ πρωτόγονοι και δεν ενδιαφέρονται για τέτοια πράγματα, αυτή η γνώση θα ’πρεπε να παραμείνει.

Ντ: Συμφωνώ. Θα σου ζητήσω να συνεχίσεις το ταξίδι σου. (Ναι) Δεν πρόκειται να παρέμβω στο ταξίδι του Βαρθολομαίου. Αλλά θέλω το άλλο κομμάτι σου, με το οποίο μιλάω, να αφήσει αυτή τη σκηνή και να μετακινηθεί μπροστά στον χρόνο. 

Έπειτα, ορίσαμε με τη Λίντα μια λέξη-κλειδί και την επανέφερα σε πλήρη συνείδηση. Τώρα ένιωθα απογοητευμένη που είχα βάλει μια κασέτα μόνο εξήντα λεπτών στο μαγνητόφωνό μου, όταν αρχίσαμε τη συνεδρία. Αλλά δεν θα μπορούσα σε καμιά περίπτωση να γνωρίζω ότι θα ανέκυπταν τέτοιου είδους πληροφορίες. Περίμενα μια βαρετή, κοινότοπη προηγούμενη ζωή και ως τέτοια ξεκίνησε. Υπό κανονικές συνθήκες, μπορώ να ολοκληρώσω την εξερεύνηση μιας ζωής μέσα σε μια συνεδρία 60 λεπτών, γιατί τίποτα συνταρακτικό δεν συμβαίνει στις απλές ζωές. Όταν ο Βαρθολομαίος άρχισε να μιλάει για τον παράξενο επισκέπτη και τις πληροφορίες που αποκτούσε, κατάλαβα ότι δεν θα μπορούσα να ολοκληρώσω την ιστορία σε μία συνεδρία, γι’ αυτό και δεν το προσπάθησα. Ήξερα πως αυτό θα ήταν ένα νέο εγχείρημα που θα χρειαζόταν αρκετές εβδομάδες για να ολοκληρωθεί, αν μου δινόταν η άδεια να αποκτήσω πρόσβαση στις κρυφές πληροφορίες. Προφανώς, ξεκινούσα μια νέα περιπέτεια, παρόλο που στη συζήτησή μας νωρίτερα δεν είχε φανεί η παραμικρή ένδειξη ότι θα συναντούσαμε κάτι τόσο αξιοσημείωτο στο υποσυνείδητο της Λίντας.

Όταν επανήλθε, φαινόταν μπερδεμένη και ήταν ακόμη ελαφρώς ζαβλακωμένη. Σχολίασε: «Είχα ένα μήνυμα να σου δώσω. Το θυμάμαι αυτό. Και νιώθω μια μεγάλη ευθύνη. Είναι πολύ σημαντικό. Δεν ξέρω ποιο είναι το μήνυμα. Το μόνο που ξέρω είναι ότι υπάρχει πολλή γνώση την οποία δεν κατέχουμε. Μας την πήραν, εξαιτίας της πρωτόγονης φύσης μας και των φόβων μας. Κι ήρθε η ώρα τώρα, να επιστρέψει. Και για κάποιο λόγο, εσύ έχεις επιλεγεί κι εγώ έχω επιλεγεί να τη φέρουμε πίσω εδώ στον πλανήτη. Κι είναι μια τεράστια ευθύνη. Το νιώθω αυτό. Βαραίνει τόσο πολύ την ψυχή μου. Αυτά είναι όλα όσα θυμάμαι απ’ τη συνεδρία». 

Ήταν προφανές ότι είχε βρεθεί στο υπνοβατικό επίπεδο, αφού είχε μπει σε τόσο βαθιά ύπνωση που δεν μπορούσε να θυμηθεί τίποτα άλλο από όσα είχε πει κατά τη διάρκεια της συνεδρίας.

Σαφέστατα, με ενδιέφερε πλέον να ερευνήσω περαιτέρω αυτή την ιστορία. Για μένα, ήταν σαν να ανοίγω το κουτί της Πανδώρας. Λατρεύω τα μυστήρια. Και όταν κάποιος μου λέει ότι θα μου αποκαλύψει πράγματα που έχουν χαθεί και που πρέπει να τα ξέρω, αυτό παραείναι δελεαστικό για να το αγνοήσω.

Το μόνο πρόβλημα ήταν η απόσταση που θα έπρεπε να διανύω, για να δουλεύω μαζί της. Έτσι, αποφάσισα να πηγαίνω στο Λιτλ Ροκ τουλάχιστον μια φορά το μήνα και να προσπαθώ να δουλεύω τόσο με τη Λίντα όσο και με την Τζάνις, μέσα στο ίδιο σαββατοκύριακο. 

***

Τώρα είχα δύο ξεχωριστά εγχειρήματα σε εξέλιξη, ένα με την Τζάνις και ένα με τη Λίντα. Για να δουλέψω μαζί τους, ένιωσα πως θα έπρεπε να ταξιδέψω ειδικά γι’ αυτόν τον σκοπό στο Λιτλ Ροκ τον Ιανουάριο του 1990 και να μην κάνω τίποτα άλλο πέρα από συνεδρίες. Σκόπευα να αφιερώσω ολόκληρο το ταξίδι, για να δουλέψω πάνω στο υλικό που θα προέκυπτε από τις δυο γυναίκες. Αυτό δεν θα ήταν και τόσο δύσκολο, αφού δεν είχα προγραμματίσει κάποια διάλεξη. Οι φίλες μου μού είπαν ότι δεν θα έλεγαν σε κανέναν ότι θα ερχόμουν, ώστε να κρατηθούν οι επισκέπτες μακριά. Φυσικά, τα πράγματα δεν πήγαν όπως τα είχαμε σχεδιάσει. Κάποιος γνωστός τους έμαθε ότι θα ερχόμουν και ήθελε να κάνει μια αναδρομή. Το προγραμμάτισα για την Παρασκευή το βράδυ που θα έφτανα, κι ας ήμουν κουρασμένη από το μεγάλο ταξίδι. Έτσι, θα μπορούσα να αφιερώσω το υπόλοιπο σαββατοκύριακο στις δυο γυναίκες.

Αρχικά, σκέφτηκα να εναλλάσσω τις συνεδρίες, αλλά τελικά αποφάσισα ότι θα ήταν πιο εύκολο να παρακολουθήσω τη ροή των ατομικών ιστοριών, αν συγκεντρωνόμουν σε ένα νήμα τη φορά. Επίσης, αν τις κάναμε εναλλάξ, αυτό θα σήμαινε ότι η μια γυναίκα θα έπρεπε να περιμένει όσο έκανα συνεδρία με την άλλη. Αποφασίσαμε ότι θα δούλευα με την κάθε γυναίκα σε ξεχωριστές μέρες. Θα δοκίμαζα να κάνω τρεις συνεδρίες με τη Λίντα το Σάββατο και τρεις με την Τζάνις την Κυριακή. Ήταν η πρώτη φορά που επιχειρούσα κάτι τέτοιο και δεν ήξερα πώς θα τις επηρέαζε. Περίμενα ότι θα κουράζονταν, αλλά όχι τόσο όσο εγώ, γιατί εκείνες θα ένιωθαν σαν να λαγοκοιμόνταν όλη μέρα. Ήταν ένα πείραμα και δεν ξέραμε πώς θα εξελισσόταν. Όμως, αν τα καταφέρναμε, θα μπορούσα να βγάλω τη δουλειά ενός μήνα μέσα σε μόλις μία μέρα. 

***

Η πρώτη μου συνεδρία με τη Λίντα ήταν προγραμματισμένη για το πρωί του Σαββάτου. Όταν έφτασε για αυτό το σερί συνεδριών, είδα ότι το δεξί της χέρι, από τον αγκώνα και κάτω,  ήταν σε γύψο. Είχε πέσει στον πάγο πριν τα Χριστούγεννα και το είχε σπάσει. Είχα μια μικρή ανησυχία μήπως αυτό την αποσπούσε κατά τη διάρκεια της συνεδρίας μας, καθώς θα ήταν άβολο και ενοχλητικό. Σκέφτηκα ότι δεν θα μπορούσε να χαλαρώσει εντελώς και αυτό ίσως να την εμπόδιζε να μπει σε βαθιά ύπνωση. Όμως, εκείνη τοποθέτησε ένα μαξιλάρι πάνω στην κοιλιά της και ακούμπησε τον γύψο πάνω του.

Πριν αναζητήσω τις πληροφορίες που επρόκειτο να μου εκμυστηρευτεί ο Βαρθολομαίος, ήθελα να μάθω περισσότερα για το παρελθόν του. Αν έγραφα ένα βιβλίο αργότερα, αυτό θα ήταν απαραίτητο για να θέσω το πλαίσιο. Θα έπρεπε να ανακαλύψω τι συνέβη στη ζωή του μεταξύ της πρώτης μας συνάντησης και του ταξιδιού του με το διαστημόπλοιο, για να εντοπίσει τον επίγονό του.  Αυτό ήταν το πρώτο μου μέλημα. Χρησιμοποίησα τη λέξη-κλειδί της Λίντας και λειτούργησε αμέσως. Ο γύψος στο χέρι της δεν φαινόταν να προκαλεί κανένα πρόβλημα. Κατάφερε να τον αγνοήσει όταν μπήκε σε κατάσταση βαθιάς ύπνωσης, στο υπνοβατικό επίπεδο. Στη συνέχεια, μέτρησα έως το τρία για να την πάω πίσω στην εποχή του Βαρθολομαίου και τη ρώτησα τι έκανε.

Λ: (Ξεκίνησε αργά και χαμηλόφωνα ξανά.) Είμαι στον περίβολο. Είναι μέσα στα τείχη της πόλης. Σαν αγορά. Υπάρχει τόση κινητικότητα. Γίνονται τόσα πράγματα σήμερα. Άνθρωποι που πουλάνε την πραμάτεια τους. Άνθρωποι που φτιάχνουν πράγματα. Ο σιδεράς είναι εκεί. Παιδιά τρέχουν. Σκυλιά, ζώα. Γίνεται χαμός σήμερα. Είμαι εδώ, γιατί είναι η γιορτή της φθινοπωρινής ισημερίας για τη συγκομιδή. Γι’ αυτό υπάρχει τόση κινητικότητα. Είναι η εποχή μετά την ολοκλήρωση του θερισμού κι οι άνθρωποι γιορτάζουν την καλή τους τύχη. Κι επίσης, για να ευχαριστήσουν τους θεούς για τις ευλογίες που τους έδωσαν κατά την περίοδο της καλλιέργειας. Αυτή η γιορτή θα διαρκέσει τρεις μέρες και τρεις νύχτες και θα κορυφωθεί με μια τεράστια γιορτή την τελευταία νύχτα.

Ντ: Τι είδους θεούς λατρεύετε;

Λ: Υπάρχουν πολλοί. Υπάρχουν οι θεοί των στοιχείων. Οι θεοί της γης. Ο θεός του Ήλιου και της Σελήνης,  και του ανέμου και της βροχής.

Ντ: Μήπως έχετε στη χώρα σας κάτι που ονομάζεται «εκκλησία»; (Παύση, σαν να μην καταλάβαινε.) Όπως η Καθολική εκκλησία;

Λ: Ήρθαν εδώ πολλές φορές, προσπαθώντας να προσηλυτίσουν την ύπαιθρο, αλλά δεν το δεχτήκαμε. Όσοι ήρθαν λιθοβολήθηκαν. Τώρα μας αφήνουν ήσυχους.

Ντ: Δεν άρεσε στον κόσμο που προσπαθούσαν να σας αλλάξουν τα πιστεύω;

Λ: Όχι, επειδή μας αποκαλούσαν παγανιστές και μας συμπεριφέρονταν άσχημα, σαν να μην ήμασταν αρκετά καλοί.

Ντ: Ο λαός σου εξακολουθεί να λατρεύει την παλιά θρησκεία, σωστά;

Λ: Σωστά.

Ντ: Έχεις έρθει σ’ επαφή με τον δάσκαλό σου ή όχι ακόμα; (Παύση) Καταλαβαίνεις τι εννοώ;

Λ: Μίλησα με κάποιον πρόσφατα, αλλά δεν μου ’πε ότι είναι ο δάσκαλός μου. 

Προφανώς, είχαμε μεταφερθεί σε μια περίοδο της ζωής του που προηγείτο χρονικά εκείνης όπου βρισκόταν, όταν μιλήσαμε στην πρώτη μας συνεδρία.

Λ: Είναι ένας πολύ ηλικιωμένος άνδρας. Δεν είναι από ’δώ. Ήρθε να μ’ επισκεφθεί πριν από λίγο καιρό, όταν ήμουν στο δάσος. Ήταν περαστικός από ’κεί κι εγώ καθόμουν κάτω από ένα δέντρο, βυθισμένος στις σκέψεις μου. Κι απλώς ήρθε προς το μέρος μου. Είχε ένα σακίδιο, μια τσάντα στην πλάτη του, οπότε υπέθεσα ότι ταξίδευε κάπου. Κι απλώς μιλήσαμε, αυτό είναι όλο.

Ντ: Από πού είπε ότι ερχόταν;

Λ: Δεν είπε. Απλώς ανέφερε ότι ερχόταν από έναν πολύ μακρινό τόπο. Από έναν τόπο που δεν γνώριζα. Με ρώτησε τι σκεφτόμουν τόσο έντονα. Κι απάντησα ότι απλώς αναλογιζόμουν τη ζωή μου. Αρχίσαμε να μιλάμε για διάφορα και για το πώς οι άνθρωποι δεν καταλαβαίνουν.

Ντ: Έτσι νιώθεις; Ότι οι άνθρωποι δεν σε καταλαβαίνουν;

Λ: Ναι. Είναι λες κι έχουν μια εντελώς διαφορετική αντίληψη για το τι συμβαίνει στη ζωή τους. Δεν ζουν τη ζωή τους με τον τρόπο που θα ’θελα εγώ να ζήσω τη δική μου.

Ντ: Αυτός ο ηλικιωμένος άνδρας ένιωθε το ίδιο με σένα;

Λ: Ω, ναι. Είπε ότι φταίει η εποχή. Κι ότι οι άνθρωποι δεν το συνειδητοποιούν.

Ντ: Ήταν καλό που βρήκες κάποιον να μπορείς να μιλήσεις.

Λ: Ναι. Λυπήθηκα πολύ όταν έφυγε. Αλλά είπε ότι ίσως να επέστρεφε σύντομα. Κι ότι ίσως να μπορούσαμε να μιλήσουμε ξανά.

Ντ: Αυτό θα ’ταν πολύ ωραίο. Σου ’πε τ’ όνομά του;

Λ: Ναι. Τ’ όνομά του ήταν πολύ παράξενο. Τ όνομα του ήταν... Χριστόφορος. Δεν είχα ξανακούσει ποτέ αυτό τ’ όνομα. Μου φάνηκε κάπως παράξενο.

Ντ: Θες να πεις ότι είναι ένα ασυνήθιστο όνομα για τη χώρα σου;

Λ: Δεν το ’χω ξανακούσει ποτέ. Αυτός ήταν μεγάλος σε ηλικία κι είχα κάπως την αίσθηση ότι αυτό τ’ όνομα θα ταίριαζε καλύτερα σ’ έναν νεαρό άνδρα. Όταν το προφέρω, μου δίνει μια αίσθηση γαλήνης.

Ντ: Αλλά τώρα, διασκεδάζεις εκεί στη γιορτή, έτσι δεν είναι;

Λ: Ω, ναι. Υπάρχουν πολλά φρέσκα φαγητά κι ένα σωρό προϊόντα που έφτιαξαν οι χωρικοί. Πολύ τραγούδι και χορός. 

Ντ: Αυτή είναι μια καλή μέρα. Ας αφήσουμε αυτή τη σκηνή. Ας απομακρυνθούμε απ’ αυτή τη σκηνή. Και θέλω να μετακινηθείς μπροστά στον χρόνο, σε μια στιγμή όπου είσαι μεγαλύτερος σ’ αυτή τη ζωή. Τι κάνεις τώρα; Τι βλέπεις;

Λ: Είμαι σε μια πόλη πολύ μακριά απ’ την πατρίδα μου. Έχει δρόμους από πέτρα. Έχει μια πολύ βρώμικη...είναι γεμάτη ανθρώπους που ζητιανεύουν. Η κατάσταση είναι πολύ ζοφερή. Δεν μ’ αρέσει εδώ.

Ντ: Έχει κάποιο όνομα η πόλη;

Λ: Έπρεπε να πάρω πλοίο για να φτάσω εδώ. Είναι στη χώρα της Αγγλίας κι η πόλη λέγεται Λίβερπουλ. Είναι εντελώς απαίσια εδώ.

Ντ: Τι κάνεις εκεί;

Λ: Έχω ταξιδέψει πολύ μακριά, για να δω πώς ζουν οι άνθρωποι σ’ αυτόν τον πλανήτη. Για να δω πόσο διαφορετικοί είναι όλοι. Μερικές φορές μένω κάπου για καιρό κι άλλες φορές φεύγω πολύ γρήγορα. Θα φύγω μάλλον από ’δώ αύριο. Είναι πολύ θλιβερό αυτό το μέρος. Με στενοχωρεί να βλέπω πόσο χαμηλά έχουν φτάσει οι άνθρωποι. Είναι πολύ σκληροί ο ένας με τον άλλον. 

Ντ: Είπες, όμως, ότι έχεις πάει και σ’ άλλες πόλεις και χώρες;

Λ: Ω, ναι, σε πολλές. Τα τελευταία δέκα χρόνια περίπου ταξιδεύω απ’ το ένα μέρος στο άλλο.

Ντ: Ποιες είναι μερικές απ’ τις χώρες που ’χεις πάει;

Λ: Έχω πάει στη Γαλατία κι έχω πάει στη Ρώμη. Έχω πάει σε πολλά μέρη. Πήγα στην Ανατολή. Οι περισσότεροι άνθρωποι δεν έχουν πάει ποτέ εκεί.

Ντ: Τι υπάρχει στην Ανατολή;

Λ: Ω, είναι μια πολύ μεγάλη χώρα. Κι η φιλοσοφία τους για τη ζωή είναι πολύ διαφορετική απ’ τη δική μας. Έχουν διαφορετικό χρώμα δέρματος και κάνουν ένα πράγμα που λέγεται «διαλογισμός». Όπου έρχονται σ’ επαφή με την (δυσκολευόταν)... εσωτερική τους γνώση. Είναι πολύ σοφοί.

Ντ: Όταν πηγαίνεις σ’ όλες αυτές τις χώρες, πώς ταξιδεύεις;

Λ: Περπατάω.

Ντ: Είναι μεγάλη απόσταση, έτσι δεν είναι;

Λ: Ω, ναι. Καμιά φορά, αν συναντήσω νερό, αναγκάζομαι να πάρω πλοίο, αλλά γενικά περπατάω.

Ντ: Πώς ξέρεις πού να πας;

Λ: Ω, απλώς πηγαίνω όπου νιώθω ότι πρέπει να πάω. Προς εκείνη την κατεύθυνση, απλώς προχωράω.

Ντ: Χρειάζεται να μεριμνάς για χρήματα ή για φαγητό;

Λ: Μερικές φορές. Συνήθως, συναντάω διάφορους ανθρώπους στον δρόμο μου κι είναι όλοι τους πολύ ευγενικοί μαζί μου. Με φιλοξενούν για λίγο και μέχρι στιγμής δεν χρειάστηκε να μεριμνήσω για τίποτα. Μου παρέχουν ό,τι χρειάζομαι.

Ντ: Ξέρεις το όνομα της χώρας απ’ την οποία ήρθες; Αυτής που ζούσες όταν ήσουν μικρότερος;

Λ: Έχει διάφορα ονόματα. Κάποιοι την αποκαλούν... (με δυσκολία) Σίτον (κατά προσέγγιση προφορά). (Μεγάλη παύση) Δεν μπορώ να θυμηθώ. Δεν έχει κάποιο συγκεκριμένο όνομα. Είναι ένα αυτόνομο βασίλειο κι αυτοί που ζουν εκεί δεν ταξιδεύουν καθόλου.

Ντ: Άρα, ήταν πολύ ασυνήθιστο που έφυγες;

Λ: Ναι. Κανείς δεν φεύγει ποτέ από ’κεί.

Ντ: Ήταν πολύ γενναίο εκ μέρους σου που ήθελες να φύγεις μακριά.

Λ: Για να ’μαι ειλικρινής, δεν ήθελα να φύγω, αλλά μου ’πε ότι έπρεπε. Με ορμήνεψε να δω πώς είναι η ζωή σε πολλά διαφορετικά μέρη. Και να μην ανησυχώ, γιατί θα ’χα ό,τι χρειαζόμουν στα ταξίδια μου. Κι έτσι έγινε. Και δεν νιώθω μόνος.

Ντ: Θα πρέπει να ’ταν τρομακτικό το να βγεις έξω στην άγνωστη ύπαιθρο, χωρίς να ξέρεις κανέναν.

Λ: Στην αρχή ήταν. Ήμουν τρομοκρατημένος.

Ντ: Ποιος σου ’πε να το κάνεις αυτό;

Λ: Ο φίλος μου που μ’ επισκέπτεται κατά καιρούς. Μου ’πε ότι ήταν σημαντικό να δω πώς ήταν η ζωή εδώ. Ότι το βασίλειό μου ήταν τόσο απομονωμένο, που ούτε σ’ ένα εκατομμύριο χρόνια δεν θα μπορούσα να εξακριβώσω πώς ήταν οι άλλοι άνθρωποι, αν δεν τ’ ανακάλυπτα από μόνος μου.

Ντ: Τι έχεις μάθει για τους ανθρώπους;

Λ: Έχω μάθει ένα σωρό πράγματα για διάφορες ανθρώπινες κουλτούρες. Και για το πώς διαφέρουν οι άνθρωποι, ανάλογα με τον τόπο τους και τον τρόπο ζωής τους. Πώς αυτό επηρεάζει τον τρόπο που βλέπουν τη ζωή. Πώς κάποιοι είναι πολύ καλοί και κάποιοι πολύ κακοί. Κάποιοι είναι πολύ αδαείς και δεν κοιτάζουν πέρα απ’ τη μύτη τους.

Ντ: Όλοι μιλάνε διαφορετικές γλώσσες, έτσι δεν είναι;

Λ: Ναι, έτσι είναι.

Ντ: Δυσκολεύεσαι να επικοινωνήσεις μαζί τους;

Λ: Όχι. Ο φίλος μου μ’ έχει διδάξει πολλά πράγματα. Ένα απ’ αυτά είναι να εστιάζω στο κέντρο του μετώπου τους κι η επικοινωνία μπορεί να γίνει χωρίς να βγάλουμε λέξη. Γίνεται νοητικά. Δεν είναι σαν συνομιλία, αλλά σαν ανταλλαγή πληροφοριών.

Ντ: Πρέπει να συγκεντρωθούν κι όλοι οι άλλοι άνθρωποι που συναντάς;

Λ: Όχι. Στην αρχή εκπλήσσονται. Αρχίζουν να μου μιλάνε και, όταν κολλήσω το βλέμμα μου επάνω τους, είναι σαν να τους καλύπτει ένα πέπλο ηρεμίας κι επικοινωνούμε. Κι αφού ολοκληρωθεί η επικοινωνία μας, αυτοί συνεχίζουν, κατά κάποιο τρόπο, από ’κεί που ξεκινήσαμε. Είναι πολύ παράξενο.

Ντ: Το θυμούνται μετά;

Λ: Όχι. Είναι σαν να συμβαίνει ένα άλμα στον χρόνο. Και δεν το αντιλαμβάνονται καν.

Ντ: Υπάρχει κάποιος λόγος γι’ αυτό;

Λ: Ναι. Γιατί θα τρόμαζαν πολύ αν το ’ξεραν και πιθανότατα θα με καταδίκαζαν σε θάνατο απ’ τον φόβο τους. Θα με θεωρούσαν σατανικό.

Ντ: Αυτό το είδος επικοινωνίας σε διευκολύνει αρκετά, έτσι δεν είναι;

Λ: Ω, ναι, πάρα πολύ. Δεν θα μπορούσα να μιλήσω μαζί τους διαφορετικά. Είναι πολύ ωραίο που μπορώ και το κάνω. Μιλάω με χωρικούς. Μιλάω μ’ ευγενείς. Μιλάω με βασιλιάδες. Μιλάω μ’ αγρότες. Μιλάω μ’ εμπόρους. Έχει αποβεί ιδιαίτερα διδακτικό.

Ντ: Έχεις συναντήσει σημαντικούς ανθρώπους, όπως βασιλιάδες;

Λ: Ναι, στα ταξίδια μου μερικές φορές συναντάω βασιλιάδες, άλλες φορές μόνο ευγενείς. Έχω γνωρίσει ιερείς, αρχιερείς. Πάντα βρίσκω τις φιλοσοφίες τους ενδιαφέρουσες. Αλλά διαρκώς ηθικολογούν. Το βρίσκω γελοίο μερικές φορές. Δεν τους το λέω αυτό.

Ντ: Πιστεύουν πως η δική τους φιλοσοφία είναι η μοναδική;

Λ: Ναι, ναι, αυτό ακριβώς είναι που βρίσκω διασκεδαστικό.

Ντ: Κάποια στιγμή που μιλούσαμε, είπες ότι κι εσύ έψαχνες για κάποιον. Ισχύει αυτό;

Λ: Ναι, ψάχνω για έναν νεαρό στον οποίο θα μπορέσω να διδάξω όσα έχω διδαχθεί, πριν έρθει η ώρα μου να φύγω, ώστε να μπορέσει να συνεχίσει το έργο μου. Και μέχρι στιγμής, δεν τον έχω βρει.

Ντ: Πώς θα τον αναγνωρίσεις όταν τον βρεις;

Λ: Θα το καταλάβω αμέσως. Θα μου δοθεί ένα σημάδι και θα το καταλάβω.

Ντ: Γνωρίζεις ποιο θα ’ναι το σημάδι;

Λ: Όχι, αλλά μου ’χουν πει ότι, όταν γίνει η πρώτη επικοινωνία μαζί του, θα μου τ’ αποκαλύψουν.

Ντ: Είναι κι αυτός ένας απ’ τους λόγους που ταξιδεύεις; Θεώρησες ότι δεν θα μπορούσες να βρεις αυτόν τον νεαρό στο δικό σου βασίλειο;

Λ: Ναι. Αλλά, εκτός απ’ αυτό, καθώς ταξιδεύω, μαθαίνω πολλά πράγματα. Και θα μπορέσω να πω σ’ αυτόν τον νεαρό όσα έχω δει.

Ντ: Φαντάζομαι πως έχεις δει πολλά υπέροχα πράγματα.

Λ: Ναι. Κι έχω δει και μερικά φρικτά, επίσης. Αλλά έτσι είναι η ζωή. Πρέπει να δέχεσαι τόσο τα καλά όσο και τ’ άσχημα.

Ντ: Δεν μπορείς να κρίνεις.

Λ: Όχι. Αυτό δεν θα ωφελούσε σε κάτι. Δεν μπορώ να κάνω τίποτα για να βελτιώσω την κατάσταση αυτή τη στιγμή. Αυτή τη στιγμή, απλώς συλλέγω πληροφορίες.

Ντ: Ναι, θα ’ταν ανώφελο να προσπαθήσεις να βοηθήσεις τους ανθρώπους. Είναι τόσο πολλοί.

Λ: Δεν θ’ άκουγαν. Δεν είναι έτοιμοι ν’ αλλάξουν τον τρόπο σκέψης τους αυτή τη στιγμή.

Ντ: Υποθέτω πως είσαι κάτι σαν παρατηρητής; (Ναι) Πώς το πήρε η οικογένειά σου, όταν αποφάσισες να φύγεις;

Λ: Λυπήθηκαν. Ωστόσο, ανέκαθεν με θεωρούσαν τρελό. Οπότε, ήταν απλώς μία ακόμη επιβεβαίωση.

Ντ: Ποτέ δεν ήσουν ίδιος μ’ αυτούς.

Λ: Σωστά. Οπότε, απλώς το ξεπέρασαν. Μου λείπουν καμιά φορά.

Ντ: Φαντάζομαι θα νιώθεις μοναξιά κάποιες φορές.

Λ: Ναι. Παρόλο που δεν ξέρουν όσα ξέρω, η οικογένεια προσφέρει πάντα μια αίσθηση ασφάλειας.

Ντ: Ναι, το καταλαβαίνω αυτό. Τώρα, όμως, βρίσκεσαι σ’ ένα μέρος που ονομάζεται Λίβερπουλ;

Λ: Ναι. Θα φύγω από ’δώ αύριο. Λέω να πάω στην Ισπανία.

Ντ: Θα πρέπει να πάρεις πάλι πλοίο; (Ναι, ναι.) Έχεις σκεφτεί ποτέ να ταξιδέψεις προς την άλλη πλευρά, διασχίζοντας τον ωκεανό;

Λ: Γίνονται κάποιες συζητήσεις γύρω απ’ αυτό. Ωστόσο, δεν νομίζω πως υπάρχει ακόμα κάποια πεπατημένη οδός. Ο ωκεανός είναι απέραντος και δεν είμαι έτοιμος ν’ αναλάβω ένα τέτοιο εγχείρημα αυτή τη στιγμή.

Ντ: Δηλαδή, οι άνθρωποι δεν έχουν αρχίσει να ταξιδεύουν προς εκείνη την κατεύθυνση;

Λ: Υπάρχει μεγάλη συζήτηση γύρω απ’ αυτό. Είναι ένας άνδρας, ονόματι Κολόμβος, που λέει ότι η Γη είναι σφαιρική. Κι οι άνθρωποι γελάνε μαζί του.

Ντ: Εσύ τον είδες αυτόν τον «Κολόμβο»;

Λ: Όχι, δεν τον έχω δει. Έχω ακούσει μόνο γι’ αυτόν απ’ τους ανθρώπους στην πόλη. Μιλούσαν γι’ αυτόν και γελούσαν. Κι εγώ σκεφτόμουν, πόσο θλιβερό. Έτσι, απλώς έμεινα εκεί κι άκουγα για λίγο. Και για λίγο, σκέφτηκα ότι ίσως θα μπορούσα να τον βοηθήσω κάπως, αλλά μου ’παν να μην το κάνω. Έχει δίκιο πάντως. Δεν έχει ιδέα πόσο δίκιο έχει.

Ντ: Πώς το ξέρεις;

Λ: Ο φίλος μου μού μίλησε για όλα αυτά. Θα μπορούσα να τον βοηθήσω αυτόν τον άνδρα, τον Κολόμβο, στο ταξίδι του. Αλλά μου ’παν να παραμείνω σιωπηλός.

Ντ: Τι σου ’πε ο φίλος σου ότι υπάρχει εκεί έξω;

Λ: Μου έδειξε κάτι εικόνες. Δεν ήταν ζωγραφιές. Ήταν «φωτογραφίες», έτσι τις αποκάλεσε. Δεν καταλαβαίνω ακριβώς τι είναι. Είναι εικόνες, αλλά δεν μοιάζουν με τίποτα απ’ όσα έχω δει. Δεν είναι ούτε σκίτσα, ούτε ζωγραφιές. Είναι πολύ όμορφες. Και μου δείχνει απίστευτα πράγματα για τη Γη που δεν θα  μπορούσα να φανταστώ ποτέ.

Ντ: Μπορείς να τα πεις και σ’ εμένα;

Λ: Ήταν σαν να βρισκόμουν πέρα μακριά στον νυχτερινό ουρανό, κοιτάζοντας κάτω, κάτω, πέρα μακριά. Κι ήταν πανέμορφα. Μπορούσες να δεις το σχήμα της Γης και μέρη στον ωκεανό που διαφορετικά δεν θα ’ξερα ότι υπάρχουν. Ξέρεις, οι άνθρωποι σήμερα θεωρούν ότι ο μόνος τόπος που υπάρχει είναι αυτός στον οποίο βρίσκονται. Δεν τους περνάει απ’ το μυαλό ότι μπορεί να υπάρχουν κι άλλα μέρη. Κι υπάρχουν τόσα πολλά μέρη που κανείς δεν γνωρίζει ή που δεν μπορεί καν να φανταστεί. Πολύ μεγαλύτερα μέρη από ’κεί που ζούμε τώρα. Πολύ μεγαλύτερες εκτάσεις γης, με δάση και λόφους και βουνά. Απίστευτα μέρη. Σε κάποια υπάρχουν άνθρωποι, σε κάποια δεν υπάρχουν άνθρωποι, μόνο γη που περιμένει. (Όλα αυτά ειπώθηκαν με έναν τόνο νοσταλγικό. Σχεδόν μελαγχολικό.)

Ντ: Πώς είναι οι άνθρωποι σ’ αυτά τα μέρη;

Λ: Δεν έχω ταξιδέψει παντού. Έχω ταξιδέψει μόνο σε μια μικρή γωνιά του κόσμου, γιατί θα ’ταν αδύνατον να φτάσω πεζός σ’ αυτά τα μέρη. Μου ’χουν πει, όμως, ότι ίσως μια μέρα να καταφέρω κι εγώ να πάω σ’ αυτά τα μακρινά μέρη.

Ντ: Είπες ότι είδες κάποιες εικόνες.

Λ: Ναι, αλλά δεν έδειχναν ανθρώπους, μόνο τη Γη και τη στεριά από πολύ μεγάλη απόσταση. Πολύ θα ’θελα πάντως να δω αυτούς τους ανθρώπους που ’ναι εκεί. Αναρωτιέμαι αν είναι σαν κι εμάς. 

Ντ: Νομίζεις ότι εκεί πηγαίνει αυτός ο Κολόμβος;

Λ: Αυτός νομίζει πως πηγαίνει ανατολικά. Δεν νομίζω πως ξέρει τίποτα για όλα αυτά τα μέρη. Δεν ξέρει ότι υπάρχουν.

Ντ: Κι ο φίλος σου δεν θέλει να του μιλήσεις γι’ αυτά.

Λ: Όχι. Είπε ότι αυτό θα ’ταν πολύ κακό. Είπε ότι δεν θα με πίστευε ούτως ή άλλως.

Ντ: Αυτό ισχύει. Πρέπει να τ’ ανακαλύψει μόνος του, ακριβώς όπως έκανες κι εσύ. Στην εποχή σου, τι πιστεύει ο μέσος άνθρωπος ότι υπάρχει εκεί έξω;

Λ: Πιστεύουν ότι, αν ταξιδέψεις πέρα μακριά μ’ ένα καράβι, εκεί σε περιμένουν πάρα πολλά δαιμονικά πράγματα που θα σε κυριεύσουν. Και θα χαθείς για πάντα.

Ντ: Οι άνθρωποι της εποχής σου πιστεύουν πως υπάρχουν άλλοι άνθρωποι εκεί πέρα;

Λ: Όχι, δεν πιστεύουν πως υπάρχει τίποτα άλλο πέρα απ’ αυτό που βλέπουν. 

Ντ: Όταν σου έδειξε τις εικόνες της Γης, τι σχήμα είχε;

Λ: Ήταν κάπως στρογγυλή κι υπήρχε πολύ νερό. (Με  ενθουσιασμό.) Και ξέρεις κάτι; Νομίζω ότι η Γη γυρίζει γύρω, γύρω, γύρω.

Ντ: Έτσι έμοιαζε;

Λ: Ναι, αλλά πολύ αργά. Κι υπάρχει νερό και στεριά, μεγάλα κομμάτια στεριάς. Κι ακόμα περισσότερο νερό παντού.

Ντ: Οι άνθρωποι της εποχής σου πιστεύουν ότι η Γη είναι έτσι;

Λ: Δεν ξέρουν ότι τα ’χω δει όλα αυτά. Πιστεύουν ότι η Γη είναι μόνο εκεί που βρίσκονται. Και πως πέρα από ’κεί, δεν υπάρχει τίποτα. Οι περισσότεροι άνθρωποι φοβούνται πολύ και μένουν σ’ αυτό που ξέρουν. Δεν τολμούν να απομακρυνθούν πολύ από ’κεί που ζουν.

Ντ: Επομένως, ήσουν πολύ γενναίος που τα ’κανες όλα αυτά.

Λ: Έπρεπε να ’χω απόλυτη εμπιστοσύνη στις οδηγίες που μου δόθηκαν. Στην αρχή, ήταν πολύ δύσκολο. Αλλά μετά από λίγα χρόνια, δεν ήταν πια καθόλου δύσκολο.

Ντ: Κι εσύ πρέπει να φοβόσουν. Δεν γνώριζες τι υπήρχε εκεί έξω.

Λ: Ήμουν έντρομος. Ήμουν γεμάτος φόβο. Όταν αντιλήφθηκα ότι δεν θα πάθαινα κακό, ότι θα με φρόντιζαν, τότε όλα έγιναν πολύ εύκολα.

Ντ: Βλέπεις ακόμα τον φίλο σου;

Λ: Ναι, κατά διαστήματα έρχεται και μιλάει μαζί μου. Μου δείχνει πολύ όμορφα πράγματα μερικές φορές. Μου λέει όσα πρέπει να ξέρω. Μου δείχνει διάφορα για τη Γη. Και μου λέει πώς θα ’ναι τα πράγματα μετά από πολλά χρόνια. Και πώς οι άνθρωποι θα εξελίξουν τον τρόπο σκέψης και τον τρόπο ζωής τους. Και πόσο πολύ θ’ αλλάξει ο πολιτισμός. Είναι πολύ ενδιαφέρον. Μερικές φορές μου φαίνεται πολύ δύσκολο να πιστέψω ότι όλα αυτά θα συμβούν στ’ αλήθεια.

Ντ: Ποια είναι μερικά απ’ τα απίστευτα πράγματα που σου έχει πει ότι θα συμβούν;

Λ: (Με ενθουσιασμό.) Μου ’πε κάποτε – και δυσκολεύομαι πολύ να το πιστέψω – ότι θα υπάρχουν άμαξες που θα πετάνε στον ουρανό. Δεν είναι ανόητο;

Ντ: Ναι, αυτό ακούγεται όντως παράξενο, έτσι δεν είναι;

Λ: Κι ότι οι άνθρωποι θα ταξιδεύουν μ’ αυτές σ’ όλη τη Γη. Κι ότι θα γνωρίζουν για όλα αυτά τα μέρη που εμείς τώρα δεν γνωρίζουμε.

Ντ: Η σκέψη ότι θα μπορούσε κάποιος να πετάξει, πραγματικά, ξεπερνάει κάθε φαντασία.

Λ: Είναι τόσο συναρπαστικό.  Δεν μπορώ... (Αναστενάζει) το μυαλό μου δεν μπορεί να συλλάβει κάτι τέτοιο. Τον ρώτησα αν τα άλογα θα ’χουν φτερά. Και μου ’πε ότι δεν θα υπάρχουν άλογα. Μπορείς να το φανταστείς αυτό;

Ντ: Όχι, δεν μπορώ να φανταστώ πώς θα μπορούσε να γίνει κάτι τέτοιο.

Λ: Ούτε εγώ. Θα υπάρχουν πολλά υπέροχα πράγματα. Μου ’πε ότι θα υπάρχουν μηχανήματα που θα κάνουν τη δουλειά δέκα ανθρώπων. Κι ότι το μόνο που θα χρειάζεται να κάνουν θα’ ναι να πατούν κουμπιά κι όλα θα γίνονται από μόνα τους.

Ντ: Αυτό θα τους γλίτωνε από πολύ κόπο, έτσι δεν είναι;

Λ: Ναι, ακριβώς. Μου ’πε ότι οι άνθρωποι θα επικοινωνούν μεταξύ τους καλύτερα απ’ ό,τι τώρα. Θα ’χουν κάτι πράγματα και μέσα απ’ αυτά θα μπορούν να μιλάνε ενώ βρίσκονται σε διαφορετικά μέρη και θα μπορείς να τους ακούς από χιλιόμετρα μακριά. Μου ’πε ότι αυτό θ’ ανοίξει τις επικοινωνίες για ολόκληρο τον κόσμο, έτσι ώστε όλοι να μπορούμε να μιλάμε ο ένας με τον άλλον. Και να μην είμαστε τόσο αδαείς πια. 

Ντ: Όλα αυτά είναι καλά πράγματα, έτσι δεν είναι;

Λ: Ναι. Πόσο ωραία θα ’ταν αν γινόταν να εξαλειφθούν κάποιες απ’ αυτές τις φοβίες. Κι οι άνθρωποι να ’ναι καλοί ο ένας με τον άλλον. 

Ντ: Αυτό πιστεύεις ότι θα γινόταν, αν είχαν αυτά τα πράγματα που θα τους έδιναν τη δυνατότητα να μιλάνε μεταξύ τους;

Λ: Ναι. Δεν θα ’ταν τόσο φοβισμένοι. Βλέπεις, οι άνθρωποι είναι πολύ απομονωμένοι τώρα. Παραμένουν μέσα στις οικογένειές τους και ζουν στις μικρές τους πόλεις. Και τους τρομάζει οτιδήποτε βρίσκεται πέρα απ’ αυτά τα όρια. Κι εξαιτίας αυτού του φόβου, δεν επικοινωνούν και τόσο καλά. Θα μπορούσαν να μάθουν πολλά ο ένας απ’ τον άλλον, αρκεί να το επέτρεπαν. Αυτές οι μέθοδοι θα μπορούσαν να εξαλείψουν την άγνοια.

Ντ: Θεωρείς, λοιπόν, ότι η λύση είναι να μάθουν να επικοινωνούν;

Λ: Σαφέστατα. Η έλλειψη επικοινωνίας είναι κάτι πολύ κακό, γιατί επιτρέπει στον φόβο να φωλιάσει στην ύπαρξη του ανθρώπου, με αποτέλεσμα να μην μπορεί να διακρίνει κατά πόσο είναι αληθινό αυτό που βρίσκεται μπροστά του. Καλύπτει τα πάντα με σκοτάδι.

Ντ: Σου μίλησε, λοιπόν, για κάτι πράγματα και σου ’πε ότι θα μπορούσαν να μιλάνε είτε μέσα σ’ αυτά είτε μέσα απ’ αυτά;

Λ: Ναι. Και θα μπορούσαν ν’ ακούνε κιόλας. Ήταν μικρά μηχανήματα. Δεν ξέρω πώς μοιάζουν. Μου ’πε απλώς ότι ήταν μικρά μηχανήματα.

Ντ: Κι αυτό θα ’ταν κάτι καλό, γιατί έτσι θα μπορούσαν να επικοινωνούν μεταξύ τους.

Λ: Ναι. Βλέπεις, θα μπορούσαν έτσι να μοιράζονται τις ιδέες τους για διάφορα πράγματα κι οι άλλοι άνθρωποι θα μπορούσαν να μοιράζονται τις δικές τους. Κι ίσως να μπορούσε να εφαρμοστεί η καλύτερη ιδέα.

Ντ: Αυτό μου ακούγεται πολύ καλό. Σου μίλησε και γι’ άλλα πράγματα που έμοιαζαν απίστευτα;

Λ: Ναι, πάρα πολλά πράγματα. Μου ’πε ότι υπάρχουν κι άλλοι πλανήτες σαν τη Γη στο σύμπαν. Κι ότι εκείνοι οι άνθρωποι έχουν προοδεύσει πολύ πιο γρήγορα απ’ ό,τι εμείς. Κι ότι κατέχουν περισσότερη γνώση απ’ ό,τι εμείς. Αλλά καθώς ο κόσμος μας θα εξελίσσεται και θα ’χουμε αυτά τα μηχανήματα να μας βοηθούν να γινόμαστε πιο μορφωμένοι, αυτοί οι άνθρωποι απ’ τα άλλα μέρη μπορεί να ’ρθουν να μας επισκεφθούν κι, επίσης, ν’ ανταλλάξουν τις ιδέες τους.

Ντ: Ακούγονται πολύ καλά όλα αυτά.

Λ: Νομίζω πως αυτό θα ’ταν υπέροχο.

Ντ: Είναι δύσκολο να το χωρέσει το μυαλό σου ότι υπάρχουν άνθρωποι που ζούνε σ’ άλλους πλανήτες όπως η Γη, έτσι δεν είναι;

Λ: Ναι, είναι. Είναι πολύ δύσκολο, αν και πάντα το ’ξερα. Και για κάποιον λόγο, μου ήταν πιο εύκολο να πιστέψω κάτι τέτοιο απ’ το να δεχτώ ότι υπήρχαν άλλα μέρη σ’ αυτή τη Γη που δεν γνώριζα. Δεν ξέρω γιατί το συγκεκριμένο με δυσκόλευε τόσο πολύ.

Ντ: Ήταν πιο εύκολο για σένα να πιστέψεις ότι υπήρχαν άνθρωποι εκεί έξω, σ’ άλλους κόσμους;

Λ: Ναι, μου ήταν πολύ πιο εύκολο να πιστέψω κάτι τέτοιο απ’ το ότι υπήρχαν κι άλλα κομμάτια στεριάς πάνω στη Γη κι ότι η Γη δεν ήταν μόνο εδώ που βρίσκομαι.

Ντ: Όμως, δεν είναι δύσκολο για τους άλλους ανθρώπους στην εποχή σου να φανταστούν άλλους κόσμους;

Λ: Ω, ναι, τα θεωρούν όλα αυτά διαβολικά και κακά και φοβούνται πολύ ακόμα και να σκεφτούν τέτοια πράγματα. Ο φόβος τους είναι αυτός που τους κρατάει πίσω. Ό,τι δεν καταλαβαίνουν το αποκαλούν διαβολικό και κακό και προσπαθούν να το ξεφορτωθούν είτε σκοτώνοντάς το είτε καίγοντάς το. Είναι πολύ φοβισμένοι.

Ντ: Όταν πήγες στη Ρώμη, εκεί δεν έχει την έδρα της η Καθολική εκκλησία;

Λ: Ναι, έχουν πολύ όμορφα μέρη εκεί. Υπάρχουν πολλοί ιερείς που διδάσκουν αυτή τη θρησκεία στην επαρχία. Κι αυτοί είναι γεμάτοι από φόβο.

Ντ: Έτσι πιστεύεις;

Λ: Ω, ναι. Το πιστεύω. Προσπαθούν να κρατήσουν τους χωρικούς υπό έλεγχο με τη θρησκευτική τους φιλοσοφία. Αλλά είναι όλα ένα προπέτασμα καπνού για τον φόβο.

Ντ: Τι λόγο έχει μια θρησκεία να φοβάται;

Λ: Δεν ξέρω. Δεν πρέπει να ’ναι και πολύ καλός ο Θεός τους. Αν ήταν καλός, γιατί να φοβούνται τόσο;

Ντ: Θες να πεις, οι ίδιοι οι ιερείς φοβούνται;

Λ: Ναι, έχουν αυτό το σύστημα. Είναι σαν ένα βασίλειο. Είναι το παλιό γνωστό πράγμα, απλώς μ’ άλλο όνομα, για να κρατάνε τους χωρικούς υπό έλεγχο. Ένα σύστημα των ανωτέρων εναντίον των απλών ανθρώπων. Πιστεύουν ότι μόνο ο δικός τους Θεός υπάρχει κι ότι όλοι οι άλλοι είναι σατανικοί. Ότι υπάρχει μόνο ένας τρόπος να ’σαι καλός κι αυτόν τον τρόπο κηρύττουν. Κι αν δεν ακολουθήσεις τις οδηγίες τους, θα ’σαι καταραμένος εις τον αιώνα τον άπαντα. Αυτό είναι ανακριβές. Υπάρχουν πάρα πολλά μονοπάτια. Είναι μια λέξη που έμαθα, ξέρεις. Η λέξη «μονοπάτι». Δεν είναι παράξενη λέξη;

Ντ: Είναι μια παράξενη λέξη. Τι πιστεύεις ότι σημαίνει;

Λ: Μονοπάτι σημαίνει δρόμος ή πέρασμα. Μου φαίνεται πολύ ενδιαφέρουσα λέξη. Μονοπάτι.

Ντ: Ναι. Πιστεύεις όμως ότι κάνουν λάθος που θεωρούν ότι η θρησκεία είναι ο μόνος δρόμος;

Λ: Σαφέστατα. Παρουσιάζονται στον κόσμο ως πνευματικά ανώτεροι ή βαθιά σοφοί και του λένε ότι έτσι έχουν τα πράγματα. Αυτό δεν επιτρέπει στον κάθε άνθρωπο να διερευνήσει τις δικές του εσωτερικές αλήθειες. Του διδάσκουν ότι είναι πολύ περιορισμένος. Πρέπει να ακολουθεί ρητά τις οδηγίες και να το κάνει μόνο μ’ έναν τρόπο. Κι αυτό είναι πολύ κακό. Δεν επιτρέπει στον άνθρωπο να διαμορφώσει τη δική του άποψη. (Αναστέναξε) Αλλά έτσι είναι αυτοί οι καιροί. Ξέρεις, έτσι είναι παντού. Όχι μόνο στη Ρώμη. Δεν έχει να κάνει μόνο με τη θρησκεία. Έχει να κάνει με την πολιτική του σήμερα. Δεν σου επιτρέπουν να ’χεις προσωπική άποψη. Σου λένε τι να σκέφτεσαι και τι να κάνεις. Μου ’κανε τρομερή εντύπωση το ότι υπήρχε μια τέτοια συνεπής γραμμή, ένα επαναλαμβανόμενο μοτίβο σ’ όλον τον κόσμο. Μπορεί να ’χουν διαφορετικά έθιμα και να κάνουν κάποια πράγματα λίγο διαφορετικά, αλλά στην ουσία όλα είναι το ίδιο πράγμα. Ο φόβος είναι ο ίδιος. Μπορεί ν’ αφορά κάτι διαφορετικό, αλλά κατά βάση είναι ο ίδιος μανδύας που φορούν οι άνθρωποι. Και τον αφήνουν να επηρεάζει την αντίληψή τους για τη ζωή και τον αφήνουν να τους κρατάει πίσω. Φοβούνται ότι θα τιμωρηθούν. 

Ντ: Προτιμούν να μένουν σ’ όσα γνωρίζουν. Νιώθουν ασφαλείς έτσι.

Λ: Σωστά. Κι έτσι, δεν κινδυνεύουν να τους λιθοβολήσουν ή να τους κρεμάσουν ή να τους κλείσουν σ’ ένα κουτί.

Ντ: Τι εννοείς, να τους κλείσουν σ’ ένα κουτί;

Λ: Έχουν κάτι πράγματα. Είναι φρικτά. Είναι ξύλινα κουτιά. Και κλείνουν ανθρώπους μέσα σ’ αυτά τα κουτιά και τους κρατάνε εκεί για μέρες, χωρίς φαγητό ή νερό. Κάποιες φορές πεθαίνουν εκεί μέσα. Είναι πραγματικά φρικτό.

Ντ: Το κάνουν αυτό σ’ ανθρώπους που ’χουν διαφορετικά πιστεύω;

Λ: Ναι, ή σε όσους αμφισβητούν. Ω, υπάρχουν μερικοί πραγματικά κακοί άνθρωποι εκεί έξω, που τους αξίζει να βρεθούν σ’ αυτά τα κουτιά. Που κλέβουν ή σκοτώνουν ή κάνουν τέτοια πράγματα. Αλλά το να σε κλείσουν εκεί, μόνο και μόνο επειδή πιστεύεις κάτι διαφορετικό είναι τεράστια αδικία, κατά τη δική μου άποψη. Ποιον μπορεί να βλάψει το αν εσύ αντιλαμβάνεσαι τα πράγματα κάπως διαφορετικά; Ξέρεις, ίσως και να ’ναι καλύτερο αυτό που σκέφτεσαι εσύ.

Ντ: Τι έχεις παρατηρήσει για την υγεία των ανθρώπων στα ταξίδια σου;

Λ: Σε κάποια μέρη είναι πολύ καλή κι οι άνθρωποι ζουν για πολλά χρόνια, ειδικά αν ζουν έξω, στον καθαρό αέρα της εξοχής. Αν ζουν στην πόλη, είναι εξαιρετικά κακή. Όπως είπα, οι πόλεις τείνουν να ’ναι πολύ βρώμικες κι είναι γεμάτες ασθένειες. Οι άνθρωποι δεν ζουν πολύ. Υπάρχει πολύς θάνατος στην πόλη.

Ντ: Υπάρχουν αυτό που θα λέγαμε «γιατροί», για να φροντίσουν αυτούς τους ανθρώπους;

Λ: Ναι, αλλά δεν καταφέρνουν τίποτα. Οι άνθρωποι αυτοί πεθαίνουν, όπως και να ’χει. Πιστεύω πως δεν βοηθάνε καθόλου. Νομίζουν ότι βοηθάνε, αλλά δεν βοηθάνε.

Ντ: Φαίνεται, λοιπόν, ότι έχεις σταθεί τυχερός στα ταξίδια σου. Έχεις αρρωστήσει ποτέ;

Λ: Λίγες φορές. Όχι πολύ βαριά. Οι περισσότεροι απ’ αυτούς τους ανθρώπους στην πόλη πεθαίνουν κοντά στην ηλικία των σαράντα. Για την πόλη, θεωρούνται ήδη μεγάλοι. Εγώ είμαι πενήντα και προκαλεί τεράστια εντύπωση στον κόσμο που ’μαι τόσο υγιής. Τα μαλλιά μου αρχίζουν ν’ ασπρίζουν πλέον, αλλά είμαι υγιής.

Ντ: Άρα, θεωρείσαι μεγάλος.

Λ: Πολύ μεγάλος, πολύ μεγάλος.

Ντ: Αλλά μπορείς ακόμα να περπατάς και να ταξιδεύεις.

Λ: Ναι, ναι, είμαι σε καλή φυσική κατάσταση. Δεν έχω άλογο. Δεν θέλω να ’χω την ευθύνη της φροντίδας κανενός άλλου πέραν του εαυτού μου. Αν και μου παρέχεται ό,τι χρειάζομαι.

Ντ: Σκεφτόμουν, αν είχες ένα άλογο, θα μπορούσες να ταξιδεύεις πιο γρήγορα.

Λ: Ναι αλλά έτσι, δεν χρειάζεται ν’ ανησυχώ για το αν θα βρω τροφή ή κατάλυμα για τ’ άλογό μου. Μπορώ ν’ ακολουθώ τον δικό μου ρυθμό και να μένω όσο θέλω και μετά να φεύγω. Μερικές φορές βρίσκω κάποιον να με πάρει μαζί του, αλλά όχι και τόσο συχνά.

Ντ: Ταξιδεύεις, όμως, με πλοία παρ’ όλα αυτά. 

Λ: Αναγκαστικά, γιατί δεν θα μπορούσα να κολυμπήσω τόσο μακριά. Είναι κάτι αναγκαίο, λοιπόν, για να μεταβώ σ’ ένα άλλο μέρος. 

Ντ: Ταξιδεύεις με πολύ μεγάλα πλοία;

Λ: Μερικές φορές. Έχω ανέβει σε μεγάλο πλοίο με πολλά πανιά. Άλλες φορές πάλι, έχω πάρει απλώς ένα μικρό καΐκι. Εξαρτάται απ’ το ποιος θα με πάρει μαζί του.

Ντ: Και έτσι, δεν χρειάζεται ν’ ανησυχείς για χρήματα, σωστά;

Λ: Όχι, δεν είναι φανταστικό; Ποτέ δεν μου ’χε περάσει απ’ το μυαλό ότι θα μπορούσα να ταξιδεύω τόσο καιρό χωρίς χρήματα. Είναι φανταστικό.

Ντ: Κουβαλάς καθόλου ρούχα ή κάτι άλλο μαζί σου;

Λ: Όχι. Όταν φθείρονται τα ρούχα μου, πάντα εμφανίζεται κάποιος που μου δίνει καινούργια. Και κάποιος που μου δίνει φαγητό. Έχω, όμως, μαζί μου ένα μακρύ ραβδί. Είναι σαν μαγκούρα. Με βοηθάει ν’ ανεβαίνω και να κατεβαίνω τους λόφους. Το νιώθω πλέον σαν παλιόφιλο.

Ντ: Πιστεύεις ότι θα βρεις ποτέ αυτόν τον νεαρό άνδρα, που καλείσαι να του παραδώσεις τη γνώση;

Λ: Έχω αρχίσει ν’ ανησυχώ λίγο τώρα, λόγω της ηλικίας μου. Παλιότερα δεν ανησυχούσα. Απλώς είχα την αίσθηση ότι θα μου φανερωνόταν την κατάλληλη στιγμή. Αλλά όσο μεγαλώνω, αρχίζω ν’ ανησυχώ ότι δεν θα τον βρω εγκαίρως. Βλέπεις, έχω τόσα πολλά να του πω. Και δεν είναι κάτι που θα μπορούσα να του πω μέσα σε μία μέρα ή μία εβδομάδα. Είναι πάρα πολλά αυτά που ’χω να του πω κι αυτό θα πάρει αρκετό καιρό. Θα πρέπει να μείνω μαζί του. Θα πρέπει να μπορώ να τον διδάξω όσο έχω την υγεία μου. Αυτό είναι κάτι που μ’ απασχολεί πολύ τώρα τελευταία. Αν και μου ’χουν πει να μην ανησυχώ. Το ’χουν ήδη φροντίσει. Και μέχρι στιγμής, όποτε μου ’χουν πει ότι θα φροντίσουν κάτι, το ’χουν κάνει. Οπότε, μάλλον, πρέπει να σταματήσω ν’ ανησυχώ. Δεν νιώθω γέρος. Μόνο όταν μου το επισημαίνει κάποιος. 

Ντ: Άρα, δεν νιώθεις το σώμα σου γερασμένο.

Λ: Εγώ μέσα μου, όχι. Αλλά για τους απ’ έξω, είμαι πολύ μεγάλος. 

Ντ: Αλλά θα πας στην Ισπανία μετά;

Λ: Ναι, δεν έχω ξαναπάει. Και μαθαίνω ότι είναι πολύ όμορφα. Έτσι, σκέφτηκα να πάω και να δω με τα μάτια μου. Έχω ταξιδέψει ανατολικά, έχω ταξιδέψει βόρεια κι έχω ταξιδέψει δυτικά. Αλλά δεν έχω ταξιδέψει νότια. Ίσως να ταξιδέψω προς τα ’κεί αυτή τη φορά. Συνήθως με καθοδηγούν το πρωί καθώς ετοιμάζομαι να φύγω, λέγοντάς μου ποια κατεύθυνση ν’ ακολουθήσω. Μου λένε να πάω ανατολικά ή βορειοανατολικά ή ποιον δρόμο να ακολουθήσω. Μου λένε ν’ ακολουθήσω τον τάδε δρόμο κι εγώ τον ακολουθώ. 

Ντ: Δεν κάνεις ερωτήσεις. (Όχι) Εντάξει. Ας αφήσουμε αυτή τη σκηνή. Θέλω να μετακινηθείς μπροστά στον χρόνο, στη στιγμή που ’χεις φτάσει στην Ισπανία και να μου πεις πώς σου φαίνεται. Πήρες κάποιο καράβι;

Λ: Ναι, πήρα ένα μεγάλο σκάφος αυτή τη φορά. Γνώρισα τον καπετάνιο στο πανδοχείο και με συμπάθησε τόσο πολύ, που μ’ άφησε ν’ ανέβω στο σκάφος του. Έμεινα στην καμπίνα του. Ήταν πολύ όμορφα. Ήταν ένα πολύ μεγάλο πλοίο με πολλά κατάρτια.

Ντ: Πώς σου φαίνεται η Ισπανία;

Λ: Δεν υπάρχουν πολλοί άνθρωποι εδώ μέχρι στιγμής. Κάνει πολλή ζέστη. Μεγάλη αλλαγή. Ζεσταίνεται το κοκαλάκι μου. Είχε πολύ κρύο στο Λίβερπουλ, πολλή υγρασία. Και μ’ αρέσει πολύ η αίσθηση του ήλιου στο σώμα μου. Ο αέρας είναι πολύ φρέσκος και τ’ αεράκι είναι απλώς τέλειο. Όλες οι ιστορίες που ’χω ακούσει είναι αληθινές.

Ντ: Θα μείνεις καιρό εκεί;

Λ: Πιθανότατα, ναι. Θα ’θελα να μείνω μ’ αυτούς τους ανθρώπους για λίγο, να δω ποια είναι η φιλοσοφία τους για τη ζωή. Φαίνονται πολύ φιλικοί. Δεν δείχνουν και τόσο φοβισμένοι. Αυτοί οι άνθρωποι είναι ανοιχτοί. Δεν έχουν διαποτιστεί και τόσο πολύ απ’ την παράδοση. Και δείχνουν να διαθέτουν πιο ανεξάρτητη σκέψη απ’ όσους είχα συναντήσει μέχρι στιγμής.

Ντ: Ίσως να βρεις τον επίγονό σου εδώ.

Λ: Δεν νομίζω. Νομίζω ότι ο επίγονός μου είναι πολύ μακριά από ’δώ. Δεν ξέρω γιατί το νομίζω τώρα αυτό. Δεν νομίζω πως θα τον βρω εγώ. Νομίζω πως εκείνος θα με βρει. Νομίζω πως προς το παρόν θα μείνω λίγο ακόμα στην Ισπανία. Ίσως μου τον στείλουν. Είναι τόσο αναζωογονητικά εδώ, τόσο μεγάλη αλλαγή. Μάλλον θα ξαποστάσω για λίγο εδώ.

Ντ: Πιστεύεις, όμως, πραγματικά ότι κάποια μέρα θα τον βρεις;

Λ: Έτσι μου ’χουν πει και δεν έχω κανέναν λόγο να το αμφισβητήσω.

Ντ: Έχεις αφιερώσει τη ζωή σου στο να τον βρεις. Εφόσον το πιστεύεις, δεν μπορεί να μην υπάρχει κάποια δόση αλήθειας σ’ αυτό.

Λ: Ναι. Πολύ καιρό πριν, πήρα ένα πολύ μεγάλο μάθημα. Ένα μάθημα πίστης.

Ντ: Επομένως, αν είναι να συμβεί, θα τον βρεις. (Ναι) Εντάξει, λοιπόν. Ακούγεται σαν ένα πολύ όμορφο μέρος και μπορείς να ξεκουραστείς εκεί για λίγο.

Έπειτα, επανέφερα τη Λίντα σε πλήρη συνείδηση και άφησα τον Βαρθολομαίο στον κόσμο του, γνωρίζοντας ότι θα τον συναντούσαμε ξανά σύντομα και θα συνεχίζαμε την ιστορία μας.

​

ΚΕΦΑΛΑΙΟ ΔΥΟ

Μετά την πρώτη συνεδρία, σταματήσαμε για λίγες ώρες, για να γευματίσουμε, να ξεκουραστούμε και να κουβεντιάσουμε. Πιάσαμε και πάλι δουλειά γύρω στις 2:00 μ.μ. Χρησιμοποιώντας ξανά τη λέξη-κλειδί της Λίντας, μέτρησα έως το τρία και τη μετέφερα πίσω σε εκείνη τη ζωή. Είχα ολοκληρώσει το ιστορικό του Βαρθολομαίου και πλέον ήθελα να προχωρήσω στην εξασφάλιση των πληροφοριών. Αναμφισβήτητα, όλα αυτά είχαν  εξάψει την περιέργειά μου και ήθελα να ανακαλύψω τη γνώση που ο Βαρθολομαίος έπρεπε να μεταδώσει στον επίγονό του. Σκόπευα να τον μεταφέρω πίσω στο σκάφος και να συνεχίσουμε την ιστορία από εκεί.

Ντ: Θα ’θελα να βρεις και πάλι τον Βαρθολομαίο, τότε που βρισκόταν σ’ εκείνο το παράξενο δωμάτιο και κάπου πήγαινε. Θα μετρήσω έως το τρία και θα βρεθούμε εκεί. 1, 2, 3, βρισκόμαστε πάλι σ’ εκείνη τη σκηνή. Είχες μόλις φύγει απ’ το υπνοδωμάτιό σου κι είχες βρεθεί σ’ αυτό το παράξενο μέρος, με διάφορα πράγματα να περνούν απ’ έξω. Τι κάνεις και τι βλέπεις; Πες μου γι’ αυτό.

Λ: Είμαι μόνος μου εδώ. (Σχεδόν με δέος.) Κάθομαι σε μια καρέκλα και κοιτάζω το σύμπαν, παρακολουθώντας τ’ άστρα και τους πλανήτες να περνούν. Με ξύπνησαν και μου ζήτησαν να πάω σ’ ένα ταξίδι. Κι όταν συμφώνησα, μου ’παν ότι πρέπει να φορέσω αυτά τα ρούχα. Έπειτα, με τύλιξε μια δέσμη φωτός και πριν καλά-καλά το καταλάβω, καθόμουν σ’ αυτή την καρέκλα ολομόναχος.

Ντ: Δεν είπες ότι είσαι μεγαλύτερος τώρα;

Λ: Ναι, είμαι πολύ μεγάλος. Είμαι σχεδόν εξήντα πλέον. Είμαι πάρα πολύ μεγάλος.

Ντ: Ακόμη έψαχνες τον επίγονό σου;

Λ: Ναι, τον έψαχνα. Ένιωθα ότι είχα αποτύχει στην αποστολή μου σ’ αυτή τη ζωή. Προσπάθησα να ’χω πίστη, γνωρίζοντας ότι θα μου δινόταν το κομμάτι του παζλ την κατάλληλη στιγμή, Αλλά καθώς μεγάλωνα, άρχισα να αμφιβάλλω κι άρχισα να φοβάμαι.

Ντ: Βρήκες ποτέ κάποιον, σ’ όλα τα ταξίδια σου στη Γη, που να θεώρησες ότι θα μπορούσες να του εμπιστευτείς τις πληροφορίες;

Λ: Όχι, κανέναν. Πίστευα πως ίσως η ανατολική κουλτούρα να ’ταν πιο ανεκτική κι ανοιχτή και δεκτική. Αλλά κι αυτοί κρύβονται πίσω απ’ τις δικές τους παραδόσεις και πεποιθήσεις. Είχα απογοητευτεί πολύ. Τότε ήταν που άρχισα να χάνω την πίστη μου. Μόλις απόψε μου ’παν ότι αυτό θα ’ταν το τελευταίο ταξίδι μου. Κι ότι θα μου δινόταν το τελευταίο κομμάτι, το τέλος της αναζήτησής μου.

Ντ: Ποιο ήταν το τελευταίο κομμάτι;

Λ: Το τελευταίο κομμάτι είναι το να μοιραστώ αυτή τη γνώση με κάποιον όμοιο μου, που να ’ναι ανοιχτός σε ιδέες που δεν μπορεί να συλλάβει. Σε κάποιον που να μπορεί να εξετάζει αυτά τα πράγματα χωρίς φόβο, χωρίς προκατάληψη, χωρίς μεροληψία. Που απλώς αποδέχεται τα γεγονότα και τα εξετάζει με προσοχή. Απλώς να μοιραστείς όσα ξέρεις, κι αυτό είναι όλο.

Ντ: Σε πάνε στον επίγονό σου;

Λ: Με πάνε σ’ ένα νέο μέρος. Το αποκαλούν «αποικία». Είναι ένα νέο πειραματικό μέρος, όπου ελπίζουν ότι θα επικρατήσει η απόλυτη αλήθεια, χωρίς να διαστρεβλωθεί με κανέναν τρόπο. Αυτά τα όντα έχουν αγνή καρδιά και καθαρό μυαλό. Εγώ θα ’μαι ο δάσκαλός τους. Θα τους μεταδώσω τη γνώση που ’χω συσσωρεύσει όλα αυτά τα χρόνια. Αυτοί θα γίνουν οι φύλακες αυτής της γνώσης. Χάρη στην αγνότητα τους, δεν θα την καταχραστούν, δεν θα την αποκρύψουν, ούτε θα τη διαστρεβλώσουν με κανέναν απολύτως τρόπο. Θα γίνουν οι φύλακες της γνώσης της συμπαντικής αλήθειας.

Ντ: Εκεί θα ’ναι κι ο επίγονός σου;

Λ: Ναι. Εκείνος με τη σειρά του, μπορεί ν’ αποσταλεί την κατάλληλη στιγμή για να διαφωτίσει τον πλανήτη Γη, όταν έρθει η ώρα. Μέχρι τότε, θα παραμείνει σ’ αυτό το μέρος με τους άλλους και θα περιμένει. Κι οι υπόλοιποι, επίσης, θα μεταφέρουν αυτό το μήνυμα στους δικούς τους τόπους, την κατάλληλη στιγμή.

Ντ: Γιατί δεν μπορούσες να τη μεταδώσεις σε κάποιον στη Γη; Αυτό πίστευες ότι θα ’κανες.

Λ: Γιατί δεν υπήρχε κανείς με αγνή καρδιά, που να μπορούσε να τη διατηρήσει χωρίς να τη διαστρεβλώσει ή να την καταχραστεί. Αυτή τη στιγμή, στην παρούσα φάση της εξέλιξης του πλανήτη, η ανθρωπότητα δεν είναι έτοιμη. Έχουν ακόμη να μάθουν πάρα πολλά μαθήματα, προτού μπορέσουν να χρησιμοποιήσουν οτιδήποτε απ’ αυτά προς όφελος της ανθρωπότητας. Θα διαστρεβλωνόταν, θα χρησιμοποιούνταν με λάθος τρόπο και στο τέλος, θα οδηγούσε στην καταστροφή ολόκληρης τη Γης.

Ντ: Έτσι, μ’ αυτόν τον τρόπο, θα καταλήξει πάλι πίσω στη Γη.

Λ: Σωστά. Αυτός ο επίγονος θα ζήσει εδώ, σ’ αυτή την «αποικία». Σ’ αυτό το μέρος δεν υπάρχει χρόνος και χώρος. Δεν θα γεράσει ούτε θ’ αλλάξει καθόλου. Είναι ένα μέρος αναμονής. Κι εγώ θα φύγω από ’δώ, όταν ολοκληρωθεί η αποστολή μου και θα πάω σ’ ένα μέρος ν’ αναπαυθώ. Δεν θα μείνω εδώ, ούτε θα επιστρέψω σύντομα στη Γη.

Ντ: Αν θεωρείς τον εαυτό σου μεγάλο, έχει σημασία πού θα πας; 

Λ: Όχι. Αλλά δεν μπορώ να μείνω σ’ αυτή την αποικία. Το ενεργειακό μοτίβο της ψυχής μου είναι διαφορετικό απ’ ό,τι των άλλων εδώ. Δεν είναι συμβατό για μια μακρόχρονη παραμονή. Δεν θα ’νιωθα άνετα εδώ. Πραγματικά επιθυμώ ν’ αναπαυθώ, όταν ολοκληρωθεί η αποστολή μου. Χρειάζομαι ανάπαυση για κάποιο διάστημα. Έχω ανάγκη να είμαι με το Όλον.

Ντ: Εννοείς ότι θα επιστρέψεις στη Γη μ’ αυτό το σώμα, αφότου ολοκληρώσεις τη μετάδοση των μηνυμάτων και της γνώσης σου σ’  αυτά τα όντα εκεί;

Λ: Όχι. Δεν θα επιστρέψω στη Γη για πολλές γενιές ακόμα. Θα πάω στο «Όλον» για ανάπαυση. Θα επιστρέψω πολύ αργότερα, με διαφορετική ιδιότητα.

Από τις απαντήσεις του, φαινόταν να εννοεί ότι θα περάσει στην πνευματική διάσταση και θα βρεθεί στο αναπαυτήριο για κάποιο διάστημα, προτού ενσαρκωθεί σε ένα άλλο σώμα. Αυτό το μέρος περιγράφεται στο βιβλίο μου, Μεταξύ Θανάτου και Ζωής. Το μόνο που με προβλημάτιζε ήταν ότι δεν είχε αναφέρει τίποτα περί θανάτου. Προφανώς, βρισκόταν ακόμα στο φυσικό του σώμα. Και όλοι ξέρουμε ότι δεν μπορείς να πάρεις το σώμα σου μαζί σου όταν πεθάνεις.

Ντ: Προσπαθώ να καταλάβω. Έχεις ακόμα το φυσικό σου σώμα. Είναι μέσα σ’ αυτό το δωμάτιο, καθισμένο στην καρέκλα.

Λ: Ναι, είναι το σώμα μου. Ποτέ δεν ρώτησα τι θ’ απογίνει. Υποθέτω ότι θα ’πρεπε να το ’χα κάνει. Αλλά δεν έμοιαζε και τόσο σημαντικό.

Ντ: Εντάξει. Ας μετακινηθούμε μπροστά στον χρόνο, στη στιγμή που αυτό το όχημα ή ό,τι κι αν είναι τέλος πάντων, αυτή η μηχανή στην οποία βρίσκεσαι, φτάνει στον προορισμό της. Είπες ότι ταξιδεύεις προς τα ’κεί που είναι η αποικία. Ας μετακινηθούμε μπροστά στον χρόνο, στη στιγμή που ’χεις φτάσει στον προορισμό σου. Πες μου, τι συμβαίνει όταν φτάνεις εκεί.

Λ: Είναι ένα πολύ φωτεινό μέρος κι εγώ κάθομαι στην καρέκλα μου καθώς αιωρούμαι πάνω απ’ αυτό το φωτεινό μέρος. Ξαφνικά, με τυλίγει ένα πολύ λαμπερό φως. Ξεκινάει απ’ την κορυφή αυτού του δωματίου. Έχει κυλινδρικό σχήμα κι εγώ βρίσκομαι στο κέντρο του.  Μέσα σε μια στιγμή, βρίσκομαι με διάφορα άλλα πνεύματα. Δεν είμαι πια στο δωμάτιο. Απλώς, αυτό το φως με μεταφέρει μπροστά σ’ αυτά τα όντα. Είναι όλα πάρα πολύ χαρούμενα που με βλέπουν. Μοιάζουν με όντα του φωτός. Το καθένα διαφορετικό κι όμως μοιάζουν μεταξύ τους. Είναι πολύ φωτεινά όντα.

Ντ: Δεν έχουν φυσικά χαρακτηριστικά;

Λ: Έχουν, αλλά είναι τόσο φωτεινά. Όταν προσπαθώ να κοιτάξω τα πρόσωπά τους, τυφλώνομαι. Είναι λες και κοιτάζω τον Ήλιο. Μπορώ να δω ότι χαμογελούν. Λογικά έχουν στόμα. Νιώθω ότι μου χαμογελούν. Αλλά είναι καλυμμένα με ένα τόσο εκτυφλωτικό φως, που δεν μπορώ να διακρίνω τη μορφή του σώματός τους.

Ντ: Είσαι ακόμα μέσα στο φυσικό σου σώμα; (Παύση. Ίσως να μην ήταν σίγουρος.) Πώς το αισθάνεσαι;

Λ: Το νιώθω πολύ ελαφρύ, πολύ ελαφρύ, σαν να αιωρούμαι. Σαν να μην έχω καθόλου βάρος, σαν να μην ασκείται καμία δύναμη επάνω μου. Είμαι απλώς ελεύθερος. Δεν νομίζω ότι έχω σώμα. Νομίζω ότι είμαι απλώς εγώ.

Ντ: Θεωρείς  ότι αυτά τ’ άλλα όντα έχουν υλική υπόσταση;

Λ: (Παύση) Ίσως. Αλλά νομίζω ότι μάλλον είναι καθαρή ενέργεια. Τα βλέπω, αλλά δεν νομίζω ότι είναι ανθρώπινα σώματα.

Αυτό ειπώθηκε με μια αίσθηση περιέργειας, δέους, σαν να προσπαθούσε να καταλάβει κάτι παράξενο και διαφορετικό, για το οποίο δεν ήταν προετοιμασμένος.

Λ: Νομίζω ότι έχω έρθει σε μια διαφορετική διάσταση ύπαρξης. Το ταξίδι ξεκίνησε απ’ την υλική διάσταση, αλλά νομίζω ότι τη διένυσα και πέρασα σε κάτι άγνωστο. Παρ’ όλα αυτά, νιώθω ότι θα μπορούσα να φύγω από ’δώ αν το ’θελα, οποιαδήποτε στιγμή, και να επιστρέψω σ’ εκείνο το δωμάτιο.

Ντ: Πιστεύεις ότι θα μπορούσες να βρεις το φυσικό σου σώμα σ’ εκείνο το δωμάτιο; (Ναι) Είπες ότι σκοπεύεις να μοιραστείς τη γνώση σου μ’ αυτά τα όντα. Σωστά; (Ναι) Κάποια στιγμή, σ’ είχα ρωτήσει αν θα ’ταν εφικτό να μοιραστείς τη γνώση σου  και μαζί μου. Κι είχες πει ότι θα ’πρεπε να πάρεις την άδεια. Τι λες;

Ένιωσα προσμονή, ελπίζοντας ότι θα μου επιτρεπόταν να λάβω αυτή τη γνώση. Η περιέργειά μου αδημονούσε να συμβεί αυτό, αλλά τα πάντα εξαρτιόνταν από δυνάμεις έξω από μένα, δυνάμεις που μου ήταν παντελώς άγνωστες.

Λ: Ρώτησα τον φίλο μου κι είπε ότι ίσως θα μπορούσες να παρακολουθήσεις τις διδασκαλίες μου.

Με διαπέρασε ένα ρίγος χαράς.

Ντ: Αυτό θα ’ταν υπέροχο, αν μου επιτρεπόταν κάτι τέτοιο.

Λ: Είπε ότι ίσως να υπάρξουν στιγμές που να μην μπορείς να ακούσεις ορισμένα πράγματα, αλλά τα περισσότερα θα ’ναι στη διάθεσή σου.

Ντ: Γιατί να μην μπορώ ν’ ακούσω ορισμένα πράγματα;

Λ: Γιατί απομένουν λίγα ακόμη πράγματα που πρέπει να διευθετηθούν, προτού πάρει σάρκα και οστά ένα σχέδιο στη Γη. Κι αυτά τα πολύ λίγα πράγματα πρέπει να παραμείνουν κρυφά, μέχρι να τεθεί το σχέδιο σ’ εφαρμογή. Και μόλις τεθεί σ’ εφαρμογή, θα σου δοθούν κι οι υπόλοιπες πληροφορίες.

Ντ: Άρα, αν παραστώ στις διδασκαλίες, θα μπορώ μετά να μοιραστώ αυτή τη γνώση;

Λ: Σωστά. Σου δίνεται αυτή η ευκαιρία, επειδή κι εσύ ανήκεις στους πολύ λίγους που δεν θα την παραποιήσουν ούτε θα τη διαστρεβλώσουν. Έχεις αγνή καρδιά και δεν θα τη χρησιμοποιήσεις για προσωπικό όφελος.

Η αναπνοή της Λίντας άρχισε να γίνεται πιο γρήγορη. Έδειχνε σημάδια δυσφορίας.

Ντ: Καταλαβαίνω ότι αυτές είναι σημαντικές προϋποθέσεις.

Λ: Ναι. Δεν θα μπορούσαν να το κάνουν όλοι αυτό. Ελάχιστοι μόνο.

Στις τελευταίες της απαντήσεις, παρατήρησα ότι η αναπνοή της είχε γίνει ακανόνιστη, πιο γρήγορη και κάπως αφύσικη. Με αποτέλεσμα να δυσκολεύεται να μιλήσει καθαρά.

Λ: Ο αέρας εδώ απαιτεί κάποιον χρόνο προσαρμογής. Με βαραίνει πολύ στο στήθος. (Η αναπνοή της ήταν ακόμα βαριά.) Θα περάσουν μερικές ημέρες μέχρι να προσαρμοστώ.

Της έδωσα κάποιες υποβολές για να υποχωρήσει κάθε σωματική δυσφορία. Η άνεση του υποκειμένου είναι πάντα το κύριο μέλημα μου.

Ντ: Το φυσικό σώμα, με το οποίο μιλάω, θα μπορέσει να προσαρμοστεί χωρίς κανένα απολύτως πρόβλημα, ακόμα κι αν η οντότητα που μου μιλάει αντιμετωπίζει προβλήματα. Είναι κατανοητό;

Λ: (Η αναπνοή άρχισε να επανέρχεται στο φυσιολογικό.) Κατανοητό.

Ντ: Ωραία. Σκοπεύεις να ξεκινήσεις τα μαθήματά σου;

Λ: Σύντομα. Τώρα είναι η στιγμή που με υποδέχονται. Μια στιγμή για να γιορτάσουμε. Μια στιγμή για να βρεθούμε όλοι μαζί.

Ντ:Σε περίμεναν;

Λ: Ναι, με περίμεναν κι είναι πάρα πολύ χαρούμενοι. Μ’ επευφημούν. Μ’ αγκαλιάζουν. Είναι πολύ χαρούμενοι που ήρθα.

Ντ: Ακούγεται σαν ένα ωραίο μέρος, ένα ωραίο περιβάλλον.

Λ: Ω, είναι πολύ ωραίο. Είναι πολύ ζεστό.

Ντ: Μπορούμε να μετακινηθούμε μπροστά στον χρόνο, στο σημείο όπου εσύ ξεκινάς τις παραδόσεις κι εγώ κάθομαι κι ακούω; Έχεις κάποιο πλάνο ή σειρά που θ’ ακολουθήσεις στις παραδόσεις σου;

Λ: Δεν το ’χα σκεφτεί. Είχα κάποτε ένα πλάνο, αλλά έχει περάσει τόσος καιρός που το ’χω ξεχάσει. Αυτό που αποφάσισα τώρα είναι να ξεκινήσω πρώτα μ’ ερωτήσεις απ’ τους φίλους μου. Και στη συνέχεια, να τοποθετηθώ πάνω στις ερωτήσεις τους. Νιώθω ότι αυτός ο τρόπος είναι μάλλον ο καλύτερος για τώρα.

Ντ: Συμφωνώ. Επειδή, όμως, δεν θα μπορώ ν’ ακούω τις ερωτήσεις τους, θα τις επαναλαμβάνεις; (Ναι) Ωραία. Είσαι στο σημείο όπου πρόκειται να ξεκινήσεις; (Ναι) Ωραία. Ξεκίνα λοιπόν, με την ησυχία σου. 

Λ: Δείχνω τον... O Άρτνες (Κατά προσέγγιση προφορά, ίσως: Άρντνες) με ρώτησε: (Αργά, σαν να ακούει και έπειτα να επαναλαμβάνει.) «Τι συνέβη στη γήινη διάσταση κι οι άνθρωποι κατέληξαν μ’ ένα τόσο περιοριστικό σύστημα πεποιθήσεων;» Πριν από πάρα πολλούς αιώνες, ήρθαν κάποιοι στη Γη, φέρνοντας μαζί τους μια βαθιά γνώση του σύμπαντος. Υπήρχαν, όμως, κι άλλοι που ζούσαν ήδη στη Γη και που δεν ήταν το ίδιο πολυμαθείς με τους νεοφερμένους. Κι έτσι, εκείνοι που μόλις είχαν φτάσει άρχισαν ν’ αναλογίζονται το ζήτημα της εξουσίας. Ήταν κάτι που δεν είχαν βιώσει, μέχρι εκείνη τη στιγμή. Και τους άρεσε αυτή η αίσθηση. Τους προκαλούσε μια πρωτόγνωρη έξαψη. Αποφάσισαν, λοιπόν, να κρατήσουν για τον εαυτό τους όλη αυτή τη γνώση και να μη τη μοιραστούν, όπως αρχικά σκόπευαν να κάνουν. Κι υποδούλωσαν εκείνους που ήταν λιγότερο πολυμαθείς. Τους είπαν πράγματα που δεν ίσχυαν, για να τους φοβίσουν, ώστε ν’ αρχίσουν να τους υπηρετούν. Θεωρήθηκαν θεοί. Έγιναν οι θεοί. Οι απλοί άνθρωποι, οι κοινοί άνθρωποι που ήταν εδώ πρώτοι, θεώρησαν ότι πρόκειται για θεούς, γιατί μπορούσαν να κάνουν ασυνήθιστα πράγματα. Αυτό κανονικά δεν έπρεπε να συμβεί. Κι όταν μπλέχτηκαν μέσα σ’ όλη αυτή την εξουσία και την απληστία, δεν ήθελαν να φύγουν. Ήθελαν να μείνουν. Κι αυτό έκαναν. Όταν έφυγαν απ’ αυτή τη ζωή, διαδόθηκαν ιστορίες γι’ αυτούς τους θεούς και τις μεγάλες τους δυνάμεις. Κι άρχισε να επικρατεί ο φόβος. Ο φόβος ότι, αν δεν έκαναν όπως πρόσταζαν οι θεοί, θ’ αφανίζονταν. Ήταν μια πολύ σκοτεινή περίοδος για τον πλανήτη Γη.

Ντ: Τι τους είπαν αυτά τα όντα που τους τρόμαξε, που τους οδήγησε να υποδουλωθούν;

Λ: Τους είπαν ότι μπορούσαν να κυβερνούν τον άνεμο και το φως, τον Ήλιο, το φεγγάρι, τη βροχή. Εκείνοι τα κυβερνούσαν και, αν αυτοί οι άνθρωποι δεν ακολουθούσαν τους κανόνες τους, θ’ αφανίζονταν. Οι άνθρωποι δεν θα ’χαν νερό, δεν θα ’χαν Ήλιο. Ήξεραν ότι χρειάζονταν τον Ήλιο και το νερό και τον άνεμο, τη βροχή. Τα χρειάζονταν όλα αυτά για να ζήσουν. Κι όλα αυτά ήταν υπό τον έλεγχο των θεών, έτσι έπρεπε να υπακούσουν, αλλιώς θ’ αφανίζονταν ακαριαία. Δεν ήξεραν ότι το είναι τους, το πνεύμα τους, ζει για πάντα. Μπορούσαν να δουν μόνο το εδώ και το τώρα. Αυτά τα όντα του φωτός ήρθαν στη Γη αρχικά, με σκοπό να μοιραστούν αυτές τις πληροφορίες, έτσι ώστε να εξαλειφθεί ο φόβος κι οι άνθρωποι να μπορούν πια να καταλάβουν.

Ντ: Έκαναν θαύματα αυτά τα όντα, για να κάνουν τους ανθρώπους να πιστέψουν πώς ήταν θεοί;

Λ: Ναι, έκαναν. Ήταν όλα ένα κόλπο. Το ’καναν με φως και μαγεία, αλλά οι άνθρωποι νόμιζαν πως ήταν θεοί. Θέλω να πω ότι αυτό αποτελεί ένα τέλειο παράδειγμα της ανθρώπινης φύσης, της συνεχούς μάχης μεταξύ του φόβου και της αυτο-εξυπηρέτησης. Να υπηρετείς τον εαυτό σου. Εξουσία.

Ντ: Όμως, τα όντα που ήρθαν ήταν αυτά που προκάλεσαν το πρόβλημα.

Λ: Ναι. Δεν έκαναν αυτό που τους είχαν πει. Εξέπεσαν, γιατί ήρθαν να υπηρετήσουν τους εαυτούς τους κι όχι την ανθρωπότητα.

Ντ: Είπες ότι αυτό ήταν ένα παράδειγμα της ανθρώπινης φύσης, εντούτοις το πρόβλημα δεν το προκάλεσαν οι άνθρωποι.

Λ: Στάλθηκαν για ν’ αναβαθμίσουν το επίπεδο των γήινων όντων σε μια ανώτερη ύπαρξη. Στάλθηκαν για να διδάξουν αυτούς που βρίσκονταν ήδη εδώ, όχι για να τους κάνουν σκλάβους. Απέτυχαν στην αποστολή τους. Υποτίθεται, θα ’καναν τους ανθρώπους να καταλάβουν και να ζήσουν σε μια ανώτερη τάξη πραγμάτων. Κόλλησαν.

Ντ: Τι θες να πεις, κόλλησαν;

Λ: Μπλέχτηκαν μέσα  στην εξουσία κι έχασαν το φως που θα ’πρεπε κανονικά να μεταδώσουν στο ανθρώπινο στοιχείο πάνω στη Γη. Η Γη ήταν ένας τόπος για να ζήσεις νέες εμπειρίες. Κι εκείνοι που ήρθαν εδώ, με την ελπίδα να ανεβάσουν στο επίπεδό τους όσους βρίσκονταν ήδη εδώ, κόλλησαν και κατέπεσαν σε μια κατώτερη τάξη, αντί να συμβεί το αντίθετο.

Ντ: Με άλλα λόγια, αυτό ενσωματώθηκε στο ανθρώπινο είδος; (Ναι) Αυτά είναι όλα όσα έχεις να πεις γι’ αυτή την ερώτηση; (Ναι) Θες να δεχτείς κάποια άλλη ερώτηση απ’ την ομάδα;

Λ: Θα λέγαμε πως κάνουμε μια ιστορική αναδρομή εδώ, έτσι ώστε να μπορέσουν όλοι να καταλάβουν τι έχει διαδραματιστεί στο πέρασμα των αιώνων. Θεωρώ ότι, πιθανότατα, αυτός είναι ο καλύτερος τρόπος για να το εξηγήσω. Να δείξω τι έχει συμβεί στο παρελθόν και μετά να προχωρήσω από ’κεί. Η ερώτηση ήταν: «Γιατί δεν στάλθηκαν περισσότεροι για να βοηθήσουν εκείνους που ’χαν κολλήσει; Γιατί δεν στάλθηκαν κάποιοι για να φέρουν πίσω εκείνους που ’χαν καταχραστεί την εμπιστοσύνη τους;» Ο λόγος ήταν: εκείνο το χρονικό διάστημα, φοβόμασταν ότι, αν στέλναμε περισσότερους, τότε κι εκείνοι θα ’πεφταν στην ίδια παγίδα. Έτσι, αποφασίσαμε να περιμένουμε μέχρι να παρέλθει αυτή η γενιά και μετά να στείλουμε μια νέα εισροή, με την ελπίδα ότι θα μπορούσαν ν’ αναστρέψουν την πορεία του εγχειρήματος.  Να τι έγινε λοιπόν. Αυτοί που ’ρθαν πρώτοι στη Γη ήταν απ’ τον πλανήτη Ταϊράντους (κατά προσέγγιση προφορά: Ταϊ-ραντ- τους). Έχει πολλές ομοιότητες με το μαγνητικό πεδίο της Γης, από διάφορες απόψεις. Επομένως, δεν ήταν δύσκολο γι’ αυτούς να ενταχθούν ομαλά στην καθημερινή ζωή. Δεν θα τους κοιτούσαν λες κι ήταν κάτι το αξιοπερίεργο. Έμοιαζαν πολύ με τους Γήινους. Δυστυχώς, απέτυχαν.

Ντ: Είναι εκείνοι που ήθελαν την εξουσία;

Λ: Ναι. Αυτοί ήρθαν πρώτοι. Κάποιοι ζευγάρωσαν με τους Γήινους που ζούσαν εκεί. Το δεύτερο κύμα που στάλθηκε ήταν απ’ τον (Δυσκολεύτηκε να πει το όνομα.) Ιράνιους. (Κατά προσέγγιση προφορά: Ιράν-ι-ους) Αυτοί οι τύποι ήταν διαφορετικοί. Δεν έμοιαζαν μ’ ανθρώπους, κι έτσι ήρθαν μεταμφιεσμένοι. Ήρθαν ως ζώα.

Ντ: Ζώα;

Λ: Ναι. Κι ο ρόλος τους ήταν να εργάζονται πολύ διακριτικά μ’ επιλεγμένα όντα, για ν’ αναστρέψουν την πορεία του εγχειρήματος. Υπήρχαν κάποιοι εκλεκτοί που λάμβαναν οδηγίες απ’ αυτά τα ζώα, όπως τα νόμιζαν. Αυτό γινόταν σ’ ένα άλλο επίπεδο, λάμβαναν καθοδήγηση απ’ αυτά τα όντα στα όνειρά τους. Διδάσκονταν έννοιες  όπως η αγάπη, η αθανασία κι η συνεργασία μεταξύ των ειδών. Όλα γίνονταν αθόρυβα και διακριτικά. Δυστυχώς, κι αυτό το εγχείρημα απέτυχε, γιατί μόνο λίγοι ήταν σε θέση ν’ αφομοιώσουν αυτά τα καινούργια συστήματα σκέψης. Και το πλήθος τους χλεύαζε. Εκείνοι, εξαιτίας του φόβου που επικρατούσε στον γενικό πληθυσμό, δεν τολμούσαν ν’ αποδεχτούν αυτά που τους δίνονταν. Και βέβαια, αυτοί που ήταν στην εξουσία δεν επρόκειτο να το δεχτούν, γιατί τότε θα έχαναν την εξουσία τους. Πλέον, λοιπόν, ο άνθρωπος είχε βουλιάξει στο κατώτατο επίπεδο κι η κατάσταση ήταν πέρα για πέρα απογοητευτική.

Ντ: Αυτά τα όντα ήρθαν ως ζώα, ώστε να περάσουν απαρατήρητα;

Λ: Ναι, επειδή δεν είχαν ανθρώπινη μορφή.

Ντ: Πώς ήταν στην πραγματικότητα;

Λ: Ήταν πολύ μικρά, με μεγάλα στρογγυλά κεφάλια και μικροσκοπικά, ατροφικά σώματα. Είχαν χέρια και πόδια, αλλά ήταν πολύ εύκαμπτα. Δεν έμοιαζαν μ’ ανθρώπινα χέρια και πόδια. Θεώρησαν ότι θα τραβούσαν την προσοχή κι οι άνθρωποι θα τρόμαζαν και θα τα σκότωναν.

Ντ: Είχαν, λοιπόν, αυτή την ικανότητα, να παρουσιάζονται ως ζώα;

Λ: Σωστά. Είχαν την ικανότητα να παίρνουν τη μορφή ενός ζώου. Μεταμφιέζονταν. Έμπαιναν μέσα σ’ αυτή την ύπαρξη.

Ντ: Και μ’ αυτόν τον τρόπο, μπορούσαν να επηρεάζουν ανθρώπους μέσω των ονείρων τους, όπως είπες, μ’ έναν διακριτικό τρόπο. 

Λ: Μέσω των ονείρων τους. Σωστά. Ήλπιζαν ότι, αν μπορούσαν να επηρεάσουν αρκετούς ανθρώπους, η πορεία του εγχειρήματος θα μπορούσε ν’ αναστραφεί πολύ γρήγορα. Αλλά προφανώς, παραήταν διακριτικό, παραήταν αργό, έτσι απέτυχε κι αυτό.

Όταν ερευνούσα τους θρύλους των Ινδιάνων για το βιβλίο μου, Legend of Starcrash, βρήκα πολλές ιστορίες για ζώα που εμφανίζονταν σε ανθρώπους στα αρχέγονα χρόνια, για να τους μεταδώσουν γνώση. Αυτό αποτελεί σημαντικό κομμάτι της κουλτούρας των Ινδιάνων της Αμερικής. Επίσης, κι άλλοι πολιτισμοί σε όλον τον κόσμο έχουν παρόμοιους θρύλους. Αξίζει να σημειωθεί ότι στις σύγχρονες θεάσεις ΑΤΙΑ/εξωγήινων, οι εξωγήινοι συχνά παίρνουν τη μορφή κάποιου ζώου, είτε ως κάλυψη είτε ως καλυπτική ανάμνηση, ώστε ο άνθρωπος να μην τρομάξει.

Ντ: Δέχεσαι άλλες ερωτήσεις σχετικά μ’ αυτό;

Λ: Η ερώτηση ήταν: «Γιατί δεν στάλθηκαν περισσότεροι Ιρανιανοί στον πλανήτη Γη; Αφού πρόκειται για μια διανοητικά πολύ ισχυρή φυλή, θα μπορούσαν να επιβληθούν σ’ όσους βρίσκονταν στη Γη τότε». Κι η απάντηση σ’ αυτό, φίλε μου, είναι: η επιβολή δεν φέρνει ποτέ, μα ποτέ, το επιθυμητό αποτέλεσμα.  Δεν είναι μια βιώσιμη λύση.  Οι άνθρωποι στη Γη πρέπει να φτάσουν στη συνειδητοποίηση μόνοι τους, να ’ναι δική τους επιλογή. Η επιβολή έχει χρησιμοποιηθεί ξανά και ξανά ως λύση σε πολλά προβλήματα. Δεν φέρνει ποτέ, μα ποτέ, το επιθυμητό αποτέλεσμα.

Ντ: Ωραία απάντηση. Ποια είναι η επόμενη ερώτηση;

Λ: «Πόσο διήρκησε αυτή η περίοδος εκφυλισμού που μεσολάβησε, προτού αποσταλούν περισσότεροι». Διήρκεσε δέκα χιλιάδες χρόνια. Η απόφαση ήταν να δώσουν στη Γη την ευκαιρία να εξελιχθεί μόνη της για κάποιο διάστημα, χωρίς καμία παρέμβαση, κι ίσως να φτάσει πιο κοντά στην αυτοεπίγνωση. Τα πράγματα δεν άλλαξαν για πάρα πολύ καιρό. Οι άνθρωποι εξελίσσονταν, αλλά εξελίσσονταν στο σκότος. Υπήρχε πολύ λίγο φως στις καρδιές τους.

Ντ: Τι έκαναν οι άνθρωποι που ήταν σκοτεινό; 

Λ: Ήταν πολύ πρωτόγονοι. Και δεν υπήρχε πολλή αγάπη. Υπήρχαν πολλοί σκοτωμοί, πολύ μίσος, πολλές διαμάχες για την εξουσία, που συνεχίστηκαν για πολλούς, αμέτρητους αιώνες. Το σκότος επικράτησε για πάρα πολύ καιρό.

Ντ: Έχεις άλλη ερώτηση;

Λ: Ναι. Η ερώτηση είναι: «Τι μπορείς να μας πεις για τις αλλαγές στη Γη εκείνη την περίοδο;» Υπήρξαν πολλές αλλαγές στην επιφάνεια. Υπήρξαν πάρα πολλοί που απομακρύνθηκαν απ’ τον πλανήτη, με την ελπίδα να επιστρατευτούν πιο φωτεινές ενέργειες.

Ντ: Τι είδους αλλαγές έλαβαν χώρα στη Γη εκείνη την περίοδο;

Λ: Υπήρξαν πλημμύρες. Νερό, παντού νερό. Ήπειροι που ήταν μαζί αποσχίστηκαν. Υπήρξαν περίοδοι έντονου καύσωνα. Η ζέστη ήταν τόσο ακραία που όσοι ήταν εδώ έσβησαν. Μερικοί ταξίδεψαν σ’ άλλα μέρη για να σωθούν. Αυτοί που κατάφεραν να διαφύγουν ίδρυσαν νέες αποικίες, εκλιπαρώντας για καθοδήγηση και γνώση.

Ντ: Τι προκάλεσε την απόσχιση των ηπείρων; Και γιατί υπήρχε τόσο πολύ νερό;

Λ: Κάτω απ’ την επιφάνεια της Γης, υπάρχουν κάτι πράγματα που λέγονται «πλέγματα», τα οποία συγκρατούν τη γη. Κι όταν συνέβαιναν όλα αυτά, αυτά τα πράγματα στον φλοιό της Γης μετατοπίστηκαν κι έκαναν τις ηπείρους να αποκολληθούν. Το νερό προήλθε απ’ το λιώσιμο των πάγων, λόγω του καύσωνα. Όταν αυτές οι ήπειροι αποκολλήθηκαν, πολλοί χάθηκαν. Άνθρωποι, φυτά, ζώα, χάθηκαν. Μετά απ’ αυτόν τον έντονο καύσωνα, οι υψηλές θερμοκρασίες άρχισαν να υποχωρούν. Καθώς δρόσιζε, νέα βλάστηση έκανε την εμφάνισή της. Νέα ζωή άρχισε να εξελίσσεται κι υπήρχαν μεγάλες ελπίδες ότι η Γη θ’ άρχιζε να οδηγείται προς το φως. Όλα έδειχναν πως  τώρα η αγάπη κι η αποδοχή του άλλου θα μπορούσαν να ευδοκιμήσουν. Κι όντως, αυτό συνέβη για λίγο καιρό, αλλά όχι για πολύ. Οι άνθρωποι κουράζονται απ’ την ειρηνική ύπαρξη κι αναζητούν κάτι συναρπαστικό και διαφορετικό. Και τελικά, αυτό ακριβώς συνέβη.

Ντ: Θες να πεις ότι λόγω της ανθρώπινης φύσης τους δεν ένιωθαν ικανοποιημένοι, όταν όλα πήγαιναν καλά;

Λ: Ναι. Κι υπήρχε η ελπίδα ότι αυτό θα άλλαζε. Αλλά, δεν άλλαξε.

Ντ: Τι έκαναν όταν ήθελαν κάτι συναρπαστικό;

Λ: Στην αρχή έπαιζαν παιχνίδια, κι έπειτα τα παιχνίδια κατέληξαν να ’ναι μια δοκιμασία δύναμης και θέλησης. Και το ένα έφερε το άλλο και βρέθηκαν πάλι πίσω σ’ όλο αυτό με την εξουσία. Στο «Είμαι σημαντικός. Είμαι δυνατότερος. Είμαι καλύτερος». Οι άνθρωποι αδυνατούν να το καταλάβουν και δεν έχουν καταφέρει να μάθουν απ’ αυτό. Συνεχίζουν να πέφτουν στην ίδια παγίδα που βρίσκουν συνεχώς μπροστά τους.

Ντ: Πιστεύεις ότι αυτό συμβαίνει, επειδή το αίμα αυτών που ήρθαν εδώ έχει αναμειχθεί μ’ αυτό των ανθρώπων; Εκεί οφείλεται ή είναι απλά η ανθρώπινη φύση;

Λ: Είναι απλά η ανθρώπινη φύση που μεγεθύνεται στο πεδίο της ύπαρξης, μέσα απ’ την ώσμωση των πολιτισμών. Αυτοί που ήρθαν από άλλους τόπους, άλλα μέρη. Ήρθαν με την πρόθεση να κάνουν τον κόσμο καλύτερο, αλλά αφομοιώθηκαν. Έτσι λοιπόν, αυτό που ήρθαν για να εξαλείψουν και να βελτιώσουν, απλώς πήρε μεγαλύτερες διαστάσεις μέσα απ’ αυτούς και πέρασε στην επίγεια ύπαρξη.

Ντ: Δηλαδή, τα γονίδια τους βοήθησαν στο να γίνει πιο δυνατό αυτό το χαρακτηριστικό; Θα μπορούσαμε να το πούμε έτσι;

Λ: Ναι. Και στάλθηκαν για να κάνουν κάτι διαφορετικό για τον πλανήτη. Γι’ αυτό και πέρασε τόσο πολύς καιρός μέχρι να σταλεί κάποιος άλλος, από φόβο μην το ενισχύσουν και πάλι.

Ντ: Εντάξει. Νομίζω πως έχουμε εξαντλήσει τον χρόνο που ’χαμε για ερωτήσεις. Μπορώ, όμως, να επιστρέψω σε λίγο και να ρωτήσω περισσότερα. 

Λ: Κανένα πρόβλημα. Εδώ θα ’μαι.

Ντ: Και μπορούμε να συνεχίσουμε την ιστορία από εκείνο το σημείο.

Λ: Ίσα που ’χουμε ξύσει την επιφάνεια.

Ντ: Από κάπου πρέπει να ξεκινήσουμε. Έχω πάρα πολλές ερωτήσεις.

Έπειτα, επανέφερα τη Λίντα σε πλήρη συνείδηση. Ήθελε να μου πει για μια εικόνα που παρέμεινε στο μυαλό της. Άνοιξα πάλι το μαγνητόφωνο για την περιγραφή της.

Ντ: Είπες ότι μπορούσες να δεις το εσωτερικό του κόσμου;

Λ: Φαινόταν σαν να ’ταν κούφιος κι υπήρχαν πράγματα που τον συγκρατούσαν. Δεν ξέρω τι ήταν. Κινούνταν εκεί μέσα. Κι ήταν σαν να συνέβαιναν πολλά πράγματα από πάνω. (Κινήσεις χεριών) Πήγαιναν έτσι, πάνω κάτω. Στο κέντρο της Γης, έμοιαζε με κούφια μπάλα. Κι αυτά τα πράγματα στα πλάγια της μπάλας κινούνταν πάνω κάτω. Δεν ξέρω τι ήταν. Ήταν πράγματα που τη συγκρατούσαν. Εκείνοι που ήρθαν τη δεύτερη φορά, είχαν μεγάλα στρογγυλά κεφάλια κι ήταν ασημένιοι. Είχαν σώματα, αλλά είχαν αυτές τις προεκτάσεις που έβγαιναν απ’ τα χέρια τους και τη μέση τους και τα πόδια τους.

Ντ: Προεκτάσεις;

Λ: Στις ανατολικές κουλτούρες, έχεις δει ποτέ αυτά τ’ αγάλματα και τα σχέδια με κάποιους θεούς τους; Είχαν ανθρώπινα πρόσωπα και σώματα, και χέρια που έβγαιναν από διάφορες κατευθύνσεις;

Ντ: Έχω δει κάποιους που ’χουν όλα αυτά τα χέρια.

Λ: Ναι, σωστά. Μόνο που αυτοί οι άνθρωποι ήταν πολύ μικρόσωμοι κι είχαν τεράστια στρογγυλά κεφάλια. Δεν θυμάμαι τα πρόσωπα. Δεν είχαν μαλλιά. Αλλά είχαν όλα αυτά τα χέρια και τα πόδια που έβγαιναν από διάφορα σημεία.

Ντ: Άρα, αυτά ήταν πραγματικές απολήξεις, πραγματικά χέρια και πόδια.

Λ: Σωστά. Ήταν μικρόσωμοι. Έλαμπαν ολόκληροι. Δεν ξέρω αν φορούσαν κοστούμια ή αν ήταν έτσι οι ίδιοι. Ήταν ασημένιοι ολόκληροι, ένα ομοιόμορφο χρώμα παντού.

Ντ: Κι ήξεραν ότι δεν μπορούσαν να εμφανιστούν έτσι στους ανθρώπους, επειδή φαίνονταν τόσο διαφορετικοί. Θα ’ταν πολύ τρομακτικό. (Σωστά) Εννοούσες ότι μπορούσαν να μπουν μέσα σ’ ένα ζώο ή να πάρουν τη μορφή ενός ζώου;

Λ: Απ’ ό,τι κατάλαβα, κατέβηκαν στη Γη και κάπως μπήκαν μέσα στο ζώο. Μέσα στον νου του ή όπως κι αν το ’καναν, δεν ξέρω. Το ’καναν για να μπορούν να βρίσκονται πολύ κοντά στον άνθρωπο.

Ντ: Σκεφτόμουν ότι, αν ένα ζώο άρχιζε να μιλάει σ’ έναν άνθρωπο, όσο παλιά κι αν ήταν αυτό, θα τον τρόμαζε. Αλλά δεν γινόταν έτσι.

Λ: Όχι. Κάπως το ’καναν μέσω του νου ή μέσω των ονείρων τους. Αλλά ο λόγος που έμπαιναν μέσα σ’ αυτά τα ζώα ήταν για να μπορούν να βρίσκονται σε στενή φυσική επαφή με τους ανθρώπους. Λογικά, αυτοί οι άνθρωποι πρέπει να ’χαν κατοικίδια, γιατί είδα αυτούς τους ανθρώπους να κοιμούνται κι αυτά τα ζώα να ’ναι ξαπλωμένα κοντά τους.

Ντ: Μπορούσες να δεις πώς ήταν οι πρώτοι άνθρωποι; Αυτοί που έγιναν σκλάβοι;

Λ: Τους είδα μ’ ανθρώπινη μορφή. Ήταν σκοτεινοί. Δεν ξέρω αν αυτό υποδήλωνε ότι ανήκαν στη σκοτεινή πλευρά ή ήταν χαμηλότερης νοημοσύνης ή κατώτεροι εξελικτικά ή οτιδήποτε άλλο, αλλά τους έβλεπα σκοτεινούς. Κι αυτά τα πρώτα όντα, που κατέβηκαν στη Γη, έμοιαζαν πολύ μ’ ανθρώπους, αλλά το δέρμα τους ήταν φωτεινό. Ξέρεις, στη δική μας θρησκευτική παράδοση, μας μαθαίνουν ότι ο Αδάμ κι η Εύα ήρθαν και γέννησαν όλους τους άλλους ανθρώπους της Γης. Κι απ’ ό,τι αντιλαμβάνομαι, τα πράγματα δεν είναι έτσι. Υπήρχαν πολλοί τέτοιοι άνθρωποι πάνω στη Γη. Ωστόσο, όταν κάνω εικόνα αυτούς τους σκοτεινούς ανθρώπους, τους βλέπω να σέρνονται στο έδαφος. Και πάλι, δεν είμαι σίγουρη αν αυτό είναι κάπως αλληγορικό, για όντα του φωτός και του σκότους. Αλλά μου ήταν απόλυτα ξεκάθαρο ότι αυτά τα φωτεινά όντα βρίσκονταν εδώ πάνω και στέκονταν όρθια, κι εκεί κάτω υπάρχει αυτή η σερνάμενη μάζα σκότους.

Ντ: Φυσικά, πρέπει να ’χαν νιώσει πολύ μεγάλο δέος ή τρόμο γι’ αυτά τα όντα. Αναρωτιέμαι αν επρόκειτο για πρωτόγονους ανθρώπους κι αν αυτός ήταν ο λόγος που υποδουλώθηκαν τόσο εύκολα.

Λ: Θα υπέθετα, απ’ όσα ειπώθηκαν, ότι ήταν αρκετά αδαείς. Κι αυτά τα άλλα όντα ήρθαν εδώ για να τους διαφωτίσουν και να τους φέρουν σ’ ένα ανώτερο επίπεδο ύπαρξης. Απ’ αυτό, λοιπόν, θα συμπέραινα ότι ήταν πολύ πρωτόγονοι.

Ντ: Θα υπήρχε πολύς φόβος και μεγάλο δέος κι αυτά τα όντα το εκμεταλλεύτηκαν. Είτε ήταν ανθρώπινα, ανθρωποειδή ή οτιδήποτε άλλο, δεν ήταν τόσο εξελιγμένα ώστε να μην παρασυρθούν απ’ την εξουσία, όταν οι άνθρωποι τους προσκυνούσαν. Αυτό δείχνει, λοιπόν, ότι ακόμα και κάποιος τόσο εξελιγμένος μπορεί να διαφθαρεί. 

Λ: Δεν ήταν τέλεια όντα, αλλά είχαν πολλές γνώσεις κι υποθέτω πως γι’ αυτό ήρθαν, για να φέρουν τη γνώση τους. Έμοιαζαν μ’ ανθρώπους κι ήταν πολύ επιβλητικοί. Πολύ ψηλοί και με μεγάλη αυτοπεποίθηση. Και θυμάμαι να λέω ότι τους θεοποίησαν.

Ντ: Καταλαβαίνεις το γιατί.

Λ: Κι εκείνα τα όντα του φωτός σ’ εκείνον τον πλανήτη, όπου ο Βαρθολομαίος τους λέει την ιστορία. Ήταν πολύ φωτεινοί, λευκό φως. Ήταν σαν μια σφαίρα. Οι σφαίρες του φωτός. Το σχήμα τους μου θύμισε εκείνο το καρτούν, τον Κάσπερ, το φαντασματάκι. Μόνο που ήταν ένα πολύ λαμπερό, έντονο φως κι ήταν πολύ γαλήνιοι, πολύ χαρούμενοι, γεμάτοι αγάπη. Απλώς, τους αρέσει να σκορπίζουν αγάπη.

Η Λίντα εξέφρασε την ανυπομονησία της που δεν παίρναμε περισσότερες πληροφορίες πιο γρήγορα. Νόμιζε ότι θα χρειάζονταν λίγες μόνο συνεδρίες. Της υπενθύμισα ότι οι πληροφορίες ήταν πάρα πολλές, για να μπορέσουν να ξεδιπλωθούν όλες μέσα σε μιάμιση ώρα. Επίσης, μας έπαιρνε περισσότερη ώρα, επειδή μιλούσε πιο αργά. Εγώ ήμουν συνηθισμένη να δουλεύω για μεγάλα διαστήματα (για αρκετούς μήνες σε κάποιες περιπτώσεις), μέχρι να συγκεντρώσω πληροφορίες και να τις βάλω σε μια τάξη, αλλά, φυσικά, η Λίντα δεν ήταν. Ο ρόλος μου σε αυτά τα εγχειρήματα ήταν να έχω υπομονή και να προσπαθώ να οργανώσω τη σειρά των γεγονότων.

Σταματήσαμε για να δειπνήσουμε, να ξεκουραστούμε και να κουβεντιάσουμε με την Πάτσυ. Ξεκινήσαμε την τελευταία συνεδρία μας, αφότου είχε βραδιάσει για τα καλά. Ξέραμε ότι θα ήταν αργά όταν θα τελειώναμε, αλλά εμένα δεν με πείραζε, γιατί δεν ήμουν σίγουρη πότε θα είχα ξανά τη δυνατότητα να έρθω στο Λιτλ Ροκ. Θέλαμε να προσπαθήσουμε να βγάλουμε όσο περισσότερη δουλειά μπορούσαμε μέσα σε μια μέρα. Υπέθεσα πως θα μπορούσε να κοιμηθεί μέχρι αργά την επόμενη ημέρα και το ίδιο ίσχυε και για μένα.

Η λέξη-κλειδί έβαλε γι’ άλλη μια φορά τη Λίντα σε κατάσταση βαθιάς ύπνωσης και επιστρέψαμε στην ίδια σκηνή που είχαμε αφήσει μερικές ώρες πριν. Ο Βαρθολομαίος συνέχισε, λες και δεν είχε υπάρξει καμία διακοπή.

Λ: Στέκομαι σε μια εξέδρα μπροστά στους μαθητές μου. Αυτή τη στιγμή, δέχομαι ερωτήσεις.

Ντ: Προτού δεχθούμε πάλι ερωτήσεις, θα ’θελα να ξεκαθαρίσουμε κάτι που ’πες πριν. Εκείνοι οι πρώτοι άνθρωποι που ήταν εδώ στη Γη, όταν ήρθαν οι άλλοι. Ξέρεις από πού προέρχονταν;

Λ: Εδώ ήταν. Ήταν γήινα όντα.

Ντ: Σου ’παν πώς έμοιαζαν αυτά τα πρώτα όντα;

Λ: Υπέθεσα πως ήταν άνθρωποι σαν κι εμένα. Δεν ρώτησα ποτέ.

Ντ: Εντάξει. Είχαμε φτάσει, λοιπόν, στο σημείο όπου μιλούσες για την καταστροφή, με τις ηπείρους της Γης να σπάνε και τους ανθρώπους να μεταβαίνουν εκεί όπου θα ’ταν ασφαλείς. Σ’ αυτό το σημείο ήμασταν, όταν έπρεπε να φύγω. Θες να δεχτείς τώρα μερικές ακόμη ερωτήσεις απ’ τους μαθητές σου;

Λ: Ναι. Οι μαθητές μου θέλουν να μάθουν, γιατί αυτοί οι άνθρωποι ήταν δυσαρεστημένοι με την κατάστασή τους; Γιατί διέρρηξαν την ειρήνη που ’χαν διατηρήσει για τόσα χρόνια; Η απάντηση σ’ αυτό με μπερδεύει αρκετά. Μου ’παν πως οι άνθρωποι ήθελαν να βιώσουν μια ανώτερης φύσεως συναισθηματική κατάσταση. Είχαν κουραστεί απ’ την ηρεμία. Ήθελαν συγκίνηση στη ζωή τους. Κι όταν τα παιχνίδια μετατράπηκαν σε πόλεμο, αυτό τους πρόσφερε αυτή τη διέξοδο. Οι καρδιές τους σκοτείνιασαν περισσότερο κι υπήρξαν πολλοί σκοτωμοί, πολύ τραύμα. Ήταν κάτι που οι ίδιοι επιθυμούσαν να βιώσουν.

Ντ: Είχαν μπουχτίσει με την ειρήνη. Είχαν βαρεθεί, σαν να λέμε;

Λ: Όχι τόσο βαρεθεί, όσο ότι δεν τους πρόσφερε κάποια ιδιαίτερη συναισθηματική διέξοδο. Είχαν την αίσθηση ότι οι ακραίες συμπεριφορές προήγαγαν τις συναισθηματικές τους ανάγκες. Τους πρόσφεραν εμπειρίες που ήθελαν να εξερευνήσουν οι ίδιοι. Χωρίς να συνειδητοποιούν ότι, με το να επιτρέπουν σ’ αυτά τα συναισθήματα να τους διαφεντεύουν, έχαναν το φως από μέσα τους. Δεν έφευγε, ωστόσο γινόταν πάρα πολύ αχνό. Κι όλα αυτά, επειδή ήθελαν να βιώσουν την έξαψη των συναισθηματικών καταστάσεων και του τραύματος.

Ντ: Δεν είπες ότι τα διαστημικά όντα αποφάσισαν να τους αφήσουν μόνους τους και να τους δώσουν την ευκαιρία να προσπαθήσουν να διευθετήσουν τα πράγματα οι ίδιοι;

Λ: Ναι. Αυτή τη στιγμή, οι άνθρωποι δεν ήταν και τόσο πολλοί και δεν αποτελούσαν κίνδυνο για κανέναν. Αποφασίστηκε, λοιπόν, να τους αφήσουν να βασιστούν στις δικές τους δυνάμεις. Κι είτε θα εξελίσσονταν σ’ αυτή την εμπειρία είτε θα συντρίβονταν. Και τότε, ο πλανήτης θα μπορούσε να παραδοθεί σ’ άλλους που επιθυμούσαν να ζήσουν μια χρηστή ζωή. 

Ντ: Τα διαστημικά όντα παρακολουθούσαν τους ανθρώπους καθ’ όλη τη διάρκεια της ιστορίας τους;

Λ: Ναι. Απλώς κούναγαν τα κεφάλια τους, κατάπληκτοι με τις σκοτεινές τέχνες, αναρωτώμενοι γιατί.

Ντ: Από πού τους παρακολουθούσαν; Όλα αυτά πρέπει να διήρκεσαν πάρα πολύ καιρό.

Λ: Ο χρόνος τους είναι πολύ διαφορετικός απ’ τη δική μας αντίληψη του χρόνου. Μπορούσαν να συντονιστούν σ’ αυτόν μέσω νοητικών προβολών ή κάποιες φορές επισκέπτονταν κιόλας με φυσική παρουσία τον πλανήτη. Αυτό δεν συνέβαινε πολύ συχνά, καθώς δεν ήταν ασφαλές. Οι άνθρωποι που βρίσκονταν εδώ τότε ήταν πολύ κακοί και σκότωναν τους άλλους χωρίς δισταγμό. Υπήρχαν πολλοί φόνοι.

Ντ: Γιατί ανησυχούσαν τόσο πολύ αυτά τα διαστημικά όντα; Δεν μπορούσαν απλώς να φύγουν και ν’ αφήσουν πίσω τους τη Γη;

Λ: Όχι, γιατί υπήρχε ένα γενικό σχέδιο γι’ αυτή τη Γη. Είναι ο πιο όμορφος πλανήτης σ’ αυτό το σύμπαν. Σχεδιάστηκε να είναι όμορφος, ως πείραμα. Δυστυχώς, ποτέ δεν εξελίχθηκε σύμφωνα με το πώς είχε σχεδιαστεί. Υποτίθεται πως θα ’ταν ένα πείραμα πάνω στα συναισθήματα και τις υλικές απολαύσεις. Κάτι που πολλοί άλλοι τόποι δεν διαθέτουν. Σχεδιάστηκε έτσι, ώστε όσοι έρχονταν εδώ να ζουν την εμπειρία κι έπειτα να φεύγουν. Θα ’ρχονταν εδώ για διακοπές, για να βιώσουν τη Γη, τις απολαύσεις που ’χε να προσφέρει. Υλικές απολαύσεις, τις οποίες κανονικά αυτά τα όντα δεν θα ’χαν την ευκαιρία να βιώσουν.

Ντ: Θες να πεις ότι έρχονταν εδώ για διακοπές και τέτοια, πριν ξεφύγει η κατάσταση;

Λ: Αυτό ήταν πριν κατοικήσουν άνθρωποι αυτή τη Γη. Στην πορεία, κάποιοι απ’ αυτούς βυθίστηκαν τόσο πολύ σ’ αυτή την υλική απόλαυση, βάλτωσαν τόσο πολύ μέσα σ’ αυτή που δεν έφυγαν. Έμειναν για να συνεχίσουν να τη βιώνουν. Όσο περισσότερο έμεναν, τόσο πιο δύσκολο γινόταν το να φύγουν. Έχασαν την ικανότητα να φεύγουν. Ήταν εδώ, λοιπόν, όταν ήρθε η πρώτη ομάδα όντων. Αυτοί που υποτίθεται θα βοηθούσαν εκείνους που ’χαν βυθιστεί στην υλικότητα αυτού του πλανήτη, που θα τους βοηθούσαν να ανακτήσουν τα φωτεινά τους πνεύματα. Αλλά τελικά, παγιδευτήκαν κι αυτοί.

Ντ: Υποτίθεται θα τους βοηθούσαν ν’ ανακτήσουν αυτά που ’χαν ξεχάσει, αλλά τα πράγματα δεν εξελίχθηκαν έτσι.

Λ: Όχι, επειδή παγιδεύτηκαν κι αυτοί. Έτσι, παρέμειναν κι αυτοί κι αφομοιώθηκαν μ’ εκείνους που ήταν εδώ πρώτοι.

Ντ: Είπες ότι αρχικά ήταν μέρος του γενικού σχεδίου. Μπορείς να μου πεις κάτι γι’ αυτό;

Λ: Στην αρχή, το σχέδιο ήταν ένα όμορφο σχέδιο. Το σχέδιο θα ’δινε στις ψυχές τη δυνατότητα να ’ρθουν στη Γη για να δουν την ομορφιά, ν’ απολαύσουν τα επίγεια πράγματα, ως ανταμοιβή για πράγματα που ’χαν κάνει σ’ άλλους κόσμους. Υποτίθεται, θα ’ταν σύντομες διακοπές, μια ευχάριστη εμπειρία, κι ύστερα θα ’φευγαν και θα συνέχιζαν την ύπαρξή τους.

Ντ: Αυτό ήταν το γενικό σχέδιο;

Λ: Ναι. Ήταν κάτι σαν ανταμοιβή για την εξαιρετική δουλειά τους.

Ντ: Φαίνεται πως όλα πήγαν στραβά, έτσι δεν είναι;

Λ: Ναι. Ήταν κρίμα.

Δεν ήταν η πρώτη φορά που το άκουγα αυτό. Σε διάφορες αναδρομές, με άλλα υποκείμενα, αναφέρεται η Γη ως ένας προορισμός διακοπών, ένα θέρετρο αναψυχής, όπου έρχονταν όντα από πολλούς διαφορετικούς κόσμους και διαστάσεις  κατά τα πρώτα χρόνια, προτού ο κόσμος μολυνθεί από ανθρώπους. Λέγεται ότι αυτό συνέβαινε προτού παγιδευτούν οι ψυχές στην υλικότητα της Γης.

Ντ: Υπάρχει κάποια άλλη ερώτηση;

Λ: Όταν ήρθε η πλημμύρα κι οι ήπειροι αποσχίστηκαν. Θέλει να μάθει αν αυτή ήταν μια απότομη αλλαγή ή αν ήταν κάτι που έγινε σταδιακά. Σε κάποιες περιπτώσεις, ήταν πολύ απότομο. Αλλά η υπερθέρμανση του πλανήτη ήταν κάτι σταδιακό. Αυτό που ήταν απότομο ήταν όταν ξεκίνησαν οι πλημμύρες. Ήταν εξαιρετικά καταστροφικές και ραγδαίες. Στην ουσία, κανένα μέρος στον πλανήτη δεν έμεινε ανέγγιχτο. Οι περισσότεροι κάτοικοι πιάστηκαν απροετοίμαστοι και πνίγηκαν. Μόνο ελάχιστοι επέζησαν. Υπήρχε η ελπίδα ότι αυτό θα τους έκανε ν’ αναγνωρίσουν το λάθος που ’χαν κάνει προηγουμένως και ότι θα ’ταν ευγνώμονες για την ειρήνη που ερχόταν τώρα. Σύντομα, όμως, τη βαρέθηκαν.

Μου ήρθαν στο μυαλό οι μύθοι των κατακλυσμών που απαντώνται σε κάθε πολιτισμό του κόσμου.  Ωστόσο, ίσως αυτή εδώ να ήταν μια πολύ αρχαία και πρωτόγονη εποχή στην ιστορία της Γης. Προφανώς, η Γη έχει μετατοπιστεί πολλές φορές και πλημμυρικά γεγονότα μεγάλης σφοδρότητας δεν είναι πρωτοφανή στην ιστορία μας. Ο Βιβλικός κατακλυσμός, και άλλες πλημμύρες, ενδέχεται να συνέβησαν αργότερα. Είναι σαν να μην υπάρχει τίποτα πραγματικά νέο στη φυσική ιστορία του κόσμου, παρά μόνο μια σειρά από επαναλαμβανόμενα γεγονότα. Κάποια από αυτά έχουν καταγραφεί σε αρχαία αρχεία και κάποια πιθανότατα συνέβησαν πριν καν συλληφθεί ως ιδέα η τήρηση αρχείων. 

Ντ: Υπάρχει άλλη ερώτηση; Παρακολουθούμε την ιστορία με μεγάλη προσοχή.

Λ: «Γιατί οι άνθρωποι που απέμειναν δεν έφυγαν απ’ τον πλανήτη, αν ήταν αρκετά φωτισμένοι για να σωθούν;» Η απάντηση είναι ότι δεν ήταν φωτισμένα όντα. Ήταν ακόμα γήινα όντα και δεν είχαν καμία επιθυμία να φύγουν. Δεν γνώριζαν κάποια άλλη μορφή ύπαρξης, πέραν της καθημερινής τους ζωής. Δεν είχαν αντιληφθεί, λοιπόν,  ότι μπορούσαν να επιλέξουν. Επομένως, δεν γνώριζαν ότι μπορούσαν να φύγουν. Και πιθανότατα, καλώς δεν το γνώριζαν. Ερώτηση: «Πιστεύεις ότι αν είχαν φύγει, θα επιμόλυναν τ’ άλλα μέρη στα οποία θα πήγαιναν;» Αυτό είναι μια πιθανότητα, γιατί τα κίνητρά τους δεν ήταν τόσο αγνά όσο κάποιων άλλων. Αν πήγαιναν σε μέρη που ήταν δεκτικά στον τρόπο σκέψης τους, μπορεί να τους επηρέαζαν. Ωστόσο, ήταν τόσο λίγοι. Αμφιβάλλω αν υπήρχε πράγματι τέτοια πιθανότητα. Ερώτηση: Πότε πάρθηκε η απόφαση ν’ αποσταλούν περισσότερα όντα του φωτός;» Πολλά χρόνια αργότερα, όταν η Γη δέχτηκε ξανά επίσκεψη από ένα σκάφος. Επέβαιναν πολλοί σ’ αυτό το σκάφος και δεν ήρθαν για να μείνουν, αλλά για να καθοδηγήσουν αυτούς που ήταν εδώ. Δεν τους επιτρεπόταν να ’ρθουν σ’ επιμιξία με τους ανθρώπους της Γης.  Ο σκοπός τους ήταν απλώς να τους προσφέρουν τα απαραίτητα ερεθίσματα που θα βοηθούσαν τις διεργασίες της σκέψης τους να εξελιχθούν λίγο περισσότερο προς το φως. Ερώτηση: ...

Ντ: Πρώτα, όμως, πώς έμοιαζαν αυτοί που ήρθαν αυτή τη φορά; Είπες ότι ήταν πολλοί.

Λ: Ήταν πάρα πολλοί. Έμοιαζαν με ανθρώπους από κάποιες απόψεις. Αρκετά, ώστε να γίνουν αποδεκτοί. Ήταν πάρα πολύ ψηλοί και είχαν αστεία πόδια.

Ντ: Αστεία πόδια; Τι εννοείς;

Λ: Τα χέρια και τα πόδια τους δεν ήταν σαν τα δικά μας. Τα κρατούσαν καλυμμένα ώστε να περάσουν απαρατήρητα. Φορούσαν παπούτσια και γάντια συνέχεια, ώστε να μην τρομάξουν κανέναν. Τα μάτια τους ήταν πολύ μεγάλα και σκούρα. Και στο πρόσωπό τους είχαν μόνο τρύπες αντί για μύτη. Είχαν στόμα, παρ’ όλο που δεν το χρησιμοποιούσαν όπως εμείς. Δεν μιλούσαν κάποια γλώσσα, ούτε έτρωγαν φαγητό στη Γη, ούτε έπιναν υγρά.

Ντ: Πώς συντηρούνταν τότε;

Λ: Έχουν ένα σύστημα εντελώς ξένο στην ανθρώπινη αντίληψη. Είναι ένα ενεργειακό σύστημα φωτός, το οποίο προάγεται, ζωογονείται, αναζωογονείται μέσω μια σειράς από φώτα.

Ντ: Θες να πεις ότι το φως τους κρατούσε ζωντανούς;

Λ: Ναι. Χωρίς αυτό, θα πέθαιναν. Έφεραν τα φώτα τους μαζί τους πάνω στο σκάφος και κάπου κάπου έπρεπε να ξεκουράζονται σ’ έναν θάλαμο, για ν’ αναζωογονηθούν. Αρκούσε να περάσουν λίγο χρόνο σ’ αυτά τα μικρά δωμάτια, αλλά ήταν κρίσιμο για την υγεία τους να το κάνουν κατά διαστήματα.

Είχε γίνει αναφορά σε μια παρόμοια έννοια στο Legacy from the Stars, όπου όντα ξάπλωναν σε μια σαρκοφάγο για να κάνουν ένα μπάνιο φωτός. Αυτό ήταν και η μόνη τους πηγή τροφής και έλεγαν ότι το φως προερχόταν από την Πηγή.

Ντ: Όλα αυτά τα όντα ήρθαν σε ένα μέρος της Γης;

Λ: Όχι. Υπήρχαν δορυφορικά; (σαν να του ήταν άγνωστη η λέξη) δορυφορικά σκάφη που έφευγαν απ’ το μητρικό σκάφος και πήγαιναν σε διαφορετικές περιοχές, όπου υπήρχαν άνθρωποι. Διατηρούσαν επαφή με το μητρικό σκάφος, ανταλλάσσοντας περιοδικά πληροφορίες σχετικά με την πρόοδό τους.

Όλα αυτά ειπώθηκαν σαν να επαναλάμβανε πληροφορίες που είτε είχε αποστηθίσει είτε άκουγε από κάπου. Σαν να του ήταν παράξενες και ξένες. Μια απλή απαγγελία γεγονότων.

Λ: Κάποιοι τα κατάφεραν καλύτερα από άλλους. Κάποιοι απέτυχαν παταγωδώς. Οι περισσότεροι τα κατάφεραν πάντως. Δίδαξαν τους Γήινους πάρα πολλά πράγματα. Πράγματα που θα βελτίωναν τη φυσική τους ύπαρξη. Φιλοσοφίες που θα διεύρυναν την πνευματική και φιλοσοφική τους οπτική, με την ελπίδα ότι έτσι έσπερναν αυτή τη σπίθα φωτός που ίσως να μεγάλωνε.

Ντ: Τι είδους πράγματα τους δίδαξαν, για να τους βοηθήσουν με τη ζωή τους στη Γη;

Λ: Τους έδωσαν τη γνώση της γεωργίας: πότε να σπέρνουν, πότε να θερίζουν, πώς να καλλιεργούν, πράγματα που δεν  γνώριζαν. Μέχρι τότε, ήταν κυνηγοί κι επιδίδονταν σε συνεχείς σκοτωμούς. Η αποστολή ήταν ν’ αποσπάσουν την προσοχή τους απ’ τους σκοτωμούς και να τη στρέψουν προς μια πιο θετική συνθήκη, όπως η καλλιέργεια κι η συγκομιδή, προς μια άλλη πηγή τροφής κι ενέργειας. Επίσης, αυτό θα τους βοηθούσε να μείνουν μόνιμα σ’ ένα μέρος, αντί να διάγουν μια νομαδική ζωή. Θα ’χαν περισσότερο χρόνο να σκεφτούν και ν’ αναπτύξουν τη λογική τους, αν παρέμεναν σ’ ένα μέρος. Τους δίδαξαν, επίσης, πώς να χρησιμοποιούν τα ζώα μ’ άλλους τρόπους, αντί να τα σκοτώνουν. Τους δίδαξαν να ’ναι πιο ευγενικοί ο ένας με τον άλλον και να ζουν πιο αρμονικά. Δυστυχώς, οι άνθρωποι γι’ άλλη μια φορά θεοποίησαν τους δασκάλους τους. Αυτή τη φορά όμως, οι δάσκαλοι παρέμειναν πιστοί· δεν παγιδεύτηκαν στην επίγεια ύπαρξη. Ο σκοπός τους ήταν να ’ρθουν και να διδάξουν. Κι όταν η αποστολή τους ολοκληρώθηκε, έφυγαν όλοι μαζί. Αυτό το πείραμα θεωρήθηκε μεγάλη επιτυχία. Έδωσαν στους ανθρώπους της Γης μια καλύτερη ζωή κι έναν λόγο να συνεχίσουν να εξελίσσονται. Τους πρόσφεραν γνώσεις και μια ύπαρξη που ήταν πιο σταθερή απ’ οτιδήποτε είχαν βιώσει μέχρι εκείνη τη στιγμή.  Και μια ευκαιρία ν’ αξιοποιήσουν τον νου τους με τρόπους που δεν είχαν φανταστεί ποτέ μέχρι τότε.

Ντ: Όλα αυτά ήταν πολύ καλά..

Λ: Ναι. Η αποστολή πήγε πολύ καλά και πολλοί ένιωθαν χαρά και βαθιά ικανοποίηση για αρκετό καιρό μετά την ολοκλήρωσή της.

Ντ: Είπες όμως ότι κάποιοι απ’ τους δασκάλους πήγαν σε μέρη όπου ήταν πλήρης αποτυχία.

Λ: Ναι, επειδή εκείνοι οι άνθρωποι ήταν τόσο βυθισμένοι στις επίγειες απολαύσεις τους. Ούτε μπορούσαν ούτε ήθελαν να δεχτούν οποιαδήποτε βοήθεια, έτσι τους άφησαν να τα βγάλουν πέρα μόνοι τους, να εξελιχθούν κατά βούληση ή να χαθούν. Ν’ αφανιστούν, όπως συνέβη με πολλούς. Επειδή δεν άκουσαν, χάθηκαν.

Ντ: Υπήρξαν κάποιες συγκεκριμένες φυλές που ενδεχομένως  να αφανίστηκαν γι’ αυτόν τον λόγο; Φυλές που δεν υπάρχουν πλέον στη Γη;

Λ: Σ’ αυτή την εποχή, όλα τα όντα της Γης ήταν όμοια. Θα περνούσε αρκετός καιρός μέχρι να προκύψουν οι διαφορές στο χρώμα και την εμφάνιση. Αυτή την εποχή, ήταν όλοι παρόμοιοι και δεν υπήρχαν και πολλοί.

Ντ: Θες να συνεχίσουμε με τις ερωτήσεις;

Λ: Ερώτηση: Πότε έγιναν οι αλλαγές που έφεραν τα διαφορετικά χρώματα και τις διαφορετικές γλώσσες, τις διαλέκτους που ομιλούνται στη Γη;» Αυτό συνέβη κάποια στιγμή αργότερα στην εξελικτική πορεία της Γης. Είχε να κάνει με άλλες σπορές που πραγματοποιήθηκαν σε διάφορες περιοχές. Κόσμος ήρθε απ’ όλο το σύμπαν. Κάποιοι έμειναν και παντρεύτηκαν με τα γήινα όντα. Αυτή ήταν μια μακρά διαδικασία, μέχρι να εξελιχθεί σ’ αυτό που γνωρίζουμε σήμερα. Στη ζωή μου, πέρασε πάρα πολύς καιρός μέχρι να συνειδητοποιήσω ότι υπήρχε κι άλλο χρώμα δέρματος, πέρα απ’ αυτό που ήξερα. Στα ταξίδια μου, είδα μόνο δύο άλλα χρώματα, αλλά μου ’παν ότι υπήρχαν περισσότερα απ’ αυτά που ’χα δει. Είχα δει τη φυλή της Ανατολής, την κίτρινη φυλή, και είχα δει την καφέ φυλή. Μου ’παν ότι υπάρχει μια φυλή με κόκκινο δέρμα, που δεν μπορώ καν να φανταστώ πώς μπορεί να φαίνεται πάνω σε έναν άνθρωπο. Μου ’παν ότι υπάρχει και μία με μαύρο δέρμα, αυτό μπορώ εύκολα να το φανταστώ. Και μου λένε ότι υπάρχει κι άλλο ένα χρώμα που δεν έχω δει. Είναι σαν το δέρμα μου, αλλά διαφορετικό. Είναι πιο λευκό. Ούτε αυτό το ’χω δει.

Ντ: Σου μίλησαν, μήπως, για χρώματα που υπήρχαν κάποτε στη Γη και πλέον δεν υπάρχουν; (Όχι) Αλλά αυτά τα χρώματα δέρματος προέκυψαν εξαιτίας των άλλων όντων που προέρχονταν από άλλους κόσμους;

Λ: Ναι. Ήταν μια αργή εξελικτική πορεία.

Ντ: Πάντα πίστευα πως κάποια απ’ αυτά προέκυψαν απ’ το θερμό και το ψυχρό κλίμα. Δεν είναι αυτός ο μόνος παράγοντας;

Λ: Όχι. Αυτό μπορεί να συνέβη μετέπειτα, αλλά αρχικά προέκυψαν απ’ την επιμιξία των ανθρώπων. Κάποτε, ήμασταν όλοι όμοιοι. Δεν υπήρχε καμία διαφορά. Και μετά, αρχίσαμε να παντρευόμαστε όντα από άλλους κόσμους και τότε είναι που άρχισαν να εκτυλίσσονται οι αλλαγές.

Ντ: Πώς ήμασταν, όταν ήμασταν όλοι όμοιοι;

Λ: Όταν ήμασταν όλοι όμοιοι, είχαμε καφέ δέρμα. Αυτή ήταν η απόχρωση. Ένα πολύ ζεστό καφέ.

Ντ: Είχαμε μαλλιά;

Λ: Όχι. Καθόλου μαλλιά.

Ντ: Ήταν κι αυτό αποτέλεσμα της επιμιξίας;

Λ: Ναι. Ήρθαμε σ’ επιμιξία με όντα από άλλους πλανήτες, καθώς επίσης και με ζώα. Θέλαμε ν’ αποκτήσουμε τη δύναμη αυτών των ζώων και πιστέψαμε πως θα το καταφέρναμε μέσω της επιμιξίας μαζί τους. Αυτό αποδείχτηκε πολύ κακή ιδέα, γιατί απ’ αυτά τα ζευγαρώματα προέκυψαν πολλά αλλόκοτα πλάσματα. Κι επηρέασε την ομιλία και την ικανότητά μας να σκεφτόμαστε λογικά. Έτσι, το σταμάτησαν αυτό, γιατί ήταν πάρα πολύ κακό.

Ντ: Έκανε τους ανθρώπους να οπισθοδρομήσουν αντί να προοδεύσουν.

Λ: Ναι. Έγιναν περισσότερο ζωώδεις παρά ανθρώπινοι. Κι είχαμε ήδη οπισθοδρομήσει αρκετά. Έτσι, απαγορεύτηκαν περαιτέρω επιμιξίες με ζώα. 

Ντ: Υπήρχαν συγκεκριμένα ζώα με τα οποία ζευγάρωναν πιο συχνά;

Λ: Ναι. Συνήθως επέλεγαν αυτά που ήταν πολύ δυνατά και μεγαλόσωμα, για τη σωματική τους δύναμη και το μεγάλο τους ανάστημα.

Ντ: Είπες, όμως, ότι έτσι δημιουργήθηκαν κάποια αλλόκοτα πλάσματα.

Λ: Ναι, όντως.

Ντ: Αυτά τα χαρακτηριστικά πέρασαν στις επόμενες γενιές; Δεν εξαλείφθηκαν όλα, έτσι δεν είναι;

Λ: Όχι. Κάποια εξαλείφθηκαν, αλλά κάποια που ήταν ισχυρά παρέμειναν.

Ντ: Δεν ήταν, όμως, θετικά χαρακτηριστικά.

Λ: Όχι. Αν εξαιρέσεις το ότι έδωσαν στους γήινους μεγαλύτερο ανάστημα απ’ ό,τι είχαν προηγουμένως. Ήταν μικρόσωμοι κι αυτό όντως επέφερε μια αλλαγή στο μέγεθος. Κι επιπλέον, τους πρόσθεσε σωματική δύναμη που δεν διέθεταν προηγουμένως.

Ντ: Αλλά είχε αρκετές αρνητικές επιπτώσεις, με αποτέλεσμα να απαγορευτεί μετά απ’ αυτό.

Λ: Ναι, δεν ήταν καλό, επειδή οι πρώτοι απόγονοι δεν επιδείκνυαν κανένα ενδιαφέρον ούτε για την οικογένειά τους ούτε για τη ζωή. Το μόνο που αποζητούσαν ήταν η απομόνωση και μια ύπαρξη επικεντρωμένη στις φυσικές ανάγκες, καθαρή επιβίωση.

Ντ: Δεν ήταν αυτό που ήθελαν τα διαστημικά όντα.

Λ: Όχι. Ο σκοπός που ’χαν κατά νου ήταν να διδάξουν τους γήινους πώς να συνυπάρχουν ειρηνικά με περισσότερη αποδοχή κι αγάπη. Κι αυτά τα πλάσματα ήταν μοναχικά. Δεν αλληλεπιδρούσαν μ’ άλλα όντα, εκτός κι αν αυτό ήταν απαραίτητο για τη φυσική τους επιβίωση. Η δεύτερη γενιά αυτών των όντων ήταν λίγο καλύτερη. Τουλάχιστον είχαν υπάρξει μέλη μιας κοινότητας.

Ντ: Αυτά τα διαστημικά όντα που ήρθαν από διάφορα μέρη και ζευγάρωσαν με τους ανθρώπους και τελικά δημιούργησαν τις διάφορες φυλές. Ήρθαν με καλές προθέσεις;

Λ: Κάποιοι, ναι. Έφεραν μαζί τους τεχνολογία και μια καλοπροαίρετη θεώρηση του κόσμου. Άλλοι ήρθαν για να εξερευνήσουν, μόνο να εξερευνήσουν. Δεν ήρθαν για να διδάξουν ή να βοηθήσουν, αλλά απλώς για να δουν. Δυστυχώς, υπήρχε ο κίνδυνος αυτά τα όντα να μπλεχτούν άθελα τους στον επίγειο τρόπο ζωής, με αποτέλεσμα να μη θέλουν πια να φύγουν.

Ντ: Επομένως, ήρθαν για διαφορετικούς λόγους. Υπήρχε κάποιος λόγος που κατέφθαναν όλοι περίπου την ίδια εποχή;

Λ: Επειδή τα πρώτα πειράματα στη γεωργία ήταν επιτυχή κι εκείνα τα όντα τότε έφυγαν μαζικά. Κι έτσι, θεώρησαν ότι η Γη θα προόδευε πιο γρήγορα, αν της παρείχαν περισσότερες εμπειρίες. Οι επιμιξίες είχαν σταματήσει κι ένιωθαν ότι τώρα ήταν η κατάλληλη στιγμή να παρέμβουν και να συνδράμουν στην εξέλιξη προς μια ανώτερη μορφή ύπαρξης. Κάποιοι πραγματικά ήρθαν για να το πετύχουν αυτό. Άλλοι ήρθαν από περιέργεια. Άλλοι είχαν εγωιστικά κίνητρα. Ήρθαν για να κατακτήσουν. Στον δικό τους κόσμο ήταν πολεμιστές. Προέρχονταν από έναν πολύ μικρό πλανήτη κι οι περισσότεροι απ’ τους άλλους δεν συναναστρέφονταν μ’ αυτά τα όντα, γιατί κοιτούσαν μόνο το συμφέρον τους. Έτσι λοιπόν, απομονώθηκαν απ’ τους άλλους. Το είδαν σαν μια ευκαιρία να προελαύσουν  στο σύμπαν. Βλέπεις, για πολύ καιρό δεν επιτρεπόταν σε κανέναν να ’ρθει στη Γη. Και τώρα πια, είχαν την άδεια να ’ρθουν στη Γη. Οι πρώτοι που ’ρθαν ήταν απ’ τον πλανήτη Σάιρους (κατά προσέγγιση προφορά: Σάι-ρους). Ήταν αυτοί που τα κατάφεραν κι έφυγαν. Κι επειδή τα κατάφεραν, δόθηκε η εντύπωση ότι ίσως κι άλλοι να μπορούσαν να βοηθήσουν. Αλλά δεν έγινε έτσι. Κάποιοι βοήθησαν, κάποιοι όχι.

Ντ: Σε αυτούς που ήταν σαν πολεμιστές, γιατί δεν τους απαγόρεψαν να ’ρθουν;

Λ: Νομίζω πως ήρθαν χωρίς να ρωτήσουν. Ήταν αναπάντεχο.

Ντ: Σκεφτόμουν ότι ίσως να υπήρχε κάποια ομάδα ή κάποιος που να ’ταν επί κεφαλής όλου αυτού και να κρατούσε τους ανεπιθύμητους μακριά από ’δώ. Έχεις υπόψη σου για κάποια τέτοια ομάδα;

Λ: Ναι. Έχει συγκροτηθεί εδώ και πάρα πολύ καιρό. Ωστόσο, υπήρχε η αίσθηση ότι η Γη είχε τόσο πολλά προβλήματα που δεν θα ’κανε καμία διαφορά. Βρέθηκαν εδώ, δεν ζήτησαν την άδεια. Απλώς ήρθαν. Κι απ’ τη στιγμή που βρέθηκαν εδώ, ήταν σαν να ενσωματώθηκαν. Και τα πράγματα δεν θα μπορούσαν να γίνουν χειρότερα απ’ ό,τι ήταν ήδη.

Ντ: Κατάλαβα. Νόμιζα πως ίσως κάποιος θα τους πρόσταζε να φύγουν.

Λ: Είχαν πάντως κάποια θετικά γνωρίσματα παράλληλα με τα αρνητικά. Ήταν πάρα πολύ εξελιγμένοι διανοητικά. Η νοημοσύνη τους τούς οδήγησε στη λάθος κατεύθυνση. Είχαν την ικανότητα να ηγούνται δυναμικά των άλλων, βοηθώντας τους να εξελίσσουν τις δεξιότητές τους.

Ντ: Υπάρχει άλλη ερώτηση απ’ την ομάδα;

Λ: «Θα ’θελα να μάθω γιατί δεν μπορούσαν να διδάξουν στους ανθρώπους στη Γη έναν καλύτερο τρόπο ύπαρξης μέσα απ’ το πρίσμα της αγάπης και του εξευγενισμού του πνεύματος;» Η απάντηση είναι ότι θα μπορούσαν να τους τα διδάξουν όλα αυτά, αν οι ίδιοι το επιθυμούσαν. Αλλά εκείνοι τότε, δεν επιθυμούσαν να γίνουν κάτι παραπάνω απ’ αυτό που ήταν ήδη. Είναι ένας συμπαντικός νόμος. Δεν μπορείς να επιβληθείς σε κάποιον χωρίς την άδειά του. Κι αυτοί οι άνθρωποι ήταν ικανοποιημένοι με το πώς ήταν τα πράγματα και δεν επιθυμούσαν αλλαγές, για την ώρα. Δεν μπορώ με τίποτα να καταλάβω γιατί κάποιος να μη θέλει μια καλύτερη ζωή, αν του δινόταν αυτή η ευκαιρία. Αλλά έτσι είχαν τα πράγματα.

Ντ: Δεν το θεώρησαν παραβίαση όταν τους έφεραν τη γεωργία και την τεχνολογία;

Λ: Αυτά τα δέχτηκαν ως δώρα. Ήθελαν να τα ’χουν αυτά. Αυτό που δεν ήθελαν ήταν μια νέα φιλοσοφία. Εκείνη την περίοδο, τους ενδιέφεραν μόνο οι υλικές πτυχές της ύπαρξής τους.

Ντ: Τα υλικά αγαθά για να κάνουν τη ζωή τους πιο εύκολη;

Λ: Σωστά. Δεν τους ενδιέφερε τίποτα πέρα απ’ ό,τι μπορούσαν να αισθανθούν, να δουν ή να είναι. Υπήρχε, απλώς, η ελπίδα ότι η φύτευση εκείνης της μικρής σπίθας θα της επέτρεπε ν’ αναπτυχθεί, έστω κι αργά, αλλά τουλάχιστον ήταν μια αρχή. Θα χρειαζόταν να περάσουν πολλοί αιώνες μέχρι ν’ αφυπνιστεί.

Είχα λάβει τις ίδιες ακριβώς πληροφορίες κι από άλλους. Αυτές παρουσιάζονται κατά κύριο λόγο στο Keepers of the Garden. Στην αρχή της δουλειάς μου, η έννοια της σποράς του πλανήτη Γη μου ’χε φανεί κάπως ριζοσπαστική. Αλλά μου την έχουν αναφέρει πολλά υποκείμενά μου και πάντα θεωρούσα ότι η επανάληψη των ίδιων στοιχείων ενισχύει την εγκυρότητα, επειδή οι εμπλεκόμενοι δεν μπορούν σε καμία περίπτωση να γνωρίζουν τι πληροφορίες έχω ήδη λάβει.

Είχε έρθει πάλι η ώρα να κλείσω τη συνεδρία. «Μπορώ να επιστρέψω και να κάνω περισσότερες ερωτήσεις και να παρακολουθήσω τα μαθήματά σου; Έχεις πολλά να διδάξεις τόσο εμένα όσο και τους άλλους».

Λ: Ναι, μπορείς. Μερικές φορές μου φαίνονται μπερδεμένα, όλα αυτά που γνωρίζω. Ελπίζω μόνο να μπορέσω να στα εξηγήσω, ώστε να μάθεις την αλήθεια. Έχουν εμφανιστεί πολλές παραποιήσεις μέσα στα χρόνια κι έτσι, υπάρχει μεγάλη παραπληροφόρηση για όλα αυτά. Θα ’ναι χαρά μου να ξεδιαλύνω τα πράγματα και να σου δείξω την εξελικτική πορεία, με την ελπίδα ότι το φως θα λάμψει δυνατά κι ότι ο καθένας θα μπορεί να το δει από μόνος του. Μ’ αυτόν τον τρόπο, ο πλανήτης μας μπορεί να εξελιχθεί και να γίνει αυτό που ήταν προορισμένος να είναι εξ αρχής. Θα γίνουμε όντα του φωτός κι εμείς, αρκεί να επιτρέψουμε στον εαυτό μας ν’ απορρίψει ό,τι δεν προέρχεται απ’ αυτό το φως. Ό,τι δεν προέρχεται απ’ την τέλεια ουσία απ’ την οποία όλοι, κάποια στιγμή, εξελιχθήκαμε. Το να επιστρέψουμε σ’ εκείνο το σημείο του πεπρωμένου μας θα ’ταν εξόχως υπέροχο.

Έπειτα, επανέφερα τη Λίντα σε πλήρη συνείδηση και ο Βαρθολομαίος υποχώρησε για ακόμη μία φορά. Ήταν πολύ αργά όταν τελείωσε η συνεδρία, σχεδόν δέκα η ώρα, και η Λίντα ήταν εμφανώς κουρασμένη. Προς το τέλος της συνεδρίας, υπήρχαν μεγαλύτερες παύσεις απ’ ό,τι συνήθως ενώ μιλούσε, ήταν σχεδόν σαν να την έπαιρνε ο ύπνος. Μερικές φορές χρειάστηκε να την ενθαρρύνω, επαναλαμβάνοντας αυτά που είχε πει, για να την κάνω να συνεχίσει. Όταν, όμως, τα απομαγνητοφώνησα, όλα έδεσαν μεταξύ τους και έβγαλαν νόημα. Ήμασταν και οι δύο κουρασμένες μετά από αυτό, παρ’ όλα αυτά, καθίσαμε και μιλήσαμε με τις φίλες μου μέχρι μετά τις έντεκα. Ήξερα ότι θα είχα το ίδιο πρόγραμμα την επόμενη μέρα με την Τζάνις. Αλλά τουλάχιστον, καταφέραμε να βγάλουμε πολλή δουλειά μέσα σε μια μέρα.

Η πρόθεσή μου ήταν να προσπαθήσω να επιστρέφω στο Λιτλ Ροκ τουλάχιστον μία φορά το μήνα, ώστε να μπορέσω να συνεχίσω να εργάζομαι πάνω σε αυτές τις ιστορίες. Αλλά δεν τα κατάφερα. Τους επόμενους μήνες, ήμουν απασχολημένη με την τελική γλωσσική και τυπογραφική επιμέλεια του σίκουελ του Νοστράδαμου (Τόμος ΙΙ). Είχα επίσης διάφορες ραδιοφωνικές εκπομπές. Δεν είχα χρόνο να πάω οπουδήποτε ή να κάνω οτιδήποτε άλλο. Η επόμενη ευκαιρία μας να δουλέψουμε παρουσιάστηκε αρκετούς μήνες αργότερα.

Ξαναείδα τη Λίντα όταν ήρθε με τον σύζυγό της στα δικά μου μέρη για το Ozark UFO Conference, στο Γιουρίκα Σπρινγκς του Άρκανσο, τον Απρίλιο του 1990. Θέλαμε να κάνουμε τουλάχιστον μία συνεδρία όσο θα βρισκόταν εκεί. Το πρόγραμμά μου ήταν πολύ φορτωμένο και η μόνη ώρα που μπορούσαμε να βρεθούμε ήταν αμέσως μετά τη λήξη του συνεδρίου και πριν από το επίσημο δείπνο. Η συνεδρία έγινε στο δωμάτιο του ξενοδοχείου της και ξέραμε ότι δεν θα είχαμε χρόνο για μια ολοκληρωμένη συνεδρία. Έβαλα στο μαγνητόφωνο μια κασέτα εξήντα λεπτών και σκέφτηκα πως θα προσπαθούσαμε να βγάλουμε όσο περισσότερη δουλειά μπορούσαμε. Κάτι ήταν κι αυτό. Καθ’ όλη τη διάρκεια της συνεδρίας, κοιτούσα συνεχώς το ρολόι, γνωρίζοντας ότι έπρεπε να σταματήσουμε εγκαίρως για να προλάβουμε να ετοιμαστούμε για το δείπνο. Θα ήθελα να ’χαμε περισσότερο χρόνο για να συνεχίσουμε την ιστορία, αλλά νομίζω πως κατάφερα να αντλήσω αβίαστα τις περισσότερες από τις πληροφορίες που ήθελε να μοιραστεί.

Ο σύζυγός της, ο Τζον, ήταν παρών στη συνεδρία και φαινόταν υποστηρικτικός και ιδιαίτερα προσηλωμένος. Είπε αργότερα ότι ήξερε πως αυτές οι πληροφορίες δεν προέρχονταν από την ίδια, γιατί δεν ήταν και τόσο έξυπνη. Ήταν ένα χιουμοριστικό, σοβινιστικό σχόλιο, αλλά είχε δίκιο για ένα πράγμα. Για την απόλυτη βεβαιότητά του ότι δεν θα μπορούσε να τα έχει επινοήσει μόνη της όλα αυτά. Δεν διέθετε τη φαντασία, κατά την άποψή του.

Χρησιμοποίησα τη λέξη-κλειδί, μέτρησα έως το τρία και την επανέφερα στην ίδια σκηνή όπου ο Βαρθολομαίος δίδασκε τις λαμπερές σφαίρες φωτός.

Λ: Βρίσκομαι σε μια πλατφόρμα και δίνω διάλεξη σ’ όλα αυτά τα όντα του φωτός που με περίμεναν, για να τους μεταδώσω τη γνώση μου.

Συνέχιζε από εκεί που είχαμε μείνει, λες και δεν είχαν περάσει αρκετοί μήνες από τότε αλλά μόλις μια στιγμή. Ήταν σαν να είχε παγώσει ο χρόνος, περιμένοντας την επιστροφή μας.

Λ: Τους μιλάω για την ιστορία της Γης. Πώς εξελίχθηκε στο πέρασμα των αιώνων και πώς πολλά όντα ήρθαν από διάφορους πλανήτες και σύμπαντα, για να βοηθήσουν τους Γήινους να προοδεύσουν.

Ντ: Τους μιλάς για κάποια συγκεκριμένη ιστορική περίοδο;

Λ: Μόλις τελείωσα να τους μιλάω για μια εποχή, όπου πολλοί δάσκαλοι ήρθαν για να προικίσουν τους ανθρώπους της Γης με τη γνώση τους. Δεν έμειναν για πολύ, ίσα-ίσα μέχρι να τους διδάξουν τη γεωργία και τεχνικές οικοδόμησης. 

